乐一
乐序
夫音生於人心，心惨则音哀，心舒则音和。然人心复因音之哀和，亦感而舒惨，则韩娥曼声哀哭，一里愁悲；曼声长歌，众皆喜忭，斯之谓矣。是故哀、乐、喜、怒、敬、爱六者，随物感动，播於形气，协律吕，谐五声。舞也者，咏歌不足，故手舞之，足蹈之，动其容，象其事，而谓之为乐。乐也者，圣人之所乐，可以善人心焉。所以古者天子、诸侯、卿大夫无故不彻乐，士无故不去琴瑟，以平其心，以畅其志，则和气不散，邪气不干。此古先哲后立乐之方也。周衰政失，郑卫是兴。秦汉以还，古乐沦缺，代之所存，韶武而已。下不闻振铎，上不达讴谣，但更其名，示不相袭，知音复寡，罕能制作。而况古雅莫尚，胡乐荐臻，其声怨思，其状促遽，方之郑卫，又何远乎！爰自永嘉，戎羯迭乱，事有先兆，其在於兹。圣唐贞观初作破阵乐，舞有发扬蹈厉之容，（象其威武也。）歌有粗和啴发之音，（粗谓初用干戈平戎，戎既平，子爱百姓，有和乐之心。啴谓乐心，发谓喜心，言天下既安，功成而喜乐也。啴音昌善反。）表兴王之盛烈，何谢周之文武，岂近古相习所能关思哉！而人间胡戎之乐，久习未革。古者因乐以著教，其感人深，乃移风俗。将欲闲其邪，正其颓，唯乐而已矣。
第一历代沿革上
第二历代沿革下
第三十二律五声八音名义五声十二律旋相为宫五声十二律相生法历代制造
第四权量八音乐悬
第五歌杂歌曲舞杂舞曲
第六清乐坐立部伎四方乐散乐前代杂乐
第七郊庙宫悬备舞议郊庙不奏乐庙诸室别舞议祭日不宜遍舞六代乐议舞佾议宗庙迎送神乐议散斋不废乐议临轩拜三公奏乐议三朝行礼乐失制议三朝上寿有乐议三朝不宜奏登歌议彻食宜有乐议巴渝舞杂武舞议皇后乐议东宫宴会奏金石轩悬及女乐等议皇帝幸东宫鼓吹作议国哀废乐议：遏密不设悬议大丧而弟嗣位未三年废乐议大丧在寇梓宫未返废乐议皇后崩服未终废乐议太后父丧废乐议皇后母丧废乐议公主丧废乐议太子所生丧废乐议大臣丧废乐议忌月不废乐议
历代沿革上
（伏羲神农黄帝少皞颛顼帝喾唐虞夏商周秦汉后汉魏晋宋）
伏羲乐名扶来，亦曰立本。
神农乐名扶持，亦曰下谋。（见帝系谱及孝经纬。又按隋乐志云： 伊耆有苇籥之音，伏羲有网罟之咏，葛天八阕，神农五弦，事与功偕，其来尚矣。 ）
黄帝作咸池。（尧增修而用之。咸，皆也。池，施也。言德之无不施也。又云：池言其包容浸润。周礼曰 大咸 。）
少皞作大渊。（见帝王代记。）
颛顼作六茎。（茎，根也，谓泽及下也。）
帝喾作五英。（英，谓华茂也。）
尧作大章。（章，明也。言尧德章明也。）
舜作大韶。（韶，继也。言舜能继尧之德。周礼曰 大｛殸召｝ 。）书曰： 夔，命汝典乐，教胄子。（胄，长也。谓元子以下，至公卿大夫子弟，以歌诗蹈之舞之，教长国子中和祗庸孝友也。）声依永，律和声，（声谓五声，宫、商、角、徵、羽。律谓六律、六吕，十二月之音气。言当依声律和乐也。）八音克谐，无相夺伦，神人以和。（伦，理也。八音能谐，理不错夺，则神人咸和。命夔，使勉之。）夔曰： 於！予击石拊石，百兽率舞。  （石，磬也。音之清者。拊，亦击也。举清者和，则馀皆从矣。乐感百兽，使相率而舞，则神人和可知也。於音乌。）
禹作大夏。（夏，大也。言禹能大尧舜之德。禹命登扶氏为承夏之乐，有钟、鼓、磬、铎、鞉。钟，所以记有德；椎鼓，所以谋有道；击磬，所以待有忧；摇鞉，所以察有讼。理天下以五声，为铭於簨虡。）
汤作大护。（汤以宽理人，而除邪恶，其德能使天下得其所，言尽护救於人也。）纣弃先祖之乐，迺作淫声，书曰： 作奇伎淫巧，以悦妇人。 （言纣废至尊之敬，营卑亵之事，作过制伎巧，以资耳目之娱。）
周武王作大武。（武，以武功定天下也。）周公作勺，（勺，言勺先祖之道。勺读曰酌，勺，取也。）又有房中之乐，歌以后妃之德。春官大司乐： 以乐舞教国子，（公卿大夫之子弟。）舞云门、大卷、大咸、大韶、大夏、大护、大武。（此周所存六代之乐。黄帝曰云门、大卷。黄帝能成名万物，以明人共财，言其德如云之所出，人得以有族类也。卷音其爰反。）以六律、六吕、五声、八音、六舞大合乐，以致鬼神祇，以和邦国，以谐万人，以安宾客，以说远人，以作动物。（六律，合阳声者。六吕，合阴声者。此十二者，以铜为管，转而相生，黄锺为首，律长九寸，各因而三之，上生者三分益一分，下生者三分去一分焉。国语曰： 律所以立均出度也。古者，瞽考中声而量之，度律均锺。 言以中声定律，以律立锺之均也。大合乐者，谓遍作六代之乐也，以冬日至作之，致天神、人鬼，以夏日至作之，致地祇、物魅、动物、羽臝之属。虞书云：夔曰： 戛击鸣球，搏拊琴瑟以咏，祖考来格。虞宾在位，群后德让。下管鼗鼓，合止柷敔，笙镛以间，鸟兽跄跄。箫韶九成，凤凰来仪。 夔又曰： 於！予击石拊石，百兽率舞，庶尹允谐。 此其於宗庙九奏而应之。）乃分乐而序之，以祭，以飨，以祀；（分，谓各用一代之乐。）乃奏黄锺，歌大吕，舞云门，以祀天神；（以黄锺之锺，大吕之声，为之均也。黄锺，阳声之首，大吕为之合奏之，以祀天神，尊之也。天神，五帝及日月星辰。王者又各以夏正月，祀其所受命之帝於南郊，尊之。孝经说曰 王者祭天於南郊，就阳位 是也。）乃奏太蔟，歌应锺，舞咸池，以祭地祇；（太蔟，阳声第二者，应锺为之合。咸池，大咸。地祇，所祭於北郊，谓神州之神及社稷。）乃奏姑洗，歌南吕，舞大韶，以祀四望；（姑洗，阳声第三者，南吕为之合。四望，五岳、四镇、四渎。此言祀者，司中、司命、风师、雨师或亦用此乐。）乃奏蕤宾，歌函锺，舞大夏，以祭山川；（蕤宾，阳声次四者，函锺为之合。函锺亦名林锺。函，户南反。）乃奏夷则，歌小吕，舞大护，以享先妣；（夷则，阳声次五，小吕为之合。小吕，一名中吕。先妣，姜嫄履大人迹，感神灵而生后稷，是周之先母。周立庙，自后稷为始祖，而姜嫄无所配，是以特立庙而祭之，谓之閟宫。）乃奏无射，歌夹锺，舞大武，以享先祖。（无射，阳声之下者，夹锺为之合。夹钟一名圜锺。先祖，谓先公先王也。）王出入，则令奏王夏；尸出入，则令奏肆夏；牲出入，则令奏昭夏。（三夏皆乐章名。）凡日月蚀，四镇五岳崩，大傀异灾，诸侯薨，令去乐。（四镇，山之重大者，谓扬州之会稽，青州之沂，幽州之医无闾，冀州之霍山。五岳，岱在兖州，衡在荆州，华在荆州，吴在雍州，恒在并州。傀，犹怪也。傀音鬼。大怪之异灾，谓天地之奇变，若星辰奔霣及地震裂为害者，去乐藏之。春秋传曰： 壬午，犹绎，万入去籥。 万言入，则去者不入，藏之可知。）大札，大凶，大灾，大臣死，凡国之大忧，令弛悬。（札，疫疠也。凶，凶年也。灾，水火也。弛，释下之，若今休兵鼓之为。）凡建国，禁其淫声、过声、凶声、慢声。 （淫声，若郑卫者。过声，失哀乐之节。凶声，亡国之音，若桑间、濮上。慢声，谓侮慢不恭）
夫乐本情性，浃肌肤而藏骨髓，虽经乎千载，其遗风馀烈尚犹不绝。春秋时，陈公子完奔齐。（完，陈厉公子，即敬仲也。庄二十二年遇难奔齐。）陈，舜之后，韶乐在焉。故孔子適齐闻韶，三月不知肉味，曰： 不图为乐之至於斯！ 美之甚也。周道始衰，怨刺之诗起。王泽既竭，而诗不能作。乐官师瞽，抱其器而奔散於诸侯，益坏缺矣。
秦始皇平天下，六代庙乐惟韶武存焉。二十六年，改周大武曰五行，房中曰寿人，衣服同五行乐之色。
汉兴，乐家有制氏，（鲁人，善乐。）以雅乐声律，世世在太乐官，但能纪其铿锵鼓舞，而不能言其义。（铿锵，金石之声。）高祖时，叔孙通因秦乐人制宗庙乐。太祝迎神於庙门，奏嘉至，（嘉，善也，善神之至。）犹古降神之乐也。皇帝入庙门，奏永至，以为行步之节，犹古采荠、肆夏也。（荠，才私反。）乾豆上，奏登歌，（乾豆，脯羞之属。）独上歌，不以管弦乱人声，欲在位者遍闻之，犹古清庙之歌也。登歌再终，下奏休成之乐，美神明既飨也。（休成乐，叔孙通所奏作。）皇帝就酒东厢，坐定，奏永安之乐，美礼已成也。又有房中祠乐，高帝唐山夫人所作也。（高帝姬。唐山，姓也。）周有房中乐，至秦名曰寿人。凡乐，乐其所生，礼不忘本。高祖乐楚声，故房中乐楚声也。孝惠二年，使乐府令夏侯宽备其箫管，更名曰安世乐。
高庙奏武德、文始、五行之舞；孝文庙奏昭德、文始、四时、五行之舞；孝武庙奏盛德、文始、四时、五行之舞。武德舞者，高帝四年作，以象天下乐己行武以除乱也。文始舞者，曰本舜韶舞也，高祖六年更名曰文始，以示不相袭也。而五行仍旧。四时舞者，孝文所作，以示天下之安和也。盖乐己所自作，明有制也；（言自制作也。）乐先王之乐，明有法也。（遵前代之法。）孝景采武德舞以为昭德，以尊太宗庙。（文帝也。）至孝宣，采昭德舞为盛德，以尊世宗庙。（武帝。）诸帝庙皆常奏文始、四时、五行舞云。高祖六年又作昭容乐、礼容乐。昭容者，犹古之昭夏也，主出武德舞。（言昭容乐生於武德舞。）礼容者，主出文始、五行舞。舞入无乐者，将至至尊之前，不敢以乐也；出用乐者，言舞不失节，能以乐终也。大抵皆因秦旧事焉。（抵，归也。）
初，高祖既定天下，过沛，与故人父老相乐，醉酒欢哀，作 风起 之诗，令沛中僮儿百二十人习而歌之。至孝惠时，以沛宫为原庙，（原，重也。言已有正庙，更重立之。）皆令歌儿习吹以相和，常以百二十人为员。文景之间，礼官肄业而已。（肄音弋二反。习也。）
至武帝，乃立乐府，（始置之也。乐府之名盖起於此，哀帝时罢之。）采诗夜诵，（采诗，依古遒人徇路，采取百姓讴谣，以知政教得失也。夜诵者，言辞或秘不可宣露，故於夜中歌诵也。）有赵、代、秦、楚之讴。以李延年为协律都尉，多举司马相如等数十人造为诗赋，略论律吕，以合八音之调，作十九章之歌。以正月上辛用事甘泉圆丘，（用上辛，依周礼郊天日也。辛，取斋戒自新之义。）使童男女七十人俱歌，昏祠至明。然未有本於祖宗之事，八音调均，又不协於锺律，而内有掖庭才人，外有上林乐府，皆以郑声施於朝廷。昔殷周之雅颂，上本有娀、（音嵩）姜嫄，、稷始生，玄王、公刘、古公、太伯、王季、姜女、（亶甫之妃也。）太任、太姒之德，乃及成汤、文、武、受命，武丁、成、康、宣王中兴，下及辅佐阿衡、周、召、太公、申伯、召虎、仲山甫之属，君臣男女有功德者，靡不褒扬。功德既信美矣，褒扬之声盈乎天地之间，是以光名著於当世，遗誉垂於无穷。汉之乐有异於此，故无得而称焉。
是时，河间献王有雅才，亦以为治道非礼乐不成，与毛生等共采周官及诸子言乐事者，以著乐记，因献所集雅乐。天子下太乐官，常存肄之，岁时以备数，然不常御。
至成帝时，谒者常山王禹世受河间乐，能说其义，其弟子宋厨等上书言之，下大夫博士平当等考试。当以为 河间王所献雅乐，立之太乐。春秋乡射，作於学官，希阔不讲。故自公卿大夫观听者，但闻铿锵，不晓其意，而欲风谕众庶，其道无由。（风，化也。）是以行之百有馀年，德化至今未成。宜风示海内。 事下公卿，以为久远难分明，当议复寝。是时，郑声尤甚。黄门名倡丙强、景武之属富显於世，贵戚五侯、定陵、富平外戚之家（五侯，王凤以下。定陵，淳于长也。富平，张放。）淫侈过度，至与人主争女乐。哀帝自为定陶王时疾之，又性不好音，及即位，下诏曰： 惟世俗奢泰文巧，而郑卫之声兴。夫奢泰则下不逊而国贫，文巧则趋末背本者众，郑卫之声兴则淫僻之化流，而欲黎庶敦朴家给，犹浊其源而求其清流，岂不难哉！孔子不云乎， 放郑声 ， 郑声淫 。其罢乐府官。郊祭乐及古兵法武乐，在经非郑卫之乐者，条奏，别属他官。 丞相孔光、大司空何武奏： 乐人员大凡八百二十九人，其三百八十八人不可罢，可领属大乐；其四百四十一人不应经法，或郑卫之声，皆可罢。 奏可。然百姓渐渍日久，又不制雅乐有以相变，豪富吏民沈湎自若，陵夷坏於王莽也。
后汉光武平陇、蜀，增广郊祀，高帝配良，乐奏青阳、朱明、西皓、玄冥、云翘、育命之舞。北郊及祀明堂，并奏乐如南郊。迎时气五郊：春歌青阳，夏歌朱明，并舞云翘之舞；秋歌西皓，冬歌玄冥，并舞育命之舞；季夏歌朱明，兼舞二舞。
明帝永平三年，东平王苍总定公卿之议，曰： 宗庙宜各奏乐，不应相袭，所以明功德也。 遂采文始、五行、武德为大武之舞，荐之光武之庙。时乐四品：一曰大予乐，郊庙、上陵之所用焉；二曰雅颂乐，辟雍、乡射之所用焉；三曰黄门鼓吹乐，天子宴群臣之所用也；四曰短箫铙歌乐，军中之所用也。又采百官诗颂，以为登歌。
章帝元和元年，籍田，玄武司马班固奏： 籍田，歌辞用商颂载芟，祠先农。 自东京大乱，绝无金石之乐，乐章亡缺，不可复知。
魏武帝平荆州，获杜夔，善八音，常为汉雅乐郎，尤悉乐事，於是使创定雅乐。时又有散骑郎邓静、尹商，善调雅乐，歌师尹胡能歌宗庙郊祀之曲，舞师冯肃能晓知先代诸舞，夔悉领之。远考经籍，近采故事，考会古乐，始设轩悬锺磬，复先代古乐，自夔始也。而柴玉、左延年之徒，妙善郑声被宠，唯夔好古存正。
文帝受禅后，改汉巴渝舞曰昭武舞，改安世乐曰正世乐，嘉至乐曰迎灵乐，武德乐曰武颂乐，昭容乐曰昭业乐，云翘舞曰凤翔舞，育命舞曰灵应舞，武德舞曰武颂舞，文始舞曰大韶舞，五行舞曰大武舞。其众歌诗，多则前代之旧，使王粲改作登歌、安世及巴渝诗而已。
明帝太和初，诏曰： 凡音乐以舞为主，自黄帝云门以下，至於周大武，皆太庙舞名也。然则其所司之官，皆曰太乐，所以总领诸物，不可以一物为名。乐官自如故为太乐。 太乐，汉旧名，后汉依谶改为太予乐官，至是改复旧。於是公卿奏： 今请太祖武皇帝乐宜曰武始之舞。武，神武也。武，又迹也。言神武之始，又王迹所起也。高祖文皇帝宜曰咸熙之舞。咸，皆也。熙，兴也。言应受命之运，天下由之皆兴也。夫歌以咏德，舞以象事。於文，文武为斌。臣等谨制乐舞名章斌之舞。（所以章明圣德。）今有事於天地宗庙，则此三舞宜并以荐享，及临朝大享，并宜舞之。臣等思惟，三舞宜有总名，可名大钧之乐。钧，平也。言大魏三代同功，以至崇平也。 又奏： 祀圆丘以下，武始舞者，平冕，黑介帻，玄衣裳，白领袖，绛领袖中衣，绛合幅葱，绛〈糹末〉，黑韦鞮。咸熙舞者，冠委貌，其馀服如前。章斌舞者，与武始、咸熙同服。奏於朝廷，则武始舞者，武冠，赤介帻，生绛袍单衣，绛领袖，皂领袖中衣，绛合幅葱，白布〈糹末〉，黑韦鞮。咸熙舞者，进贤冠，黑介帻，生黄袍单衣，白合幅葱。此三舞皆执羽籥，其馀服如前。 （自兹以降，文武二舞冠服并同，不复重出。）侍中缪袭又奏： 安世歌本汉时歌名。今诗非往歌之文，则宜变改。安世乐，犹同房中之乐也。往昔议者以房中歌后妃之德，以风天下，正夫妇焉，宜改安世之名而为正始之乐。袭又省安世歌诗有后妃之义，方今享先祖，恐失礼意，可改安世歌曰享神歌。 奏可。文帝已改安世为正始，而袭至是又改为享神。王肃议： 高皇至高祖、文昭庙，皆宜兼用先代及武始、大钧之舞。
按汉时有短箫铙歌之乐，其曲有朱鹭、思悲翁、艾如张、上之回、雍离、战城南、巫山高、上陵、将进酒、君马黄、芳树、有所思、雉子班、圣人出、上邪、临高台、远如期、石留、务成、玄云、黄雀、钓竿等曲，列於鼓吹，多序战阵之事。及魏受命，改其十二曲，使缪袭为词，述以功德，言代汉之意。（是时吴亦使韦昭制吹铙部十二曲，以述坚、权功德。）
晋武帝初，郊庙明堂礼乐权用魏仪，盖遵周室肇称殷礼之义，但改乐章，而使傅玄为之词。又令荀勖、张华、夏侯湛、成公绥等，各造郊庙诸乐歌词。九年，荀勖以杜夔所制律吕，校太乐、总章、鼓吹八音，与律吕乖错，依古尺作新律吕，以调声韵。律成，遂颁下太常，使太乐、总章、鼓吹、清商施用。（隋平陈，获宋、齐旧乐，诏於太常置清商署以管之，盖采此为名。求得陈太乐令蔡子元、于普明等复居其职。）荀勖遂典知乐事，启朝士解音者共掌之。使郭夏、宋识等造正德、大悦二舞，其乐章亦张华所作。又改魏昭武舞曰宣武舞，羽籥舞（魏武始、咸熙、章斌三舞，皆执羽籥。）曰宣文舞。傅玄又作先农、先蚕歌诗。咸宁元年，诏定祖宗之号，而庙乐同用正德、大悦之舞。
自武帝受禅，命傅玄改汉鼓吹铙歌，还为二十二曲，述以功德代魏。鼓角横吹曲，按周礼 以鼖鼓鼓军事 ，说者云蚩尤氏帅魑魅与黄帝战於涿鹿，帝乃命吹角为龙吟以御之。其后魏武王北征乌丸，越沙漠，而军士多思，於是减为半鸣，而尤更悲矣。胡角者，本以应胡笳之声，后渐用之横吹，有双角，即胡乐也。张骞入西域，传其法於西京，唯得摩诃兜勒一曲。李延年因胡曲更造新声二十八解，乘舆以为武乐。后汉以给边将，和帝时万人将军得用之。魏晋以来，二十八解不复具存，用者有黄鹄、陇头、出关、入关、出塞、入塞、折杨柳、黄覃子、赤之杨、想行人十曲。
怀帝永嘉之末，伶官乐器皆没於刘、石。至江左初立宗庙，尚书下太常祭祀所用乐名，太常贺循答云： 魏氏增损汉乐，以为一代之礼，未审大晋乐名所以为异。遭离丧乱，旧典不存。然此诸乐，皆和之以锺律，文之以五声，咏之以歌词，陈之於舞列，宫悬在庭，琴瑟在堂，八音迭奏，雅乐并作，登歌下管，各有常咏，周人之旧也。自汉以来，依於此礼，自造新诗而已。旧京荒废，今既散亡，音韵曲折，又无识者，（张华表曰： 汉氏所用，文句长短不齐。盖以歌咏弦节，本有因循；而识乐知音，足以制声度曲。二代三京，袭而不变。 ）则於今难以意言。 於时以无雅乐器乃伶人，省太乐并鼓吹令。是后颇得登歌，食举之乐，犹有未备。明帝太宁末，又诏阮孚等损益之。成帝咸和中，乃复置太乐官，以戴绶为令，鸠集遗逸，而尚未有金石也。
初，荀勖既以新律造二舞，又更修正钟磬，未竟，而勖薨，惠帝元康三年，诏其子黄门郎蕃修定金石，以施郊庙。寻遇丧乱，遗声旧制，莫有记者。庾亮为荆州，与谢尚共为朝廷修复雅乐，亮寻薨。庾翼、桓温专事军旅，乐器在库，遂至朽坏焉。及慕容俊平冉闵，兵戈之际，而邺下乐人颇有来者。谢尚时镇寿阳，於是采拾乐人，以备太乐，并制石磬，雅乐始颇具。而王猛平邺，慕容氏所得乐声又入关右。孝武太元中，破苻坚，获其乐工杨蜀等，闲习旧乐，於是四厢金石始备焉。乃使曹毗、王珣等增造宗庙歌诗，然郊祀遂不设乐。
宋武帝永初元年，有司奏： 皇朝肇建，庙祀应设雅乐，乃晋乐也，太常郑鲜之等各撰立新歌。黄门侍郎王韶之撰歌辞七首，并合施用。 十二月，又奏： 依旧正朝设乐，改太乐诸歌辞诗。 王韶之又撰二十二章。改正德舞曰前舞，大悦舞曰后舞。
文帝元嘉九年，太乐令锺宗之更调金石。至十四年，治书令史奚纵又改之。二十二年，南郊，始设登歌，诏颜延之造歌诗，庙舞犹阙。
孝武孝建二年，有司奏： 前殿中曹郎荀万秋议，郊庙宜设乐。 於是使内外博议。竟陵王诞等并同万秋议。建平王宏议： 以凯容为韶舞，宣烈为武舞。祖宗庙乐，总以德为名。章皇太后庙，奏文乐。永至等乐，仍旧。皇帝祠南郊及庙迎神、送神，并奏肆夏。皇帝入庙门，奏永至。皇帝南郊初登坛，及庙门中诣东壁，奏登歌。其初献，奏凯容、宣烈之舞。终献，奏永安之乐。郊庙同。 孝武又使谢庄造郊庙舞乐、明堂诸乐歌辞。二年，有司又奏： 先郊庙舞乐，皇帝亲奉，初登坛及入庙诣东壁，并奏登歌，不及三公行事。 左仆射建平王宏重议： 公卿行事，亦宜奏登歌。 有司又奏： 元会及二庙斋祠，登歌依旧并於殿庭设作。庙祠，依新仪注，登歌人上殿，弦管在下；今元会，登歌人亦上殿，弦管在下。
按废帝元徽五年，太乐雅郑共千馀人，后堂杂伎不在其数。（梁裴子野宋略曰： 先王作乐崇德，以格神人，通天下之至和，节群生之流放。故天子之於士庶，未曾去其乐，而无非僻之心也。及周道衰微，音失其序，乱代先之以忿怒，亡国从之以哀思。优杂子女，荡目淫心。充庭广奏，则以鱼龙靡慢为瑰玮；会同飨觌，则以吴趋楚舞为妖妍。纤罗雾縠侈其衣，疏金镂玉砥其器。在上班赐宠臣，群下从风而靡，王侯将相，歌伎填室；鸿商富贾，舞女成群。竞相夸大，互有争夺，如恐不及，莫为禁令。伤风败俗，莫不在此。 优音又收反。）


奉旨开列校刻通典诸臣职名
监理
和硕和亲王（臣）弘昼
武英殿总裁
吏部右侍郎（臣）德龄
兵部左侍郎（臣）王会汾
国子监祭酒（臣）陆宗楷
提调
署日讲官起居注翰林院侍读学士（臣）林蒲封
原任詹事府詹事兼翰林院侍读学士今加七品衔（臣）陈浩
校对
日讲官起居注翰林院侍读学士（臣）齐召南
左春坊左谕德（臣）罗源汉
日讲官起居注翰林院编修（臣）陈大仑
翰林院编修（臣）陆树本
翰林院编修（臣）叶酉
翰林院编修（臣）程景伊
翰林院编修（臣）储麟趾
翰林院编修（臣）邱柱
翰林院检讨（臣）程恂
翰林院检讨（臣）阮学浩
翰林院检讨（臣）万松龄
翰林院庶吉士（臣）史贻谟
校录
举人（臣）刘湘
贡生（臣）潘煇
贡生（臣）谢霖
贡生（臣）刘岱
贡生（臣）杜桂
贡生（臣）申居郧
贡生（臣）杨志梁
贡生（臣）李泓
贡生（臣）卢殿人
武英殿监造
内务府南苑郎中兼佐领加七级纪录二十一次（臣）雅尔岱
内务府钱粮衙门郎中兼佐领加六级纪录十六次（臣）永保
内务府钱粮衙门员外郎兼佐领加一级纪录四次（臣）永忠
内务府广储司员外郎（臣）永泰
内务府广储司司库加一级纪录五次（臣）三格
监造加一级（臣）李保
监造加三级（臣）姚文彬
库掌（臣）虎什泰
库掌（臣）高永仁


食货二
田制下（北齐后周隋大唐）
北齐给授田令，仍依魏朝。每年十月普令转授成丁而授，丁老而退，不听卖易。文宣帝天保八年，议徙冀、定、瀛无田之人，谓之乐迁，於幽州宽乡以处之。（秦汉州郡则大，魏晋年代又远，改移分析，或未易知，以此要有解释。近代制置，今多因习，则不假繁叙，他皆类此。）
武成帝河清三年诏：每岁春月，各依乡土早晚，课人农桑。自春及秋，男子十五以上，皆布田亩。蚕桑之月，妇女十五以上，皆营蚕桑。孟冬，刺史听审邦教之优劣，定殿最之科品。人有人力无牛，或有牛无人力者，须令相便，皆得纳种。使地无遗利，人无游手。又令男子率以十八受田，输租调，二十充兵，六十免力役，六十六退田，免租调。京城四面诸坊之外，三十里内为公田。受公田者，三县代迁户执事官一品以下，逮於羽林武贲，各有差。其外畿郡，华人官第一品以下，羽林武贲以上，各有差。职事及百姓请垦田者，名为永业田。奴婢受田者，亲王止三百人，嗣王二百人，第二品嗣王以下及庶姓王百五十人，正三品以上及皇宗百人，七品以上八十人，八品以下至庶人六十人。奴婢限外不给田者，皆不输。其方百里外及州人，一夫受露田八十亩，妇人四十亩，奴婢依良人，限数与在京百官同。丁牛一头受田六十亩，限止四牛。每丁给永业二十亩，为桑田。其田中种桑五十根，榆三根，枣五根，不在还受之限。非此田者，悉入还受之分。土不宜桑者，给麻田，如桑田法。
关东风俗传曰： 其时强弱相凌，恃势侵夺，富有连畛亘陌，贫无立锥之地。昔汉氏募人徙田，恐遗垦课，令就良美。而齐氏全无斟酌，虽有当年权格，时蹔施行，争地文案有三十年不了者，此由授受无法者也。其赐田者，谓公田及诸横赐之田。魏令，职分公田。不问贵贱，一人一顷，以供刍秣。自宣武出猎以来，始以永赐，得听卖买。迁邺之始，滥职众多，所得公田，悉从货易。又天保之代，曾遥压首人田，以充公簿。比武平以后，横赐诸贵及外戚佞宠之家，亦以尽矣。又河渚山泽有可耕垦肥饶之处，悉是豪势，或借或请，编户之人不得一垄。纠赏者，依令，口分之外知有买匿，听相纠列，还以此地赏之。至有贫人，实非賸长买匿者，苟贪钱货，诈吐壮丁口分，以与纠人，亦既无田，即便逃走。帖卖者，帖荒田七年，熟田五年，钱还地还，依令听许。露田虽复不听卖买，卖买亦无重责。贫户因王课不济，率多货卖田业，至春困急，轻致藏走。亦有懒惰之人，虽存田地，不肯肆力，在外浮游。三正卖其口田，以供租课。比来频有还人之格，欲以招慰逃散。假使蹔还，即卖所得之地，地尽还走，虽有还名，终不肯住，正由县听其卖帖田园故也。广占者，依令，奴婢请田亦与良人相似。以无田之良口，比有地之奴牛。宋世良天保中献书，请以富家牛地先给贫人，其时朝列，称其合理。 （宋孝王撰。）
后周文帝霸政之初，创置六官。司均掌田里之政令。凡人口十以上宅五亩，口七以上宅四亩，口五以下宅三亩。有室者田百四十亩，丁者田百亩。
隋文帝令，自诸王以下至於都督，皆给永业田，各有差。多者至百顷，少者至四十亩。其丁男、中男永业露田，皆遵后齐之制。并课树以桑榆及枣。其园宅率三口给一亩，奴婢则五口给一亩。京官又给职分田，一品者给田五顷，至五品则为田三顷，其下每品以五十亩为差，至九品为一顷。外官亦各有职分田。又给公廨田以供用。开皇九年，任垦田千九百四十万四千二百六十七顷。（隋开皇中，户总八百九十万七千五百三十六。按定垦之数，每户合垦田二顷馀也。）开皇十二年，文帝以天下户口岁增，京辅及三河地少而人众，衣食不给，议者咸欲徙就宽乡。帝乃发使四出，均天下之田。其狭乡，每丁才至二十亩，老小又少焉。至大业中，天下垦田五千五百八十五万四千四十顷。（按其时有户八百九十万七千五百三十六，则每户合得垦田五顷馀，恐本史之非实。）
大唐开元二十五年令：田广一步、长二百四十步为亩，百亩为顷。（自秦汉以降，即二百四十步为亩，非独始於国家，盖具令文耳。国家程式虽则具存，今所存纂录，不可悉载，但取其朝夕要切，冀易精详，乃临事不惑。）丁男给永业田二十亩，口分田八十亩，其中男年十八以上亦依丁男给，老男、笃疾、废疾各给口分田四十亩，寡妻妾各给口分田三十亩，先永业者，通充口分之数。黄、小、中、丁男女及老男、笃疾、废疾、寡妻妾当户者，各给永业田二十亩，口分田二十亩。应给宽乡，并依所定数；若狭乡新受者，减宽乡口分之半。其给口分田者，易田则倍给。（宽乡三易以上者，仍依乡法易给。）其永业田，亲王百顷，职事官正一品六十顷，郡王及职事官从一品各五十顷，国公若职事官正二品各四十顷，郡公若职事官从二品各三十五顷，县公若职事官正三品各二十五顷，职事官从三品二十顷，侯若职事官正四品各十四顷，伯若职事官从四品各十顷，子若职事官正五品各八顷，男若职事官从五品各五顷，上柱国三十顷，柱国二十五顷，上护军二十顷，护军十五顷，上轻车都尉十顷，轻车都尉七顷，上骑都尉六顷，骑都尉四顷，骁骑尉、飞骑尉各八十亩，云骑尉、武骑尉各六十亩。其散官五品以上同职事给，兼有官爵及勋俱应给者，唯从多，不并给。若当家口分之外，先有地非狭乡者，并即回受，有賸追收，不足者更给。诸永业田皆传子孙，不在收授之限，即子孙犯除名者，所承之地亦不追。每亩课种桑五十根以上，榆枣各十根以上，三年种毕。乡土不宜者，任以所宜树充。所给五品以上永业田，皆不得狭乡受，任於宽乡隔越射无主荒地充。（即买荫赐田充者，虽狭乡亦听。）其六品以下永业，即听本乡取还公田充，愿於宽乡取者亦听。应赐人田，非指的处所者，不得狭乡给。其应给永业人，若官爵之内有解免者，从所解者追。（即解免不尽者，随所降品追。）其除名者，依口分例给，自外及有赐田者并追。若当家之内有官爵及少口分应受者，并听回给，有賸追收，其因官爵应得永业，未请及未足而身亡者，子孙不合追请也。诸袭爵者，唯得承父祖永业，不合别请。若父祖未请及未足而身亡者，减始受封者之半给。其州县界内所部受田，悉足者为宽乡，不足者为狭乡。诸狭乡田不足者，听於宽乡遥受。应给园宅地者，良口三口以下给一亩，每三口加一亩，贱口五口给一亩，每五口加一亩，并不入永业口分之限。其京城及州郡县郭下园宅，不在此例。诸京官文武职事职分田：一品一十二顷，二品十顷，三品九顷，四品七顷，五品六顷，六品四顷，七品三顷五十亩，八品二顷五十亩，九品二顷，并去京城百里内给。其京兆、河南府及京县官人职分田亦准此。即百里外给者亦听。诸州及都护府、亲王府官人职分田：二品一十二顷，三品一十顷，四品八顷，五品七顷，六品五顷，（京畿县亦准此。）七品四顷，八品三顷，九品二顷五十亩。镇戍关津岳渎及在外监官五品五顷，六品三顷五十亩，七品三顷，八品二顷，九品一顷五十亩。三卫中郎将、上府折冲都尉各六顷，中府五顷五十亩，下府及郎将各五顷，上府果毅都尉四顷，中府三顷五十亩，下府三顷，上府长史、别将各三顷，中府、下府各二顷五十亩。亲王府典军五顷五十亩，副典军四顷，千牛备身左右、太子千牛备身各三顷。（亲王府文武官随府出藩者，於在所处给。）诸军上折冲府兵曹二顷，中府、下府各一顷五十亩。其外军校尉一顷二十亩，旅帅一顷，队正副各八十亩，皆於领侧州县界内给。其校尉以下在本县及去家百里内领者不给。诸驿封田皆随近给，每马一匹给地四十亩。若驿侧有牧田之处，匹各减五亩。其传送马，每匹给田二十亩。诸庶人有身死家贫无以供葬者，听卖永业田，即流移者亦如之。乐迁就宽乡者，并听卖口分。（卖充住宅、邸店、碾硙者，虽非乐迁，亦听私卖。）诸买地者，不得过本制，虽居狭乡，亦听依宽制，其卖者不得更请。凡卖买，皆须经所部官司申牒，年终彼此除附。若无文牒辄卖买，财没不追，地还本主。诸以工商为业者，永业口分田各减半给之，在狭乡者并不给。诸因王事没落外藩不还，有亲属同居，其身分之地，六年乃追。身还之日，随便先给。即身死王事者，其子孙虽未成丁，身分地勿追。其因战伤及笃疾废疾者，亦不追减，听终其身也。诸田不得贴赁及质，违者财没不追，地还本主。若从远役外任，无人守业者，听贴赁及质。其官人永业田及赐田，欲卖及贴赁者，皆不在禁限。诸给口分田，务从便近，不得隔越。若因州县改易，隶地入他境及犬牙相接者，听依旧受。其城居之人，本县无田者，听隔县受。（虽有此制，开元之季，天宝以来，法令弛宽，兼并之弊，有逾於汉成哀之间。）又田令，在京诸司及天下州府县监、折冲府、镇戍、关津、岳渎等公廨田、职分田，各有差。诸职分陆田限三月三十日，稻田限四月三十日，以前上者并入后人，以后上者入前人。其麦田以九月三十日为限。若前人自耕未种，后人酬其功直；已自种者，准租分法。其价六斗以下者，依旧定；以上者，不得过六斗。并取情愿，不得抑配。亲王出藩者，给地一顷作园。若城内无可开拓者，於近城便给。如无官田，取百姓地充，其地给好地替。
天宝中应受田一千四百三十万三千八百六十二顷十三亩。（按十四年有户八百九十万馀，计定垦之数，每户合一顷六十馀亩。至建中初，分遣黜陟使按比垦田田数，都得百十馀万顷。）
水利田（周秦汉后汉晋东晋宋后魏大唐）
魏文侯使李悝作尽地力之教，以为地方百里，提封九万顷，除山泽邑居参分去一，为田六百万亩。理田勤谨则亩益三斗，不勤则损亦如之。地方百里之增减，辄为粟百八十万石。必杂五种，以备灾害。力耕数耘，收获如寇盗之至。（谓促遽之甚，恐为风雨损之。）还庐树桑，（还，绕也。）菜茹有畦，瓜瓠果蓏，（木实曰果，草实曰蓏。茹，所食之菜。畦，区也。）殖於疆埸。至曾孙襄王，以史起为邺令，起进曰： 魏氏之行田也以百亩，（赋田之法，一夫百亩。）邺独二百亩，是田恶也。漳水在其旁，西门豹为邺令不知用，是不知也。 於是，遂引漳水溉邺，以富魏之河内。民歌之曰： 邺有贤令兮为史公，决漳水兮灌邺旁，终古泻卤兮生稻粱。 （泻卤，即斥卤也，卤，咸苦也，谓咸卤之地。史记云西门豹引漳水溉邺，误。）
其后，韩闻秦之好兴事，欲疲之，无令东伐。乃使水工郑国閒说秦，令凿泾水，自仲山西抵瓠口为渠，并（蒲浪反）北山，东注洛，三百馀里，欲以溉田。中作而觉，秦欲杀国，国曰： 始臣为閒，然渠成亦秦之利也。 秦以为然，卒使就渠。渠就，用注填阏之水，溉泽卤之地四万馀顷，收皆亩一锺。於是关中为沃野，无凶年，命曰郑国渠。（阏读与淤同。）
秦平天下，以李冰为蜀守，冰壅江水作堋，（部用反。）穿二江成都中，双过郡下，以通舟船，因以溉灌诸郡，於是蜀沃野千里，号为陆海。
汉文帝以文翁为蜀郡太守，穿煎氵臾（羊朱反）口，溉灌繁田千七百顷，人获其饶。
武帝元光中，大司农郑当时言： 引渭穿渠，起长安，并南山下，至河三百馀里。渠下民田万馀顷，又可得以溉田，益肥关中之地，得穀。 天子以为然，令齐水工徐伯表，（巡行表记之。）悉发卒数万人穿漕渠，三岁而通。渠下民颇得以溉田矣。
其后，河东守番系请 穿渠引汾溉皮氏、汾阴下，引河溉汾阴、蒲阪下，（皮氏，今龙门县地，属绛郡。汾阴，今宝鼎县地。蒲阪，今河东县地。并属河东郡。）度可得五千顷。五千顷故尽河壖弃地，民茭牧其中耳，今溉田之，度可得穀二百万石以上 。天子以为然，发卒数万人作渠田。数岁，河移徙，渠不利，则田者不能偿种。久之，河东渠田废，与越人，令少府以为稍入。（时越人有徙者，以田与之，其租税入少府也。稍，渐也。其入未多，故谓之稍。）
其后庄熊罴言： 临晋民（即今冯翊县也。）愿穿洛以溉重泉以东万馀顷（重泉在今冯翊郡界，今有乾坑，即熊罴之所穿渠。）故恶地。诚得水，可令亩十石。 於是为发卒万馀人穿渠，自徵（音惩）引洛水至商颜下。（徵在冯翊，即今郡之澄城县。商颜，今冯翊县界。）岸善崩，（洛水岸。）乃凿井，深者四十馀丈。往往为井，井下相通行水。水颓以绝商颜，（下流曰颓。）东至山岭十馀里閒。井渠之开自此始。穿渠得龙骨，故名曰龙首渠。作之十馀岁，渠颇通，犹未得其饶。
是时，用事者争言水利。朔方、西河、河西、酒泉皆引河及川谷以溉田。而关中辅渠、灵轵引诸水，汝南、九江引淮，东海引钜定（泽名。）泰山下引汶水，皆穿渠为溉田，各万馀顷。佗小渠陂山通道，不可胜言。
自郑国渠起，至元鼎六年，百三十六岁，而倪宽为左内史，奏请穿凿六辅渠，（在郑国渠之里，今尚谓之辅渠，亦曰六渠。）以益溉郑国傍高仰之田。（素不得郑国之溉灌者。仰谓上向。）帝曰： 农，天下之本也。泉流灌｛穴浸，中 又改巾 ｝，所以育五穀也。左、右内史地，名山川原甚众，细民未知其利，故为通沟渎，畜陂泽，所以备旱也。今内史稻田租挈重，不与郡同，（租挈，收田租之约令。郡谓四方诸郡。）其议减。令吏民勉农，尽地利，平徭行水，勿使失时。 （平徭者，均齐渠堰之力役，谓俱得水之利。）
后十六岁，赵中大夫白公（此时无公爵，盖相呼尊老之称也。）复奏穿渠，引泾水，首起谷口，尾入栎（音药）阳，（谷口，今云阳县冶谷是。）注渭中，袤二百里，溉田四千五百馀顷，因名曰白渠。民得其饶，歌之曰： 田於何所？池阳、谷口。郑国在前，白渠起后。（郑国兴於秦时，故云前也。）举锸为云，决渠为雨。（锸，锹。）泾水一石，其泥数斗。且溉且粪，长我禾黍。（水停淤泥，可以当粪。）衣食京师，亿万之口。 言此两渠饶也。
元帝建昭中，邵信臣为南阳太守，於穰县理南六十里造钳卢陂，累石为隄，傍开六石门以节水势。泽中有钳卢王池，因以为名。用广溉灌，岁岁增多，至三万顷，人得其利。及后汉杜诗为太守，复修其业。时歌之曰： 前有邵父，后有杜母。
后汉章帝建初中，王景为庐江太守。郡部安丰县有楚孙叔敖所起芍陂，先是荒废，景重修之，境内丰给。（其陂径百里，灌田万顷。芍音鹊。今寿春郡安丰县界。）
顺帝永和五年，马臻为会稽太守，始立镜湖，筑塘周回三百十里，灌田九千馀顷，至今人获其利。
晋武帝咸宁元年，诏曰： 今年霖雨过差，又有虫灾。颍川、襄城，自春以来，略不下种，深以为虑。主者何以为百姓计。 当阳侯杜元凯上疏曰： 臣辄思惟，今者水灾，东南特剧，非但五穀不收，居业并损。下田所在渟汙，高地皆多墝塉，百姓困穷，方在来年。虽诏书切告长吏二千石为之设计，而不廓开大制，定其趣舍之宜，恐徒文具，所益盖薄。当今秋夏蔬食之时，而百姓已有不赡，前至冬春，野无青草，则必指仰官穀，以为生命。此乃一方之大事，不可不早为思虑。臣愚谓既以水为田，当恃鱼菜螺蚌，而洪波汎滥，贫弱者终不能得。今者宜大坏兖及荆河州东界（兖州东界，今济阳、济阴、东平、鲁郡之间。荆河州东界，今汝南、汝阴、谯郡之间也。）诸陂，随其所归而宣导之。令饥者尽得水产之饶，百姓不出境界之内，朝暮野食，此目下日给之益也。水去之后，填淤之田，亩收数锺。至春大种五穀，五穀必丰，此又明年之益也。 杜君又言： 诸欲修水田者，皆以火耕水耨为便，非不尔也。然此施於新田草莱，与百姓居相绝离者耳。往者东南草创人稀，故得火田之利。顷来户口日增，而陂堰岁决，良田变生蒲苇，人居沮泽之际，水陆失宜，放牧绝种，树木立枯，皆陂之害也。陂多则土薄水浅，潦不下润。故每有水雨，辄复横流，延及陆田。言者不思其故，因云此土不可陆种。臣计汉之户口，以验今之陂处，皆陆业也。其或有旧堰，则坚完修固，非今所谓当为人害也。臣见尚书胡威启宜坏陂，其言恳至。臣又见宋汉侯相应遵上便宜，求坏泗陂，徙运道。时下都督度支共处当，各据所见，不从遵言。臣按遵上事，运道东诣寿春，有旧渠，可不由泗陂出。泗陂在彼地界，坏地凡万三千馀顷，伤败成业。遵县领应佃二千六百口，可谓至少，而犹患地狭，不足肆力，此皆水之为害也。当所共恤，而都督度支方复执异，非所见之难，直以不同害理也。人心所见既不同，利害之情又有异，军家之与郡县，士大夫之与百姓，其意莫有同者，此皆偏其利以忘其害，此理之所以未尽，而事之所以多患也。臣又按，荆河州界中度支所领佃者，州郡大军杂士，凡用水田七千五百馀顷耳。计三年之储，不过二万馀顷。以常理言之，无为多积无用之水。况於今者水涝瓮溢，大为灾害，臣以为宜发明诏，饬刺史二千石，汉氏旧堰及山谷私家小陂，皆当修缮以积水。其诸魏氏以来所造立及诸因雨决溢蒲苇马肠陂之类，皆决沥之。长吏二千石躬先劝功，诸食力之人并一时附功令，比及水冻，得粗枯涸。其所修功实之人，皆以俾之。其旧陂堰沟渠当有所补塞者，比寻求微迹，一如汉时故事，早为部分列上，须冬閒东南休兵交代，各留一月以佐之。夫川渎有常流，地形有定体，汉氏居人众多，犹以无患，今因其所患而宣泻之，迹古事以明近，大理昭然，可坐论而得。臣不胜愚意，尝窃谓最是今日之实益也。 朝廷从之。
东晋张闿（音开）为晋陵内史，时所部四县并以旱失田，闿乃立曲阿新丰塘，（今丹阳郡丹阳县界。）溉田八百馀顷，每岁丰稔。葛洪为其颂，乃徵入拜大司农。
宋文帝元嘉七年，刘义欣为荆河刺史，镇寿阳。（今寿春郡也）于时土境荒毁，百姓离散。义欣纲维补缉，随宜经理。芍陂良田万顷，隄堰久坏，秋夏常苦旱。义欣遣谘议参军殷肃循行修理，有旧沟引渒（匹诣反）水入陂，（渒，水名，在汝南。）伐木开榛，水得通泾，由是遂丰稔。
后魏刁雍为薄骨律镇将，至镇，上表曰： 富平西三十里，（薄骨律镇，今灵武郡。富平，今回乐县。）有艾山，南北二十六里，东西四十五里，凿以通河，似禹旧迹。其两岸作溉田大渠，广十馀步，山南引水入此渠中。计昔时高於河水不过一丈，河水激急，沙土漂流。今日此渠高於河水二丈三尺，又河水侵射，往往崩颓。渠既高悬，水不得上，虽复诸处按旧引水，水亦难求。今艾山北，河中有洲渚，水分为二。西河小狭，水广百四十步。臣今请入来年正月，於河西高渠之北八里，分河之下五里，平地凿渠，广十五步，深五尺，筑其两岸，令高一丈。北行四十里，还入古之高渠，即修高渠而北，复八十里，合百二十里，大有良田。计用四千人，四十日功，渠得成就。所欲凿新渠口，河下五尺，水不得入。今求从小河东南岸斜断到西北岸，计长二百七十步，广十步，高二丈，绝断小河。二十日功，计得成毕，合计用功六十日。小河之水尽入新渠，水则充足，溉官私田四万馀顷。旬日之间，则水一遍，水凡四溉，穀得成实。 从之，公私获其利。
裴延俊为幽州刺史，范阳郡有旧督亢渠，径五十里。渔阳燕郡有故戾陵诸堰，广袤三十里。皆废毁多时，莫能修复，水旱不调，人多饥馁。延俊自度水形营造，未几而就，溉田万馀顷，为利十倍。
大唐贞观十八年，李袭称为扬州大都府长史，乃引雷陂水，又筑句城塘，以溉田八百馀顷，百姓获其利。徵拜太府卿，人至今赖之。
永徽六年，雍州长史长孙祥奏言： 往日郑、白渠溉田四万馀顷，今为富商大贾竞造碾硙，堰遏费水，渠流梗涩，止溉一万许顷。请修营此渠，以便百姓。至於咸卤，亦堪为水田。 高宗曰： 疏导渠流，使通溉灌，济沷炎旱，应大利益。 太尉无忌对曰： 白渠水带泥淤，灌田益其肥美。又渠水发源本高，向下枝分极众。若使流至同州，则水饶足。比为碾硙用水，洩渠水随入滑；加以壅遏耗竭，所以得利遂少。 於是遣祥等分检渠上碾硙，皆毁之。至大历中，水田才得六千二百馀顷。
屯田（汉魏晋东晋齐后魏北齐隋大唐）
汉昭帝始元二年，诏发习战射士诣朔方，调（徒钓反）故吏将（子亮反）屯田张掖郡。（调，发选之也。故吏，前为官职者。令其部率习战射士於张掖为屯田。）
孝宣帝神爵元年，遣后将军赵充国将兵击先零羌。充国以击虏殄灭为期，乃欲罢骑兵屯田，以待其弊。奏曰： 臣所将吏士马牛食，月用粮穀十九万九千六百三十斛，盐千六百九十三斛，茭藁二十五万二百八十六石。（石，百二十斤。）难久不解，徭役不息。又恐他夷卒有不虞之变。且羌虏易以计破，难用兵碎也，故臣愚心以为击之不便。计度临羌东至浩（音告）亹，（音门。即金城郡广武县地。临羌在今西平郡也。）羌虏故田及公田，民所未垦，可二千顷以上。愿罢骑兵，留弛刑应募，及淮阳、汝南步兵与吏私从者，合凡万二百八十一人，用穀月二万七千三百六十三斛，盐三百八斛，分屯要害处。冰解漕下，缮乡亭，浚沟渠，（漕下，以水运木而下也。缮，补也）理湟（音皇）陿（音陕。）以西道桥七十所，令可至鲜水左右。田事出，赋人二十亩。（田事出，谓至春人出营田也。赋谓班与之。）至四月草生，发郡骑及属国胡骑伉健各千，倅马什二，就草，（倅，副也。什二者，千骑则与副马二百匹也。）为田者游兵。以充入金城郡，益积蓄，省大费。今大司农所转穀至者，足支万人一岁食。谨上田处及器用簿，唯陛下裁许之。 上报曰： 如将军之计。 充国又奏曰： 今留步士万人屯田，地势平易，臣愚以为屯田内有亡费之利，外有守御之备。骑兵虽罢，虏见万人留田为必禽之具，其土崩归德，宜不久矣。 诏罢兵，独充国留屯田，大获地利。明年遂破先零。
魏武既破黄巾，欲经略四方，而苦军食不足。羽林监颍川枣祗建置屯田，於是以任峻为典农中郎将，募百姓屯田於许下，（今颍川郡许昌县也。）得穀百万斛。郡国例置田官，数年之中，所在积粟，仓廪皆满。
废帝齐王芳正始四年，司马宣王督诸军伐吴，时欲广田畜穀，为灭贼资。乃使邓艾行陈、项以东至寿春。（自今淮阳郡项城县以东至寿春郡。）艾以为田良水少，不足以尽地利，宜开河渠，可以大积军粮，又通漕运之道，乃著济河论以喻其指。又以为： 昔破黄巾，因为屯田，积穀於许都以制四方。今三隅已定，事在淮南，每大军征举，运兵过半，功费巨亿，以为大役。陈、蔡之间，土下田良，可省许昌左右诸稻田，并水东下。令淮北屯二万人，淮南三万人，十二分休，常有四万人且田且守。水丰，常收三倍於西，计除众费，岁完五百万斛以为军资。六七年间，可积三千万斛於淮上，此则十万之众五年之食也。以此乘吴，无往而不克矣。 宣王善之，皆如艾计。遂北临淮水，自锺离而南，横石以西，尽沘（旁脂反）水四百馀里，五里置一营，营六十人，且田且守。兼循广淮阳、百尺二渠，上引河流，下通淮、颍。大理诸陂於颍南北，穿渠三百馀里，溉田二万顷，淮南、淮北皆相连接。自寿春到京师，农官兵田，鸡犬之声，阡陌相属。每东南有事，大军兴众，汎舟而下，达於江淮，资食有储，而无水害，艾所建也。
晋羊祜为征南大将军，镇襄阳。吴石城守去襄阳七百馀里，每为边害，祜患之，竟以诡计令吴罢守。於是戍逻减半，分以垦田八百馀顷，大获其利。祜之始至也，军无百日之粮，及至季年，有十年之积。
太康元年平吴之后，当阳侯杜元凯在荆州，（今襄阳郡。）修邵信臣遗迹，（邵信臣所作钳卢陂、六门堰，并今南阳郡穰县界，时为荆州所统。）激用滍（音蚩）淯（音育）诸水以浸原田万馀顷，分疆刊石，使有定分，公私同利。众庶赖之，号曰 杜父 。旧水道唯沔、汉达江陵千数百里，北无通路。又巴丘湖，沅湘之会，表里山川，寔为险固，荆蛮之所恃也。预乃开杨口，起夏水达巴陵千馀里，（夏水、杨口在今江陵县界。巴陵即今郡。）内泻长江之险，外通零、桂之漕。（零陵、桂阳并郡。）南土歌之曰： 后世无叛由杜翁，孰识智名与勇功。
东晋元帝督课农功，二千石长吏以入穀多少为殿最。其非宿卫要任，皆令赴农，使军各自佃作，即以为廪。大兴中，三吴大饥，后军将军应詹上表曰： 魏武帝用枣祗、韩浩之议，广建屯田，又於征伐之中，分带甲之士，随宜开垦，故下不甚劳，大功克举。閒者流人奔东吴，东吴今俭，皆已还返。江西良田，旷废来久，火耕水耨，为功差易。宜简流人，兴复农官，功劳报赏，皆如魏氏故事。一年中与百姓，二年分税，三年计赋税以使之。公私兼济，则仓庾盈亿，可计日而待之。
穆帝升平初，荀羡为北部都尉，镇下邳，（今临淮郡县。）屯田於东阳之石鳖，（亦在今临淮郡界。）公私利之。
齐高帝敕桓崇祖修理芍陂田，曰： 卿但努力营田，自然平殄虏寇。昔魏置典农，而中都足食；晋开汝颍，而河汴委储。卿宜勉之。
后魏孝文帝太和十一年大旱，十二年，祕书丞李彪上表： 请别立农官，取州郡户十分之一为屯田人。相水陆之宜，料顷亩之数，以赃赎杂物市牛科给，令其肆力。一夫之田，岁责六十斛，甄其正课并征戍杂役。行此二事，数年之中则穀积而人足矣。 帝览而善之，寻施行焉。自此公私丰赡，虽有水旱，不为害也。
北齐废帝乾明中，尚书左丞苏珍芝又议修石鳖等屯，岁收数十万石，自是淮南军防粮足。
孝昭帝皇建中平州刺史嵇晔建议，开幽州督亢旧陂，（今范阳郡范阳县界。）长城左右营屯，岁收稻粟数十万石，北境得以周赡。又於河内置怀义等屯，以给河南之费。自是稍止转输之劳。
武成帝河清三年诏： 缘边城守堪垦食者营屯田，置都子使以统之。一子使当田五十顷，岁终课其所入，以论褒贬。
隋文帝开皇三年，突厥犯塞，吐谷浑寇边，转输劳弊，乃令朔方总管赵仲卿於长城以北大兴屯田。
大唐开元二十五年令：诸屯隶司农寺者，每三十顷以下、二十顷以上为一屯。隶州镇诸军者，每五十顷为一屯。应置者，皆从尚书省处分。其旧屯重置者，一依承前封疆为定。新置者，并取荒闲无籍广占之地。其屯虽料五十顷，易田之处各依乡原量事加数。其屯官取勋官五品以上及武散官并前资边州县府镇戍八品以上文武官内，简堪者充。据所收斛斗等级为功优。诸屯田应用牛之处，山原川泽，土有硬软，至於耕垦用力不同。土软处每一顷五十亩配牛一头，彊硬处一顷二十亩配牛一头。即当屯之内有硬有软，亦准此法。其稻田每八十亩配牛一头。诸营田若五十顷外更有地剩配丁牛者，所收斛斗皆准顷亩折除。其大麦、荞麦、乾萝卜等，准粟计折斛斗，以定等级。
天宝八年，天下屯收百九十一万三千九百六十石，关内五十六万三千八百一十石，河北四十万三千二百八十石，河东二十四万五千八百八十石，河西二十六万八十八石，陇右四十四万九百二石。（后上元中於楚州古谢阳湖置洪泽屯，寿州置芍陂屯，厥田沃壤，大获其利。）


礼十三沿革十三吉礼十二
大学（小学庠序附虞夏商周汉后汉魏晋东晋宋齐后魏隋大唐）
有虞氏大学为上庠，小学为下庠。（大学篇曰： 古之欲明明德於天下者，先治其国。欲治其国者，先齐其家。欲齐其家者，先修其身。欲修其身者，先正其心。 尊师敬长而大学之道著焉。学记曰： 君子如欲化民成俗，其必由学乎！玉不琢，不成器；人不学，不知道。是故古之王者，建国君民，教学为先。 魏文侯孝经传曰： 大学，中学也。庠言养也，所以养隽德也。舜命夔曰： 汝典乐，以教胄子。 胄子，国子也。 ）
夏后氏大学为东序，小学为西序。（次序先王之道而学之。）
殷制，大学为右学，小学为左学，又曰瞽宗。（王制曰： 小学在公宫南之左，大学在郊。 郑玄云： 学，所以学士之宫也。尚书传曰： 百里之国，二十里之郊。七十里之国，九里之郊。五十里之国，三里之郊。  宗，尊也。瞽，无目之名，以喻童蒙。又云 瞽矇之所宗也 。）
周制，大学为东胶，小学为虞庠。（胶之言纠也，所以纠收学士也。郑注祭义云： 周有四郊之虞庠也。 以小学为虞庠之制。）又云： 天子曰辟雍 。（辟，明也。雍，和也。以明和为名，化道天下之人，使之成士。或云 辟者，圆璧也。雍之以水而圆象天，於阳德之施行，取流无极，使学者进德而不已，亦所以明和政教之至 。崔灵恩云： 学制有二。一云制，与明堂同体。五室四堂在一基之上，四方堂则以其方名学，中央堂谓之大学。二云凡立学之法，有四郊及国中，在东郊曰东学，并方名之，在国中谓之大学。故郑注祭义曰 周有四郊之虞庠 。 ）王太子，王子，群后之太子，卿、大夫、元士之適子，国之俊选，皆造焉。（王子，王之庶子也。群后，公及诸侯。）乐正崇四术，立四教。（乐正，乐官之长，掌国子之教。幼者教之於小学，长者教之於大学。尚书传曰： 年十五始入小学，十八始入大学。 ）春秋教以礼乐，冬夏教以诗书。（春夏，阳也，诗乐者声，声亦阳也。秋冬，阴也，书礼者事，事亦阴也。）师氏掌以媺诏王。（马融曰： 媺，媺道也。告王以善道。师者教人以事而喻诸德也。 媺音美也。）以三德教国子：一曰至德，以为道本；（马融曰： 德行，内外之称，在心为德，施之为行。至德者，中德也。中庸曰 天命之谓性，率性之谓道。 失中庸则无以至道，故曰以为道本。 郑玄曰： 至德，中和之德，覆焘持载含容者也。 ）二曰敏德，以为行本；（敏德，仁义顺时者也。）三曰孝德，以知逆恶。（马融曰： 教以孝德，使知逆恶之不可为也。 郑玄曰： 孝德，尊祖爱亲，守其所以生也。 ）教三行：一曰孝行，以亲父母；（善事父母之行，尽其爱敬。）二曰友行，以尊贤良；（马融曰： 教以朋友之行，使择益友。 ）三曰顺行，以事师长。（马融曰： 师，德所不如也。长，老者。 ）凡国之贵游子弟学焉。（王公之子弟游无官司者也。）凡学必时，春夏学干戈，秋冬学羽籥，皆於东序。（干，盾也。戈，句孑戟也。干戈，万舞，象武也，用动作之时学之。羽籥，籥舞，象文，用安静之时学之。诗云： 左手执籥，右手秉翟。 ）春诵夏弦，太师诏之瞽宗。秋学礼，执礼者诏之；冬读书，典书者诏之。礼在瞽宗，书在上庠。（周立三代之学，学书於有虞氏之学，典谟之教所兴也。学舞於夏后氏之学，文武中也。学礼乐於殷之学，功成治定，与己同也。诵谓歌乐也。弦谓以丝播诗。阳用事则学之以声，阴用事则学之以事者也。）大学之礼，虽诏於天子，无北面，所以尊师也。（尊师，重道焉，不使处臣位也。武王践阼，召师尚父而问焉，曰： 昔黄帝、颛顼之道存乎？意亦忽而不可见与？ 师尚父曰： 在丹书，王欲闻之则齐矣。 王齐三日，端冕。师尚父亦端冕，奉书而入，负屏而立。王下堂南面而立。师尚父曰： 先王之道不北面。 王行西折而南，东面而立。师尚父西面道书之言。大戴礼保傅篇曰： 帝入东学，尚亲而贵仁，亲疏有序而恩相及也。入西学，尚贤而贵德，圣智在位而功不匮也。入南学，尚齿而贵信，长幼有差而人不诬也。入北学，尚贵而尊爵，贵贱有等而下不逾也。入大学，承师而问道，退习两端则德智理矣。 ）大学之教也，时教必有正业。（业必先王经典。）古之教者，家有塾，党有庠，术有序，国有学。（术当为遂。古者仕焉而已者，归教於闾里，朝夕坐於门侧之堂，谓之塾。周礼，五百家为党，万二千五百家为遂。党属於乡，遂在远郊之外。）比年入学，中年考校。（中，閒也。閒岁则考学者之德行。三岁大比，乃考焉。）一年视离经辨志，三年视敬业乐群，五年视博习亲师，七年视论学取友，谓之小成。九年知类通达，强立而不反，谓之大成。夫然后足以化民易俗，近者说（音悦）服，而远者怀之，此大学之道也。王制： 耆老皆朝於庠，元日习射上功，习乡上齿，大司徒帅国之俊士与执事焉。 （将习礼使之观焉。此庠谓乡学。）又修六礼以节民性，明七教以兴民德，齐八政以防民淫，一道德以同俗，养耆老以致孝，恤孤独以逮不足，上贤以崇德，简不肖以绌恶。（司徒，地官卿，掌邦教者。）命乡简不帅教者以告於王，王命三公、九卿、大夫、元士皆入学。不变，王亲视学。（亦谓使习礼以化之也。不变，王又亲临视，重弃贤者之子孙也。此习礼皆於大学也。）不变，命国之右乡，简不帅教者移之左；命国之左乡，简不帅教者移之右，如初礼。（中年考校而又不变，转徙其居，觊其见新人有所化也。）不变，移之郊。（郊，乡界之外也，稍出远之。）不变，移之遂。（遂，郊外也。大夫掌使习礼也。）不变，屏之远方，终身不齿。（远方，九州之外也。顷秦始皇焚书坑儒，大学从此缺矣。）
汉高帝以叔孙通为奉常，诸弟子共定礼仪者，咸为选首，其后亦未遑庠序之事。至孝文时，颇登用，（言少用文学之士也。）然帝本好刑名之言。及孝景，不任儒学，窦太后又好黄老术，故诸博士具官待问，未有进者。（具官，谓备员而已。）武帝立，后窦太后崩，田蚡为丞相，黜黄老、刑名百家之言，延儒者百数。（自汉兴，言易有淄川田生；言书有济南伏生；言诗於鲁则申培公，於齐则辕固生，燕则韩太傅婴；言礼则鲁高堂生；言春秋，於齐则胡毋生，於赵则董仲舒。而公孙弘为丞相封侯，天下靡然向风矣。培音陪也。）制曰： 盖闻导人以礼，风之以乐。今礼废乐崩，朕甚愍焉，故详延天下方闻之士，咸登诸朝。（详，悉也。方，道也。有道及博闻之士也。）其令礼官劝学，讲议洽闻，举遗兴礼，以为天下先。 （举遗，谓经典遗逸者，求而举之。）太常议曰： 闻三代之道，乡里有教，劝学兴礼，崇化厉贤，以风四方，太平之原也。 因旧博士置弟子五十人。太常择年十八以上仪状端正者，补博士弟子。（事具选举中。自景帝时，文翁为蜀郡守，设学校，选张叔等十馀人入京就学。学既成，教蜀中子弟。自是蜀之学者，比於齐鲁焉。）昭帝举贤良文学，增博士弟子员数满百人。至成帝时，刘向请兴辟雍，设庠序，帝下公卿议，会向病卒。成帝末，增弟子员三千人。岁馀如故。及王莽为宰衡，欲耀众庶，遂兴辟雍，增元士之子得受业如弟子甲乙之科。（具选举中。）
后汉质帝本初元年，诏大将军以下至六百石，悉遣子弟就学，每春秋辄於乡射月一会，有劝勉进用之端，於是游学者增至三万馀生。自本初后二十四年，高生皓首，见拔者少。桓帝建和初，诏诸学生课试补官。（具选举篇。）元嘉二年，诏曰： 书生汝南胡宪、陈留恭幸爽睾，或六十以下，常以月朔会辟雍，垂白安贫。童子颍川王通通经，拜太子舍人。 因试宪等，补郎舍人。后皆限六十以上，七十以下，年有增减，不应得试。（易： 凡天地之数，五十有五，此所以成变化。 令五十在试科，是应天地之数也。）永寿二年，复课试诸生，补郎舍人。（具选举篇。）献帝建安中，侍中鲍衡奏： 按王制，立大学、小学，自王太子以下，皆教以诗书，而升之司马，谓之贤者，任之以官，故能致刑措之盛，立太平之化也。今学博士并设表章，而无所教授，兵戎未戢，人并在公，而学者少。可听公卿一千石、六百石子弟在家及将校子弟见为郎舍人，皆可听诣博士受业。其高才秀达，学通一艺，太常为作品式。 从之。（晋挚虞决疑云： 汉初置博士，而无弟子。后置弟子五十人，与博士俱共习肄礼仪。又增满五百人，汉末至数千人。 ）
魏文帝黄初五年，立大学於洛阳。时慕学者，始诣大学为门人。满二岁，试通一经者，称弟子；不通一经，罢遣。弟子满二岁，试通二经者，补文学掌故；不通经者，听须后辈试，试通二经，亦得补掌故。掌故满二岁，试通三经者，擢高第为太子舍人；不第者，随后辈复试，试通亦为太子舍人。舍人满二岁，试通四经者，擢其高第为郎中；不通者，随后辈复试，试通亦为郎中。郎中满二岁，能通五经者，擢高第，随才叙用；不通者，随后辈复试，试通亦叙用。（齐王正始中，刘靖上疏，简高门子孙为生曰： 黄初以来，崇立大学，二十馀年，而成者盖寡。由博士选轻，诸生避役，高门子孙，耻非其伦，故学者虽有其名，而无其实，虽设其教，而无其功。宜高选博士，取行为人表，经任人师者，掌教国子。依遵古法，使二千石以上子孙，年从十五，皆入大学。明制黜陟，陈荣辱之路。 不从。吴孙休永安元年，立学制曰： 古者建国，教学为先，所以遵理为时养器也。宜按旧制置学宫，立五经博士，覈取应选，加其宠禄。见吏之中及将吏子弟有志好者，各令就业。一岁课试，差其品第，加以位赏。使见之者乐其荣，闻之者羡其称。以惇王化，以正风俗。 不行也。）
晋武帝初，大学生三千人。泰始八年，有司奏： 大学生七千馀人，才任四品，听留。 诏曰： 已试经者留之。大臣子弟堪受教者，令入学。其馀遣还郡国。 咸宁二年，起国子学。（法周礼国之贵游子弟，国子受教於师者也。）惠帝元康三年，以人多猥杂，欲辨其泾渭，於是制立学官品，第五以上得入国学。
东晋元帝时，太常贺循上言： 尚书被符，经置博士一人。又多故历纪，儒道荒废，学者能兼明经义者少。且春秋三传，俱出圣人，而义归不同，自前代通儒，未有能通得失兼而学之者也。况今学义甚颓，不可令一人总之。今宜周礼、仪礼二经置博士二人，春秋三传置博士三人，其馀则经置一人，合八人。 太常车胤上言： 按二汉旧事，博士之职，唯举明经之士，迁转各以本资，初无定班。魏及中朝多以侍中常侍儒学最优者领之，职虽不同汉氏，尽於儒士之用，其揆一也。今博士八人，愚谓宜依魏氏故事，择朝臣一人经学最优者，不系位之高下，常以领之。每举太常，共研厥中。其馀七人，自依常铨选。 太兴初，欲脩立学校，唯周易王氏，尚书郑氏、古文孔氏，毛诗、周官、礼记、论语、孝经郑氏，春秋左传杜氏、服氏，各置博士一人。其仪礼、公羊、穀梁及郑易皆省，不置博士。（太常荀崧上疏曰： 昔武皇帝崇儒术，以贾马郑杜服孔王何之徒，章句传注众家之学，置博士十九人。二十州之中，师徒相传，学士如林，犹选张华、刘实居太常之官，以重儒教。伏闻节省之制，皆三分置二，博士旧员十有九人，今五经合九人，准古计今，犹未中半。九人以外，犹宜增置。周易有郑氏注，其书根源，诚可深惜。仪礼，所谓曲礼也，郑玄於礼特明，皆有证据。昔周之衰，孔子作春秋，左丘明、子夏造膝亲受，孔子没，丘明撰其所闻，为之传，微辞妙旨，无不精究。公羊高亲受子夏，立於汉朝，多可采用。穀梁赤师徒相传，诸所发明，或是左氏、公羊不载，亦足有所订正。臣以为宜各置一人，以传其学。 遇王敦难，不行。订音汀。）孝武帝太元初，於中堂立行大学。於时无复国子生，置大学生六十人，国子生权铨大臣子孙六十人，事讫罢。（其国子生见祭酒、博士，单衣角巾，执经一卷以代手板。）自穆帝至孝武，并以中堂为大学。太元九年，尚书谢石请兴复国学，以训胄子，颁下州郡，普修乡校。帝纳其言。明年，选公卿二千石子弟生，增造庙房屋百五十五閒。而品课无章，君子耻与其列。国子祭酒殷茂上言： 臣闻旧制，国学生皆取冠族华胄，比列皇储。而中混杂兰艾，遂令人情耻之。 诏虽褒纳，竟不施行。
宋武帝诏有司立学，未就而崩。文帝元嘉二十年，立国学；二十七年，废。明帝泰始中，初置总明观祭酒一人，有玄儒文史四科，科置学士十人。
齐高帝建元四年，诏立国学，置学生百五十人。取王公以下子孙年十五以上，二十以下，家去都二千里为限。帝崩，乃以国讳废学。武帝永明三年，诏立学，乃省总明观，召公卿以下子弟，置生二百二十人。其年秋中悉集。东昏侯永元初，诏依永明旧事废学。时有司奏，国学大学两存焉。（领国子助教曹思文上表曰： 古之建国君人者，必教学为先，将以节其邪情，化人裁俗。今制书既下，而废学先闻，将恐观国之光，有以阙也。若以国讳宜废，昔汉武立学，爰洎元始，百馀年中，未尝蹔废，其閒岂无国讳矣。永明以无太子故废，斯非古典。寻国之有学，本以兴化致理，故记云 天子出征，受命於祖，受成於学 。今之国学，即古之大学，天子入国学，以行礼也；太子入国学，以齿让也。大学之与国学，斯是晋代殊其士庶，异其贵贱耳。然贵贱士庶，皆须教，国学大学两存之也。 时立学，太尉王俭复依晋代国子生，单衣角巾，执经代手板也。）
后魏道武帝初定中原，始於平城立大学，置五经博士，生员千馀人。天兴二年春，增国子、大学生员三千。太武始光三年，别起大学於城东。后徵卢玄、高允等，令州郡各举才学，於是人多砥厉，儒术转兴。献文帝天安初，立乡学，郡置博士二人，助教二人，学生六十人。后令大郡立博士二人，助教四人，学生百人；次郡立博士二人，助教四人，学生八十人；中郡博士一人，助教二人，学生六十人；下郡立博士一人，助教一人，学生四十人。郡县学始乎此矣。孝文太和中，改中书为国子，又开皇子之学。及迁都洛邑，立国子、大学、四门小学。
隋文帝开皇中，国子寺不隶太常。自前代皆属太常也。
大唐武德元年，诏皇族子孙及功臣子弟，於秘书外省别立小学。七年，诏诸州县及乡，并令置学。有明一经以上者，有司试策，加阶叙。贞观五年，太宗数幸国学，遂增筑学舍千二百閒。国学、太学、四门亦增生员，其书算各置博士，凡三千二百六十员。其屯营飞骑，亦给博士，授以经业。无何，高丽、百济、新罗、高昌、吐蕃诸国酋长，亦遣子弟请入国学。於是国学之内八千馀人。国学之盛，近古未有。龙朔二年，东都置国子监、丞、主簿、录事各一员，四门博士、助教、四门生三百员，俊士二百员。置弘文馆於上台，生徒三十人。置崇文馆於东宫，生徒二十人。（皆以皇族緦麻以上亲，皇太后、皇后大功以上亲，散官一品、中书门下平章事六尚书、功臣身食实封者、京官职事正三品、供奉官三品子孙，京官职事从三品、中书黄门侍郎子孙为之。并尚书省补。）西京国子监领六学：（生徒皆尚书省补。）一曰国子学，生徒三百人；（分习五经，一经六十人。以文武官三品以上及国公子孙、从二品以上之曾孙为之。）二曰大学，生徒五百人；（每一经百人。以四品五品及郡县公子孙及从三品之曾孙为之。）三曰四门学，生徒千三百人；（分经之制，与大学同。其五百人以六品七品及侯伯子男之子为之，其八百人以庶人之俊造者为之。）四曰律学，生徒五十人；（取年十八以上，二十五以下，以八品九品子孙及庶人之习法令者为之。）五曰书学，生徒三十人；（以习文字者为之。）六曰算学，生徒三十人。（以习计数者为之。）凡二千二百一十人。州县生徒有差。（州县学生门荫与律、书、算学同。诸生皆限年十四以上，十九以下，皆郡县自补。京都八十员，大都督、中都督府、上郡各六十员，下都督府、中郡各五十员，下郡四十员，京县五十员，上县四十员，中县三十员，下县二十员也。）凡诸学，皆有博士、助教授其经艺。每岁仲冬，郡县馆监课试，其成者，长吏会属僚，设乡饮之礼。开元七年十月，皇太子诣国学，行齿胄礼。二十六年正月，赦文： 古者乡有序，党有塾，将以弘长儒教，诱进学徒，化人成俗，率由於是。其天下州县，每一乡之内，里别各置一学，仍择师资，令其教授。 又敕：诸州乡贡见讫，令就国子监，谒先师，学官为之开讲，所司设食。弘文、崇文馆学生及监内学生，亦许听焉。天宝初，明经、进士习尔雅。九载，国子监置广文馆，知进士业博士助教各一人。十二载七月诏，举人不得充乡贡，皆补学生，四门俊士停之。永泰二年正月，国子祭酒萧昕上言，请崇儒学，以正风教。敕曰： 顷以戎狄多虞，急於经略，大学空设，诸生盖寡，弦诵之地，寂寥无声，函丈之间，殆将不扫，上庠及此，甚用悯焉。其诸道节度、观察、都督、防御使等，朕之腹心，久镇方面，眷其子弟，各奉义方，并宰相朝官及神策六军军将子弟欲习业者，自今以后，并令补国子学生。欲其业重籝金，器成琢玉，日新厥德，代不乏贤。其中身虽有官，欲附学读书者，听。其学官，委中书门下即简择行业堪为师范者充。学生员数多少，所习经业，考试等第，并所供粮料及缘学馆破坏，要量事脩理，各委本司作事件闻奏。
诸侯立学（周后汉东晋）
周制，诸侯学曰頖宫。（頖之言班，所以班政教。五经通义云： 泮水者，泮之言半也。天子曰辟雍，谓以土雍水，外员如璧，故曰辟雍，义取四方来观者平均耳。泮宫水雍其半，盖东西门以南通水，北无水也。 頖音泮也。）王制： 天子命之教，然后为学。 （崔灵恩云： 诸侯为学之法，但一堂之上，不为五室，唯南向为之。置立之处，一如时王之法，贵尚是同。然则周之诸侯，大学东胶在王宫之左，小学虞庠在西郊。所以知一如时王之法者，郑玄注王制 小学在公宫南之左大学在郊 云： 殷诸侯置学之处，得同天子。 ）鲁立三代之学：米廪，有虞氏之庠也；序，夏后氏之序也；瞽宗，殷学也。（庠、序，亦学也。庠之言详也，於以考礼详事也。鲁谓之米廪，虞帝上孝，今藏粢盛之委焉。序，次序王事也。瞽宗，乐师瞽矇之所宗也。古者有道有德者教焉，死则以为乐祖，於此祭之也。崔灵恩云： 凡诸侯之子入学之法，亦以十年而出就外傅，学书计。入学之时，祭先圣先师，释奠之事如王子之法。 ）
后汉建安末，魏国作頖宫於邺城南。
东晋穆帝永和中，征西将军庾亮在武昌开置学官，起立讲舍。亮家子弟及参佐大将子弟，悉令入学。四府博学识义，通涉文学经论者，建儒林祭酒，班同三署，厚其供给，皆妙选邦彦，必有其宜者，以充此举。近临川、临贺二郡，并求修复学校。若非束脩之流，礼教所不及，而欲阶缘免役者，不得为生，明为条制，令法清而人贵。（教曰： 人情重交而忽财，好逸而恶劳。学业致苦，而禄荅未厚，由捷径者多，故莫肯用心，洙泗邈远，风雅弥替，后生放纵，不复宪章典谟。临官宰政者，务目前之理，遂令诗书荒废，颂声寂寞。昔鲁秉周礼，齐不敢侮；范会崇典，晋国以理。楚魏之君，皆阻带山河，而不能保，礼义之固孰与金城汤池哉！今江表晏然，王道日崇，三时既务，五教并修，军旅已整，俎豆无废，岂非善哉！ 便处分安学校处所，又缮造礼器，将行大射之礼，亮死，寻废。）
释奠（周魏晋东晋宋齐梁北齐隋大唐）
周制，凡始立学，必释奠於先圣先师。及行事，必以币。（谓天子命之教始立学官者也。先圣，若周公、孔子也。）凡释奠者，必有合也，（国无先圣先师，则所释奠者，当与邻国合也。）有国故则不。（故谓国有可为先圣先师者。若唐虞有夔、伯夷，周有周公，鲁有孔子。各自奠之，不合之也。）凡学，春官释奠於先师，秋冬亦如之。（官谓礼乐诗书之官也。周礼 凡有道者有德者使教焉，死则以为乐祖，祭於瞽宗 ，此之谓先师之类。不言夏，从春可知。释奠者，设荐馔酌奠而已，无迎尸以下之事。）始立学者，既衅器用币，（礼乐之器，成则衅之。又用币告先圣先师以器成也。）然后释菜。（告先圣先师以器成，有时将用也。学记曰： 太学始教皮弁祭菜，示敬道也。 郑玄曰： 礼先圣先师也。菜，芹藻之属也。 ）不舞，不授器。（释菜礼轻也。释奠则舞，舞则授器。司马之属，司兵、司戈、司盾，祭祀授舞者兵也。）乃退，傧於东序，一献，无介语，可也。（言乃退者，谓得立三代之学者，释菜於虞庠，则傧宾於东序也。鲁之学，有米廪、东序、瞽宗也。）天子视学，大昕鼓徵，所以警众也。（早昧爽击鼓，以召众也。警犹起也。凡用乐，大胥以鼓徵学士。）众至，然后天子至。乃命有司行事，兴秩节，祭先师先圣焉。（兴，犹举也。秩，常也。节，犹礼也。使有司摄其事，举常礼焉，祭先师先圣。不亲祭之者，视学观礼耳，非为彼报也。）有司卒事，反命。（告祭毕也。祭毕，天子乃入。）将出征，受命於祖，（告祖也。）受成於学。（定兵谋也。）出征，执有罪，反，释奠於学，以讯馘告。（释菜奠币，礼先师也。讯馘，所生获断耳者。诗云： 执讯获丑 ，又曰 在頖献馘 。馘或为国。）
魏齐王正始中，每讲经遍，辄使太常释奠於辟雍，以太牢祠孔子，以颜回配。
晋武帝泰始七年、惠帝元康三年，二释奠，皆於大学。泰始六年、元康五年，二行乡事，皆於辟雍。（乡事，乡饮酒礼也。）惠帝之为太子，及愍怀太子讲经竟，并亲释奠於大学。
东晋明帝之为太子，亦行释奠礼。成、穆、孝武三帝，皆亲释奠，惟成帝在辟雍，自是一时制也。孝武以大学在水南悬远，有司议依穆帝升平元年，於中堂权立行大学。释奠礼毕，会百官六品以上。（时无国子生，有司奏：应须二学生百二十人。大学生取见人六十，国子生权铨大臣子孙六十人，事讫罢也。）
宋文帝元嘉二十二年，太子释奠，采晋故事。（裴松之议：应舞六佾，宜设轩悬之乐，牲牢器用，悉依上公。）祭毕，亲临学宴会，太子以上悉在。
齐武帝永明三年，有司奏： 宋元嘉旧事，学生到，先释奠先圣先师，礼又有释菜，未详今当行何礼？用何乐及礼器？ 时从喻希议，用元嘉故事，设轩悬之乐，六佾之舞，牲牢器用悉依上公。（尚书令王俭议： 周礼 春入学，释菜合舞 。记云 始教，皮弁祭菜，示敬道也 。又云 始入学，必释奠先圣先师 。中朝以来，释菜礼废，金石俎豆，皆无明文。方之七庙则轻，比之五祀则重。陆纳、车胤谓宣尼庙宜依亭侯之爵；范甯欲依周公之庙，用王者仪，范宣谓当其为师则不臣之，释奠日，宜备帝王礼乐。此则车、陆失於过轻，二范伤於太重。喻希云 若王者自设礼乐，则肆赏於致敬之所；若欲嘉美先师，则须所况非备 。细寻此说，守附情理。皇朝屈尊弘教，待以师资，引同上公，即事惟允。元嘉裴松之议故事可依也。 ）
梁武帝天监八年，皇太子释奠。周舍议： 既惟大礼，请依东宫元会，太子著绛纱襮，（音博，衣领也。）乐用轩悬。合升殿坐者，皆服朱衣。 帝从之。又有司以为，礼云 凡为人子者，升降不由阼阶 。吏部郎徐勉议： 郑玄云： 由命士以上，父子异宫。 宫室既异，无不由阼阶之礼。请释奠及宴会，太子升堂，并宜由东阶。若轝驾幸学，自然中阶。其会宾客，依旧西阶。 大同七年，皇太子表其子宁国、临城公入学，时议者以与太子有齿胄之议，疑之。仆射臣缵等以为： 参、点、回、路，并事宣父，邹鲁称盛，洙汶无讥。师道既光，得一资敬，无亏亚二。 制可。
北齐将讲於天子，讲毕，以一太牢释奠孔宣父，配以颜回，列轩悬乐，六佾舞。皇太子每通一经，及新立学，必释奠礼先圣先师，每岁春秋二仲，常行其礼。每月朔制，祭酒领博士以下及国子诸学生以上，大学、四门博士升堂，助教以下、大学诸生阶下，拜孔圣，揖颜回。日出行事。其郡学则於坊内立孔、颜庙，博士以下，亦每月朝。（张凭议曰： 不拜颜子者，按学堂旧有圣贤之像，既备礼尽敬，奉尼父以为师，而未详颜子拜揖之仪。臣以圣者，君道也。师者，贤臣道也。若乃推舜禹於君位，则稷契与我并为臣矣。师玄风於洙泗，则颜子吾同门也。夫大贤恭己，既揖让於君德；回也如愚，岂越分於人师哉！是以王圣佐贤，而君臣之义者；拜孔揖颜，而师资之分同矣。 ）
隋制，国子寺，每岁四仲月上丁，释奠於先圣先师。年别一行乡饮酒礼。（州县学则以春秋仲月释奠，亦每年於学一行乡饮酒礼。）
大唐武德二年，於国子学立周公、孔子庙各一所，四时致祭。（贞观二十一年制，左丘明以下二十二人同享。）初以儒官自为祭主，直云博士姓名，昭告於先圣。又州县释奠，亦博士为主。许敬宗奏曰： 秦汉释奠无文，魏氏则太常行事。自晋宋以降，时有亲行，而学官为主，全无典实，在於臣下，理不合专。今请国学释奠，令国子祭酒为初献，词称 皇帝谨遣 ，仍令司业为亚献，博士为终献。其州学，刺史为初献，上佐为亚献，博士为终献。县学，令为初献，丞为亚献，主簿及尉通为终献。修附礼令，以为永制。 七年二月，高祖幸国子学，亲临释奠。引道士、沙门，与博士杂相駮难久之。贞观十四年二月，太宗幸国子学，观释奠。永隆二年二月，皇太子亲行释奠之礼。开耀元年二月，皇太子释奠於国学。景云二年七月，皇太子将亲释奠於国学，有司草仪注，令从臣皆乘马，著衣冠。太子左庶子刘子玄进议曰： 古者，自大夫以上皆乘车，而以马为騑服。魏晋以降，迄於隋氏，朝士又驾牛车。至如李广北征，解鞍憩息，马援南伐，据鞍顾眄，斯则鞍马之设，行於军旅，戎服所乘，贵於便习者也。按江左官至尚书郎，而辄轻乘马，则为御史所弹。又颜延年罢官后，好骑马出入闾里，当时称其放诞。此则专车凭轼，可擐朝衣，单马御鞍，宜从亵服，求之近古，灼然之明验也。褒衣博带，方履高冠，本非马上所施，自是车中衣服。且长裙广袖，襜如翼如，鸣佩纡组，锵锵奕奕，驰骤於风尘之内，出入於旌棨之间，傥马有惊逸，人从颠坠，遂使属车之右，遗屦不收，清道之傍，絓骖相续，因以受嗤行路，有损威仪。其乘马衣冠，窃谓宜从废改。 皇太子令付外宣行，仍编入令，以为常式。开元十一年，诏春秋释奠用牲牢，其属县用酒脯而已。二十七年八月，因释奠文宣王，始用宫悬之乐。二十八年二月，敕： 文宣王庙，春秋释奠，宜令摄三公行礼，著之常式。 国子祭酒刘瑗奏： 准故事，释奠之日，群官道俗等，皆合赴监观礼。请依故事，著之常式。 制可之。其仪具开元礼。
祀先代帝王
（名臣附汉后汉魏东晋后魏隋大唐）
汉武帝时，有人言，古者天子以春解祠，祠黄帝，用一枭破镜。（张晏曰： 黄帝，五帝之首也。春，岁之始也。枭，恶逆之鸟。方士虚诞，云以岁始祓除凶灾，令神仙之帝食恶逆之物，使天下为逆者破灭。 枭，鸟名，食母。破镜，兽名，食父，如貙首而武眼。黄帝欲绝其类，使百吏祠皆用之。汉使东郡送枭，五月五日作羹以赐百官。解祠者，解罪求福也。）
后汉章帝元和春，东巡狩，使使者奉一太牢，祠帝尧於济阴。
魏武帝少时，汉太尉桥玄独先礼异焉，故建安中，遣使祠以太牢。（蜀主刘禅景耀六年，诏为丞相诸葛亮立庙於沔阳。先是，所在各请立庙，不许，百姓遂私祭之，或以为可立於京师，禅皆不纳。步兵校尉习崇、中书侍郎向充等言於禅曰： 自汉以来，小德而图形立庙者多矣。况亮德范遐迩，勋盖季世，而烝尝止於私门，庙貌阙而莫立，非所以存德念功，远追在昔也。今若尽从人心，则黩而无典；建之京师，又逼宗庙。宜因近其墓，立之於沔阳，使所属以时赐祭，凡其臣故吏欲奉祠者，皆限至庙，断其私祀。 於是从之。何承天駮之曰： 周礼，凡有功者祭於大烝，故后代遵之，元勋配飨。充等曾不是式，禅又从之，盖非礼也。 ）
东晋孝武帝宁康三年七月，故事，礼皋陶於廷尉寺，新礼移祀於律署，以同祭先圣於大学。旧祀以社日，新改用孟秋，以应秋政。（挚虞按： 虞书皋陶作士，惟明克允，国重其功，人思其当，是以狱官礼其神，系者致其祭，功在断狱之成，不在律令之始也。大学之设，义重太常，故祭於大学。律之署，卑於廷尉，移祀於署，是去重而就轻。律非正署，废兴无常，宜如旧祀於廷尉。祭用仲春，义取重生，改用孟秋，以应刑杀，理未足以相易。宜定新礼，皆如旧制。 ）
后魏文成帝东巡，历桥山，祀黄帝。孝文太和十六年，诏曰： 法施於人，祀有明典，立功垂惠，祭有常式。其孟春应祀者，顷以事殷，遂及今日。可令以仲月而飨祀焉。凡在祀令者有五。帝尧树则天之功，兴巍巍之治，可祀於平阳。虞舜播太平之风，致无为之化，可祀於广宁。夏禹御洪水之灾，建天下之利，可祀於安邑。周文公制礼作乐，垂范万叶，可祀於洛阳。其宣尼庙已於中省，别敕有司行事。自文公以上，可令当界牧守，各随所近，摄行祀事，皆用清酌尹祭也。 （曲礼曰： 脯曰尹祭。 ）
隋制，使祀先代王公：帝尧於平阳，以契配；帝舜於河东，咎繇配；夏禹於安邑，伯益配；商汤於汾阴，伊尹配；文王、武王於沣渭之郊，周公、召公配；汉帝於长陵，萧何配。各以一太牢而无乐。配者飨於庙庭。
大唐前修礼令，无祭先代帝王之文。礼部尚书许敬宗等奏： 谨按礼记祭法云： 圣王之制祭祀也，法施於人，以死勤事，以劳定国，能御大灾，能捍大患则祀之。 其汉高祖祭法无文，但以前代迄今，多行秦汉故事。始皇无道，所以弃之。汉祖典章，法垂於后。自隋以上，亦在祠例。今请聿遵故实，三年一祭，以仲春之月。 天宝六载正月，制：三皇置一庙，五帝置一庙，有司以时祭飨。至七载五月，诏： 三皇以前帝王，宜於京城内共置一庙，仍与三皇五帝庙相近，以时致祭。天皇氏、地皇氏、人皇氏、有巢氏、燧人氏其祭料及乐，请准三皇五帝庙，以春秋二时飨祭。历代帝王肇迹之处，未有祠宇者，所由郡置一庙飨祭，仍取当时将相德业可称者二人配飨。
老君祠（先贤附后汉大唐）
后汉桓帝延熹八年，使中常侍之陈国苦县，祠老子。九年，亲祠老子於濯龙中。文罽为坛，饰纯金釦器，设华盖座，用郊天乐。
大唐乾封元年，追号老君为太上玄元皇帝。文明元年九月，册玄元皇帝妻为先天太后，立尊像於老君庙所。开元二年三月，亲祠玄元皇帝庙，追尊玄元皇帝父周上御史大夫敬，追尊为先天太皇，仍於谯郡置庙，岁馀一祀以上，准先天太后庙例。二十九年，两京及诸州各置庙一所，并置崇玄馆。天宝元年，亲祠玄元庙，又於古今人表昇玄元皇帝为上圣。（其时同制庄子号南华真人，文子号通玄真人，列子号冲虚真人，庚桑子号洞灵真人，又以其所著之书并为经。）其年九月，改两京玄元庙为太上玄元皇帝宫。（其告飨所奏乐，降神用混成之乐，送神用太一之乐。）二载，西京改为太清宫，东京改为太微宫，天下诸郡为紫极宫。三月，敕： 古之制礼，祭用质明，义兼取於尚幽，情实缘於既没。我圣祖湛然常在，为道之宗，既殊有尽之期，须展事生之礼。自今以后，每圣祖宫有昭告，宜改用卯时以前行礼。 四载四月，敕： 比太清宫行事官，皆具冕服，爰及奏乐，未易旧名，并告献之时，仍陈册祝，既非事生之礼，皆从降神之仪。且真俗殊伦，幽明异数，理有非便，亦在从宜。自今以后，每太清宫行礼官，宜改用朝服，兼停祝版，改为清词於纸上。其告献辞，及所奏乐章，朕当别自修撰。仍令所司具仪注闻奏。 十三载正月，令有司，每至孟月，则修荐献上香之礼。仍为常式。（七载五月，诏：后汉张天师册赠太师，梁贞白陶先生册赠太保。）兴元元年十二月，诏：太清宫改太常卿亚上香，光禄卿终上香；改三礼拜为再拜。贞元元年正月，敕：荐飨太清宫，亚献太常卿充，终献光禄卿充。仍永为常式。
孔子祠
（先儒及弟子附汉后汉魏晋宋后魏北齐后周隋大唐）
汉元帝时，孔霸以帝师赐爵，号褒成君，奉孔子后。平帝元始初，追谥孔子曰褒成宣尼公，追封孔均为褒成侯。
后汉光武建武十三年，封均子志为褒成侯。章帝元和二年二月，东巡狩，因幸鲁，祠孔子七十二弟子。（汉晋春秋曰： 阙里者，仲尼之故宅也，在鲁城中。帝升庙，西面，群臣中庭北面，皆再拜。帝进爵而后坐。 东观书曰 既礼毕，命儒者论难 也。）和帝永元四年，徙封为褒尊侯，相传至献帝初，国绝。
魏文帝黄初二年，以孔子二十一代孙议郎羡为宗圣侯，邑百户，奉孔子祠。令鲁郡修旧庙，置百户吏卒守卫。
晋武帝泰始三年，改封孔子二十三代孙宗圣侯震为奉圣亭侯。又诏大学及鲁国，四时备三牲以祀孔子。明帝太宁三年，诏给奉圣亭侯四时祠孔子祭直，如泰始故事。
宋文帝元嘉八年，奉圣侯有罪夺爵。至十九年，又授孔隐之。隐之兄子熙先谋逆，又失爵。二十八年，更以孔惠云为奉圣侯。后有重疾，失爵。孝武大明二年，又以孔迈为奉圣侯。迈卒，子荂（诩俱反）嗣，有罪，失爵。
后魏封孔子二十七叶孙乘为崇圣大夫。孝文帝太和十九年，改封二十八叶孙珍为崇圣侯。文成帝诏：其宣尼之庙，当别敕有司行荐飨之礼。
北齐改封三十一叶孙为恭圣侯。
后周武帝平齐，改封邹国公。
隋文帝仍旧封邹国公。炀帝改为绍圣侯。
大唐贞观十一年，封孔子裔德伦为褒圣侯。二十一年，制：以左丘明、卜子夏、公羊高、穀梁赤、伏胜、高堂生、戴圣、毛苌、孔安国、刘向、郑众、杜子春、马融、卢植、郑玄、服虔、何休、王肃、王弼、杜元凯、范甯、贾逵，总二十二人，并为先师。永徽中，制令：改周公为先圣，黜夫子为先师，颜回、左丘明从祀。（显庆二年，礼部尚书许敬宗等奏曰： 准贞观二十一年诏，以孔子为先圣，更添左丘明等二十二人，与颜子俱配宣父於大学，并为先师。今据永徽令，改用周公为先圣，黜孔子为先师，颜回、左丘明并为从祀。按礼记 凡学，春官释奠於其先师 。郑玄注曰： 官谓礼乐诗书之官也。先师者，若礼有高堂生，乐有制氏，诗有毛公，书有伏生，可以为之。 又曰 始立学，释奠於先圣。 郑注曰 若周公、孔子也。 圣则非周即孔，师则偏善一经。汉魏以来。取舍各异。颜回、夫子互作先师，宣父、周公更为先圣，求其节文，递有得失，所以贞观之制，正夫子为先圣，加众儒为先师。而今新令，辄事刊改，但周公摄政，制礼作乐，功比王者，祀之儒馆，实贬其功。仲尼生衰周之末，拯文丧之弊，祖述尧舜，宪章文武，弘圣教於六经，阐儒风於千载，故孟轲称生灵以来，一人而已。自汉以降，奕叶继侯，崇奉其圣，迄於今日，胡可降兹上哲，俯入先师？且又丘明之徒，见行其学，贬为从祀，亦无故事。今请改令从诏，於义为允。其周公仍依礼配飨武王也。 ）高宗乾封元年正月，东巡，次兖州邹县顿，祭宣父庙，赠太师。总章元年二月，皇太子诣学，赠颜回太子少师，曾参太子少保。神龙初，诏以邹鲁百户封崇道公宣尼采邑，用供荐飨。又授裔孙褒圣侯崇阶朝散大夫，仍许子孙以相传袭。开元八年，敕改颜生等十哲为坐像，悉应从祀。曾参大孝，德冠同列，特为塐像，坐於十哲之次。图画七十子及二十二贤於庙壁上。以颜子亚圣，亲为之赞，以书於石。闵损以下，令当朝文士分为之赞。（时国子司业李元瓘奏称： 先圣孔宣父庙，先师颜子配坐，今其像立侍，配飨合坐。十哲弟子，虽复列像庙堂，不应飨祀。谨检祠令：何休、范甯等二十二贤，犹霑从祀。其十哲请春秋释奠，列享在二十二贤之上。七十子，请准都监庙堂图形於壁，兼为立赞。又曾参孝道可崇，独受经於夫子，请准二十二贤应飨。 ）二十七年八月，制： 夫子追赠谥为文宣王，宜令三公持节册命，并撰仪注。昔缘周公南面，夫子西坐，今位既有殊，坐岂仍旧，宜补其坠典，永作常式。自今以后，夫子南面而坐，内出王者衮冕之服以衣之。十哲等东西列侍。颜子渊既云亚圣，须优其秩。颜子赠兖国公，闵子骞赠费侯，冉伯牛赠郓侯，冉仲弓赠薛侯，宰子我赠齐侯，端木子贡赠黎侯，冉子有赠徐侯，仲子路赠卫侯，言子游赠吴侯，卜子夏赠魏侯。又夫子格言，参也称鲁，虽居七十之数，不载四科之目。顷虽参於十哲，终未殊於等伦，久稽先旨，俾修旧位。庶乎礼得其序，人焉式瞻。 命尚书右丞相裴耀卿摄太尉，持节就国子庙册赠，册毕，所司奠祭，亦如释奠之礼。又遣太子少保崔琳往东都，就庙行册礼。又敕两京及兖州旧宅庙像，宜改服衮冕。其诸州及县，庙宇既小，但移南面，不须改衣服。两京乐用宫悬。春秋二仲上丁，令三公摄行事。七十子并宜追赠：曾参赠郕伯，颛孙师赠陈伯，澹台灭明赠江伯，宓子贱赠单伯，原宪赠原伯，公冶长赠莒伯，南宫子容赠郯伯，公皙哀赠郳伯，曾点赠宿伯，颜路赠杞伯，商瞿赠蒙伯，高柴赠共伯，漆雕开赠滕伯，公伯寮赠任伯，司马牛赠向伯，樊迟赠樊伯，有若赠卞伯，公西赤赠郜伯，巫马期赠鄫伯，梁鳣赠梁伯，颜柳赠萧伯，冉孺赠纪伯，曹恤赠曹伯，伯虔赠聊伯，公孙龙赠黄伯，冉季赠东平伯，秦子南赠少梁伯，漆雕子敛赠武城伯，颜子精赠琅琊伯，（一作子骄。）漆雕徒父赠须句伯，壤驷赤赠北徵伯，商泽赠睢阳伯，石作蜀赠石邑伯，任不齐赠任城伯，公夏守赠元父伯，公良孺赠东牟伯，后处赠营丘伯，秦子开赠彭衙伯，奚容蒧赠下邳伯，公肩定赠新田伯，颜襄赠临沂伯，鄡单赠铜鞮伯，句井疆赠淇阳伯，罕父黑赠乘丘伯，秦商赠上洛伯，申党赠邵陵伯，公祖子之赠期思伯，荣子期赠雩娄伯，县成赠钜野伯，左人郢赠临淄伯，燕伋赠渔阳伯，郑子徒赠荥阳伯，颜之仆赠东武伯，原亢赠莱芜伯，乐颜赠昌平伯，（一作欬。）廉洁赠莒父伯，颜何赠开阳伯，叔仲会赠瑕丘伯，狄黑赠临济伯，邽巽赠平陆伯，孔忠赠汶阳伯，公西与如赠重丘伯，公西箴赠祝阿伯，蘧瑗赠卫伯，施常赠乘氏伯，林放赠清河伯，秦非赠汧阳伯，陈亢赠颍伯，申枨赠鲁伯，琴牢，（未详。）颜哙赠朱虚伯，步叔乘赠淳于伯，琴张赠南陵伯。
太公庙（大唐）
大唐开元十九年四月，两京及天下诸州，各置太公庙一所，以张良配飨，春秋取仲月上戊日祭。诸州宾贡武举人，准明经进士，行乡饮酒礼。每出师命将，辞讫，发日，便就庙引辞，仍简取自古名将，功成业者，弘济生人者十人，准十哲例霑飨。至乾元元年九月十二日，太常少卿于休烈奏： 臣一昨因秋飨汉高祖庙，见傍无侍臣；飨太公庙，有张良在侧。伏以子房生於汉初，翊奉高祖，坐筹帷幄，佐定天下，考其年代，不接太公。自古配食庙庭，陪葬陵寝，皆取当时佐命，同受哀荣。太公人臣，不合以张良配飨，请移於汉祖庙。 从之。上元元年闰四月，敕： 昔周武创业，克宁区夏，惟师尚父，实佐兴王。况德有可师，义当禁暴，稽诸古昔，爰崇典礼。其太公望，可追封为武成王，有司依文宣王置庙。仍委中书门下，择古今名将，准文宣王置亚圣及十哲等。飨祭之典，一同文宣王。 贞元四年八月，兵部侍郎李纾奏曰： 太公庙准式以太常少卿充三献官。祝文云 皇帝遣某官，敢昭告 。至上元元年，追赠为武成王，飨祭之典，一同文宣王。有司因差太尉充献，兼进祝版亲署。臣伏以太公，即周之太师；张良，汉之少傅。圣朝列在祀典，已极褒崇，载在祝词，必资折中，理或过当，神何敢歆。今者屈礼於至尊，施敬於臣佐，每请御署，并称昭告，窃谓非宜。一同文宣王，恐未为允。臣以为文宣垂训，百代宗师，五常三纲，非其训不明，有国有家，非其制不立，故孟轲称，有生人以来，一人而已。由是正素王之法，加先圣之名，乐用宫悬，献差太尉，尊师崇道，雅合正经。且太公述作，止於六韬，勋业形於一代，岂可拟其盛德，均其殊礼哉！前件祝文，请自今更不进署；其 敢昭告 ，请改为 致祭 ；其献官，请准式差太常卿以下。 诏令百僚集议闻奏。兼大理卿于颀等四十六人议同李纾。左领军大将军令狐建等二十四人议曰： 当今兵革未偃，宜崇武教以尊古，重忠烈以劝今，欲有贬损，非激劝之道也。追尊王位，以时祠之，为武教之主，若不尊其礼，则无以重其教也。文武二教，国宜并立，废一不可，况其典礼之制，已历二圣，今欲改之，恐非宜也。 至九月，有敕：以上将军以下充献官，馀事依李纾所奏。其祭飨献仪，具开元礼。


礼十一沿革十一吉礼十
天子七祀（诸侯附殷周汉后汉魏晋隋大唐）
殷制，天子祭五祀：户一，灶二，中霤三，门四，行五也。岁遍。（凡祭五祀於庙门。户主出入，灶主饮食，中霤主堂室居处。韦昭云： 古者穴居，故名室曰中霤。 行主道路行作者。）诸侯大夫与天子同。
周制，王为群姓立七祀：曰司命，曰中霤，曰国门，曰国行，曰泰厉，曰户，曰灶。（此小神居人之间，司察小过作谴告者。司命，督察三命。厉主杀罚。司命与厉其时不著，是则春祀司命，秋祀厉也。或者合而祀之也。）诸侯为国立五祀：曰司命，曰中霤，曰国门，曰国行，曰公厉。大夫立三祀：曰族厉，曰门，曰行。適士立二祀：曰门，曰行。庶人立一祀：或立灶，或立户。
汉立五祀。白虎通云： 户一祀，（春万物触户而出，亦为阳气之生，欲留之，即祭户。户者，人所出入者。）灶二祀，（夏火主长养万物，即祭灶。灶者火之主，人所以自养也。）门三祀，（秋万物成熟，将内之，从外而入内自守而祭门。门者所以闭藏。）井四祀，（冬水主万物伏藏而祭井。井者水主，藏在冬。）中霤五祀。（六月土王，而祭中霤者，象土位在中也。）岁一遍，有司行事，礼颇轻於社稷。 （祭五祀，天子诸侯以牛，因四时祭牲也。一说户以羊，灶以鸡，中霤以豚，门以犬，井以豕。或曰：中霤用牛，不得用牛者用豕，井用鱼也。）
后汉建武初，有五祀之祭：门，户，井，灶，中霤也。有司掌之，其祀简於社稷矣。人家祀山神、门、户。（山即厉也。鬼有所归，乃不为厉。）
魏武王始定天下，兴复旧祀，而造祭五祀：门、户、井、灶、中霤也。
晋傅玄云： 帝之都城宜祭一门，正宫亦祭一门，正室祭一户，井、灶及中霤，各择其正者祭之。 以后诸祀无闻，唯司命配享於南郊坛。
隋制，其司命、户以春，灶以夏，门以秋，行以冬，各於享庙日，中霤则以季夏祀黄帝日，（夏季土德王。）各命有司祭於庙西门道南，牲以少牢。
大唐初，废七祀，唯季夏祀祭中霤。开元中制礼，祭七祀，各因时享，祭之於庙庭。司命、户以春，灶以夏，门、厉以秋，行以冬，中霤以季夏。其仪具开元礼。
说曰：天子诸侯必立五祀。五祀者，为其有居处出入饮食之用，祭之所以报德也。历代同，或五或七。周礼，天子祭七，诸侯祭五，降杀之差也。殷天子、诸侯、大夫皆五。郑注云殷礼者，以祭法差降殊异故言之。郑又云： 祭灶，祀老妇人，古之始炊者也。 以此推之，七祀皆应古之始造者焉。马融以七祀中之五：门、户、灶、行、中霤，即句芒等五官之神配食者。句芒食於木，祝融食於火，该食於金，脩及玄冥食於水，句龙食於土。月令五时祭祀，只是金木水火土五行之祭也。许慎云： 月令孟夏祀灶。王者所祭古之有功德於人，非老妇也。 郑玄云： 为祭五祀，灶在庙门外之东，祀灶礼，设主於灶陉。 祝融乃古火官之长，犹后稷为尧司马，上公也。今但就灶陉而祭之，屈上公之神，何其陋也！又月令云 其帝炎帝，其神祝融 ，文列在上，与祀灶绝远，而推合之，文义不次，焉得为义也！又左传云： 五官之神，生为上公，死为贵神。 若祭之灶陉，岂传谓贵神乎！特牲馈食礼云 尸谡而祭饎爨 ，以谢先炊者之功。知灶神是祭老妇，报先炊之义也。臧文仲燔柴灶，夫子讥之云 盛於盆，樽於瓶 ，若是祝融之神，岂可以盆瓶之器，置於陉而祭之乎？郑冲云： 五祀虽出天地之间，阴阳之气，实非四时五行阴阳之正者也。月令春祀户，祭先脾；秋祀门，祭先肝。此顺气所宜，藏所值耳。又司命则司命星下食人閒，司谴过小神矣。 袁准著正论，以为： 五行之官祭於门、户、行、灶、中霤。中霤，土神也。火正祀灶，而水正不祀井，非其类也，且社奚为於人家之屋栋閒哉！礼记王七祀，诸侯五，大夫三，冬其祀行，是记之误也。井不轻於灶，行不唯冬。白虎通云 月令冬祀井 是也。 秦静云： 今月令谓行为井，是以时俗或废行而祀井。魏武兴复旧祀，而祭门、户、井、灶、中霤，凡五祀焉。（按汉诸儒戴圣、闻人通汉等白虎通议五祀则有井之说，盖当时已行，中閒废阙，至魏武重修旧典而祭井焉。）高堂生月令仲冬，祀四海井泉。祭井自从小类，不列五祀，儒家误以井於五祀，宜除井而祀行。 傅玄曰： 七祀五祀，月令皆云祀行而无井。月令先儒有直作井者。既祭灶而不祭井，於事则有阙，於情则不类，谓之井者近是也。 又按白虎通曰： 共工之子曰修，好远游，舟车所至，足迹所达，靡不穷览，故祀以为祖神。 （祖者，徂也。徂即行之义也。）
宗室助祭议（后魏）
后魏孝明帝熙平二年，侍中江阳王继表言： 臣功緦之内，太祖道武皇帝之后，於臣始是曾孙。道武帝受命之主，配天郊祀，百代不迁。而曾玄之孙，烝尝之荐，不获拜於庙庭，霜露之感，阙陪奠於阶席。伏见孝文皇帝著令铨衡，取曾祖之服，以为资荫；而况曾祖为帝，而不见录。请付外博议，永为定准。
小学博士王僧奇等议： 按孝经曰： 郊祀后稷以配天，宗祀文王於明堂，以配上帝。 然则太祖不迁者，尊王业之初阶；二祧不毁者，旌不朽之洪烈。其旁枝远胄，岂得同四庙之亲哉？而四庙者，在当代服属之内，可以与於子孙之位，若庙毁服尽，岂得同於此例乎？请以四庙为断。
国子博士李琰之议： 按祭统曰： 有事於太庙，群昭群穆咸在。 谓宜入庙之制，率从议亲之条，祖祧之裔，各听尽其玄孙。使得骏奔堂坛，肃承禘礿，则情理差通，事无舛駮。
侍中任城王澄等奏： 臣等参议，江阳之於今帝也，计亲则枝宗三易，数代则庙应四迁，吉凶尚不告闻，拜荐宁容辄与。高祖孝文皇帝聪明玄览，师古立政，陪拜止於四庙，哀恤断自緦宗。即之人情，冥然符一；推之礼典，事在难违。此所谓明王相沿今古不革者也。
太常少卿元端议： 祭法云：王立七庙，曰考庙，曰王考庙，曰皇考庙，曰显考庙，曰祖考庙，远庙为祧，有二祧。而祖考以功重不迁，二祧以盛德不毁。迭迁之义，其在四庙。记云 五庙之孙，祖庙未毁 ，虽为有所援引，然与朝仪不同。如依其议，匪直太祖曾玄，诸庙子孙，悉应陪列。既无正据，窃谓太广。
灵太后令曰： 议亲律注云： 非唯当代之属籍，历谓先帝之五代。 此乃明亲亲之义笃，骨肉之恩重。公卿众议，以远及诸孙太广致疑，百僚助祭，可得言狭也？祖庙未毁，曾玄不与坛堂之敬，便是宗人之昵，反外於附庸，王族之近，更疏於群辟。先朝旧仪，草创未定，刊制律宪，垂之不朽。琰之援据，甚允情理。可依所请。
庶子摄祭（周）
周制，曾子问： 宗子为士，庶子为大夫，其祭如之何？ 孔子曰： 以上牲祭於宗子之家。（贵禄重宗也。上牲，大夫少牢。）祝曰： 孝子某为介子某荐其常事 。（介，副也。不言庶，使若可以祭然。）若宗子有罪，居於他国，庶子为大夫，其祭也，祝曰 孝子某使介子某执其常事 。（此谓宗子摄大夫也。）摄主不厌祭，不旅，不嘏，不绥祭，不配。（皆避正主也。厌，厌饫神也。厌有阴有阳，迎尸之前，祝酌奠，奠之且飨，是阴厌也。尸谡之后，彻荐俎敦，设於西北隅，是阳厌也。此不厌者，不阳厌也。不旅，不旅酬也。不嘏，不嘏主人也。不绥祭，谓今主人也。今主人，谓摄主也。若正主人，即得绥。绥，谓减毁神前馔，若神有飨也。不配者，祝辞不言以某妃配某氏也。绥，许恚切。敦音对。）布奠於宾，宾奠而不举。（布奠谓主人酬宾，奠觯於荐北也。宾奠谓取觯奠於荐南也。此酬之始也。奠之不举，止旅也。）不归肉。（肉，俎也。谓与祭者留之共燕耳。）其辞於宾曰 宗兄、宗弟、宗子在他国，使某辞 。 （辞犹告也。宿宾之辞也。与宗子为列，则曰宗兄若宗弟。昭穆异者，曰宗子而已。其辞若云 宗兄某在他国，使某执其常事，使某告 也。）曾子问： 宗子去在他国，庶子无爵而居者，可以祭乎？ 孔子曰： 祭哉！ （有子孙存，不可以乏先祖之祀。） 请问其祭如之何？ 孔子曰： 向墓而为坛，以时祭。（不祭於庙，无爵者贱，远避正主。）若宗子死，告於墓，而后祭於家。（言祭於家，容无庙也。）宗子死，称名不言孝，（孝，宗子之称，不敢与之同也。其辞但言 子某荐其常事 也。）身殁而已。（至子可以称孝者也。）子游之徒，有庶子祭者，以此，（以，用也。用此礼祭也。）若义也。（若，顺也。）今之祭者，不首其义，故诬於祭也。 （首，本也。）
庶子在他国不立庙议（晋）
晋刘氏问蔡谟曰： 非小宗，及一家之嫡分张不在一处，得立庙不？ 答曰： 礼，宗子在他国，而庶子在家，则祭。先儒说曰： 有子孙在，不可以乏先祖之祀也。 （不乏祀者，明宗子在他国，不得庙祭，故令庶子祭於家也。）苟在他国，虽是宗子，犹不得立庙，况非嫡长乎！
兄弟不合继位昭穆议（晋东晋大唐）
晋武帝泰始四年，诏荀崧绍高祖彧封爵，继崧兄敬侯。崧父太尉顗以为宜依文帝、景帝，同为一穆。崧顾命子蕤垂范，遵而奉焉。
东晋元帝建武中，尚书符云： 武皇帝崩，迁征西府君；惠皇帝崩，迁章郡府君；怀帝入庙，当迁颍川府君。
贺循议： 古者帝各异庙，庙之有室，以象常居，未有二帝共处之义也。如惠怀二主，兄弟同位，於禘祫之礼，会於太祖，自应同列异坐而正昭穆。至於常居之室，不可以尊卑之分，义不可黩故也。昔鲁夏父弗忌跻僖公於闵上，春秋谓之逆祀。僖公，闵之庶兄，闵公先立，尝为君臣故也。左氏传曰： 子虽齐圣，不先父食。 怀帝之在惠帝代，居藩积年，君臣之分也；正位东宫，父子之义也。虽同归昭穆，尊卑之分与闵僖不异，共室亵黩，非殊尊卑之礼。以古义论之，愚谓未必如有司所列，惠帝之崩，当已迁章郡府君，又以怀帝入庙，当迁颍川府君，此是两帝兄弟各迁一祖也。又，主之迭毁，以代为正，下代既升，则上代稍迁，代序之义也。若兄弟相代，则共是一代，昭穆位同，不得兼毁二庙，礼之常例也。又殷之盘庚，不序阳甲之庙，而上继先君，以弟不继兄故也。既非所继，则庙应别立。由此言之，是惠帝应别立，上祖宜兼迁也。故汉之光武，不入成帝之庙，而上继元帝，义取於此。今惠怀二帝，不得不上居太庙，颍川未迁，见位馀八。非祀之常，不得於七室之外假立一神位。 （庾蔚之谓： 尔时愍帝尚在关中，元帝为晋王，立庙犹以愍帝为主，故上至颍川为六代。怀、景二帝虽非昭穆之正数，而庙不合毁，是以见位馀八也。 ）循又议曰： 殷人六庙，比有兄弟四人袭为君者，便当上毁四庙乎？如此四代之亲尽，无复祖祢之神矣。又按殷纪，成汤以下至於帝乙，父子兄弟相继为君，合十二代，而正代唯六。易乾凿度曰： 殷帝乙，六代王也。 以此言之，明不数兄弟为正代。
大唐开元四年，太常卿姜皎及礼官太常博士陈贞节、苏献等上七庙昭穆议曰： 礼，天子三昭三穆，与太祖之庙为七，而太祖常存，圣人之大典也。若礼名不正，则奠献无序矣。谨按中宗孝和皇帝在庙，七室已满。今太上皇是中宗之弟，以六月升遐，甫及仲冬，礼当迁祔。但兄弟入庙，古则有焉，递迁之礼，昭穆须正。谨按晋太常贺循议： 兄弟不相为后也。故殷之盘庚，不序於阳甲，而上继於先君；汉之光武，不嗣於孝成，而上承於元帝。 又曰： 晋惠帝无后，怀帝承统，怀帝自继於代祖，而不继於惠帝。其惠帝当同阳甲、孝成，别出为庙。 又曰： 若兄弟相代，则共是一代，昭穆位同，不可兼毁二庙，此盖礼之常例。 荀卿子曰 有天下者事七世 ，谓从祢以上。尊者统广，故恩及远祖。若旁容兄弟，上毁祖考，此则天子有不得全事七代之义也。孝和皇帝有中兴之功，而无后嗣，请同殷之阳甲、汉之成帝，出为别庙，时祭不亏，大祫之辰，合食太祖。奉睿宗神主升祔太庙，上继高宗，则昭穆永贞，献祼长序，礼也。此万代之典，敢不飏言。 从之。改造中宗庙於太庙之西。
时河南人孙平子上封事曰： 臣窃见今年正月，太庙毁，此乃跻圣贤之所致也。臣按左传云： 君薨，卒哭而祔，祔而作主，特祀於主，烝尝禘於庙。 今日有违於此也。昔鲁文公二年，宗伯弗忌跻僖公於闵公上，后致太室坏，春秋异而书之，今日有同彼也。君子以弗忌为失礼。又按五行志书，僖公虽闵公之兄，尝为闵公臣，臣在君上，是为失礼，遂令太室坏。且兄臣於弟，犹不可跻之弟上，弟臣於兄，可跻弟於兄上耶！昔庄公三十二年薨，闵公二年吉禘。自薨至禘，尚有二年，春秋犹非之失礼，况夏崩冬禘，不亦太速乎！诸议云太庙中央曰太室，尊高象也。鲁自是陵夷，将坠周公之祀。以此断之，即太庙毁，亦今日将欲陵夷之象，坠先帝之祀也。斯亦上天祐我唐国，乃降此灾。以陛下去年禘孝和於别室，吉祭於太庙。未祭孝和，先祭太上皇，此乃与僖闵事同，先臣后君也。昔跻兄弟上，今弟先兄祭，过有甚於古也；昔登臣君上，今亦如之，事岂不同耶？昔太室坏，今圣朝太庙毁，变岂不同耶？若以兄弟同昭，则不合出致别庙；若以臣子一例，则孝和合进为昭。昔武氏篡国十五馀年，孝和挺剑龙飞，再兴唐祚，此则有大功於天下也。今禘於别室，是废先圣之训，弃中兴之功，下君上臣，轻长重幼。昔晋太康五年，宣帝庙地陷梁折。八年正月，太庙毁陷，改作殿，筑阶下及泉。更营新庙，远致名材，杂以铜柱，自八年九月造，至十年四月乃成。十一月，又梁折毁坏。以此言之，天降灾谴，非枯朽也。晋不知过，天下分崩，王室大乱。特望天恩，少垂详察，速召宰相以下谋议，移孝和入庙，何必苦违礼典，以同鲁、晋哉！ 诏下礼官议。苏献固执前议。平子口辨，所称咸有经据。苏颋为宰相，献即颋从祖兄。平子竟被贬为康州都城尉，至任，寻卒。
兄弟俱封各得立祢庙议（晋宋）
晋中山王睦上言乞依六蓼之祀皋陶，杞鄫之祀相立庙。按睦，谯王之弟，兄弟俱封，今求各立祢庙，下太常议。
博士祭酒刘熹等议： 王制诸侯五庙，是则立始祖，谓嫡统承重一人，得立祖祢之庙，群弟虽并为诸侯始封之君，未得立庙也。唯今正统当立祖庙，中山不得并也。后代中山乃得为睦立庙，为后代子孙之始祖耳。
司徒荀顗议以为，宜各得立庙。时诏从顗议。又诏曰： 礼，诸侯二昭二穆，与太祖之庙而五，太祖即始封君也，其庙不毁。前诏以谯王、中山王父非诸侯，尊同，礼不相厌，故欲令各得祭以申私恩也。然考之典制，事不经通。若安平王诸子并封，皆得立庙祭祢，亲尽数终，其庙当毁，无故下食支庶之国，猥更随昭穆而废，非尊祖敬宗之义也。其如前奏施行。
虞喜曰： 谯与中山俱始封之君，父非诸侯，尊同体敌，无所为厌，并立祢庙，恩情两伸，荀议是也。诏书所喻，恐非礼意。今上祭四代，自以诸侯位尊，得申其恩，祭及四代，不论毁且不毁，为始封之君，则谯王虽承父统，祢庙亦在应毁之例，不得长立也。又安平献王自为始封，诸子虽别封，而同为诸侯，诸侯尊同，故不复各立，此则公子为诸侯不得立祢庙也。而谯王父非诸侯，使与诸侯同列，不得并祭。或难曰： 礼，庶子不祭祢，明其宗也。若俱得祭父，则并统二嫡，非明其宗也。 答曰： 若宗子与庶子位俱为士，祢已有庙，无为重设，与公子为诸侯不立祢庙同也。若尊卑不同，则己恩得施，并祭无嫌也。礼，大夫三庙，太祖百代不迁者也。使大夫之后有庶统为诸侯者，当上祭四代，四代之前不得复祭。若当夺宗，则大夫太祖为废其祀。以此推之，明得兼祭。一者恩得伸，随代而毁；一者继太祖百代不替也。
徐禅非荀是虞曰： 愚等谓尊祖敬宗，礼之所同。若列国秩同，则祭归嫡子，所以明宗也；嫡轻庶重，礼有兼享，所以致孝也。今谯王为长，既享用重禄，中山之祀，无以加焉，二国两祭，礼无所取，诏书禁之是也。诏称安平献王诸子并封，不可各全立庙，是荀畅之义美矣。然愚谓中山父非诸侯，而祭更阙疑如礼意也。虞徵士答卫将军虞喜以嫡为大夫，庶为诸侯，诸侯礼重，应各立庙，禅谓为允矣。喜曰尊同体敌，恩情两伸，诸兄弟俱始为诸侯，命数无降。今士庶始封之君，尚得上祭四代，不拘於嫡，以贵异之。况已尊同五等，更嫌不得其均用丰礼，并祭四代，所以宠之，理非替宗。此盖先王以孝理天下，肃恭明祀之达义也。昔周公有王功，鲁立文王之庙，郑有平王东迁之勋，特令祖厉，是为荣之，非计享之祭在於周室，鲁郑岂得过之哉！
宋庾蔚之谓：大夫、士，尊不相绝，故必宗嫡而立宗，承别子之嫡谓之宗子，收族合食纠正一宗者也。故特加齐縗三月之服。至四小宗则服无所加，唯昆弟之为人后，姊妹虽出，一降而已。曾子问 宗子为士，庶子为大夫，以上牲祭於宗子之家 。郑云 贵禄重宗也 。（上牲，大夫少牢者也。）小记 庶子不祭祢者，明其宗也 。（明尊宗，不敢别祭也。）至诸侯尊绝大夫，不得以太牢祭卿大夫之家，是以经无诸侯为宗服文，则知诸侯夺宗各自祭，不复就宗祭也。又诸侯别子封为国君，亦得各祭四代。何以知其然？诸侯既不就祭，人子不可终身不得享其祖考，居然别祭四代。或疑神不两享，举鲁郑祭文祖厉足以塞矣。徐以弟禄卑於兄，不得两祭；虞以为可两祭，由於父非诸侯：又未善也。
遭难未葬入庙议（晋）
晋怀帝蒙尘，崩於平阳，梓宫未反京师。元帝立庙之时，欲迁入庙，丧已过三年。太常贺循议云： 怀帝梓宫未反，遭时之故，事难非常，不得以常礼自拘，宜以时入太庙，修祭祀之礼。
亡失其亲立庙议（晋）
晋刘智释问曰：  亡其亲者，不知其死生则不敢服，然则终身不祭乎？ 智曰： 唯疑其生，故不敢服也；必疑死焉，可不祭乎！古之死者必告於庙。今亡其亲，必告其先庙，使咸知之。求之三年，若不得也，则又告之。告之者，欲令其生也，则随而祐之。其后疑，祭必告，令知其疑，不受他鬼，死者终归飨也。祝辞以告疑，则远庙不迁矣。凭灵之心，加崇於尊，此孝子之情也。


边防八
西戎四
焉耆
焉耆，汉时通焉。王理员渠城，（员，于君反。）在白山之南七十里，去长安七千三百里。户四千。西南至都护理所四百里，南去尉犁百里，北与乌孙接，东去交河城（今郡）九百里，西去龟兹九百里，皆沙碛。其国近海水，多鱼盐蒲苇之利。四面有大山，道险阨易守。海水曲入四山之内，周匝其城三十馀里。
后汉明帝永平末，有户万五千，与龟兹共攻没都护陈睦。至和帝永元六年，都护班超发诸国兵讨之，杀其王。超乃立焉耆左候元孟为王。至安帝时，西域背叛。延光中，超子勇为西域长史，复讨定之。
至晋武帝太康中，其王龙安遣子入侍，安夫人〈米曾〉胡之女，（〈米曾〉，古迈反。）妊身十二月，剖胁生子，曰会，立为世子。会少而勇杰，安病笃，谓会曰： 我尝为龟兹王白山所辱，汝能雪之，乃吾子也。 及会立，袭灭白山，遂据其国，遣子熙归本国为王。会有胆气筹略，遂霸西域，葱岭以东莫不率服。
其俗丈夫翦发，妇人衣襦，著大葱。婚姻同华夏。兵有弓、刀、甲、槊。死亡者皆焚而后葬，其服制满七日则除之。俗事天神。气候寒，土田良沃，穀有稻、粟、菽、麦，畜有驼、马、牛、羊。养蚕不以为丝，唯取绵纊。俗尚蒲萄酒，兼爱音乐。
其后张骏遣沙州刺史杨宣率众疆理西域，宣以部将张植为前锋，军次其国，进屯铁门，未至十馀里，熙又率众先要之於遮留谷。植将至，或曰： 汉祖畏於柏人，岑彭死於彭亡，谷名遮留，殆将有伏。 单骑尝之，果有伏发，植击败之，进据尉犁，熙降於宣。吕光僣位，熙遣子入侍。
至魏，遣成周公万度归讨之，其王鸠尸卑那众大溃，单骑走入山中。度归进屠其城，四鄙诸戎皆降服。焉耆为国，斗绝一隅，不乱日久，获其珍奇异玩，殊方诡谲难名之物，橐驼、马、牛、杂畜巨万焉。至后周武帝保定四年，其王遣使献名马。又，隋炀帝大业中，其王龙突骑遣使贡方物。
大唐贞观六年正月，又遣使贡方物。今其王龙姓，即突骑之后。尽并有汉时尉犁、危须、山国三国之地，并鄯善之北界矣。
于阗
于阗，汉时通焉。都葱岭之北二百馀里，去长安九千七百里。户三万二千。东北至都护理所三千九百里。南与婼羌接，北与姑墨接。东北去龟兹千四百里，东至鄯善千五百里，西通皮山国四百里，去朱俱波国千里，西北至疏勒国千五百里。其国之西，水皆西流，注西海。其东，水东流，注盐泽。（即蒲昌海。）国有阿耨达山，据汉书，河源出焉。（名首拔河，亦名树拔河，或云即黄河也。北流七百里，入计戍水，一名计首水，即葱岭南河，同入盐泽。或云阿耨达即昆仑山。耨，内屋反。）风俗物产与龟兹略同。
后汉建武末，莎车王贤强盛，攻并于阗，徙其主俞林为骊归王，以莎车将军居德为于阗王。明帝永平中，居德死后，于阗将休莫霸自立为王。休莫霸死，兄子广德立后，遂灭莎车，其国转强盛，从精绝西北至疏勒十三国皆服从。而鄯善王亦始强焉。自是南道自葱岭以东，唯此二国为大。
后汉、魏、后魏、梁、后周、隋、大唐贞观中，并遣使通焉。今王姓尉迟。（国西五百里有比摩寺，俗云是老子化胡成佛之所。初老子至此，白日昇天，与群胡辞诀，言我暂游天上，寻当下生。其后出天竺国，化为胡王太子，自称曰佛，因立此寺焉。）其王锦帽，金鼠冠，妻戴金花。其王发不令人见，俗云若见发，年必俭。
其地多水潦砂石。气候温，土良沃，宜稻麦，多蒲萄。有水出玉，曰玉河。国人善铸铜器。其居曰西山城，有屋室市井蓏蔬，与中国同。（蓏，力果反。）王所居加以朱画。其人恭敬，相见则跪，其跪一膝至地。书则以木为笔札，以玉为印。国人得书，先戴於首，而后开封。自高昌以西，诸国人多深目高鼻，惟此一国，貌不甚胡，颇类华夏。
自汉孝武帝至今，中国诏令、书册、符节，悉得传以相付，敬而存焉。今并有汉戎卢、杆弥、渠勒、皮山、精绝五国之地。
疏勒
疏勒，汉时通焉。王理疏勒城，去长安九千三百里。户千五百。都白山南百馀里。东至都尉理所二千二百里。南有河，西带葱岭，亦名雪山，在国西北百馀里，河所出。东去龟兹千五百里，西去拨汗国（拨汗一名判汗。）千里，当大月氏、大宛、康居道。南去莎车五六百里，北去朱俱波八九百里。（隋史云： 东北去突厥牙帐千馀里，东南去瓜州四千六百里。 ）在于阗国北千五百里。土多稻、粟、蔗、麦、铜、铁、绵、锦、雌黄。
后汉明帝永平中，龟兹王建攻杀疏勒王成，自以龟兹左候兜题为疏勒王。汉遣班超劫缚兜题，而立成之兄子忠为疏勒王。忠后反叛，超击斩之。耿恭为戊己校尉，屯车师后王金蒲城，为匈奴所攻，恭引众入疏勒。城中乏水，穿井十五丈不得水。恭整衣冠向井拜，拔刀刺山，飞泉涌出。贼遂退。安帝元初中，疏勒王安国死，舅臣盘立为王，渐以强盛，户至二万一千。顺帝永建二年，遣使奉献。至灵帝建宁初，为季父和得所杀，自立为王。其后连相杀害，汉不能复禁。
至后魏孝文末，贡献，隋炀帝大业中又通焉。其王手足皆六指，产子非六则不育。王戴金师子冠。
唐贞观中朝贡。今其国王姓裴，并有汉时莎车、捐毒、休循三国之地，侍子常在京师。（杜环经行记云： 拔汗那国在怛逻斯南千里，东隔山，去疏勒二千馀里，西去石国千馀里。城有数十，兵有数万。大唐天宝十年，嫁和义公主於此。国主有波罗林，林下有球场。又有野鼠，遍於山谷。偏宜蒲陶、馣罗果、香枣、桃、李。从此国至西海，尽居土室，衣羊皮、叠布，男子妇人皆著鞾。妇人不饰铅粉，以青黛涂眼而已。 馣音谙。）
乌孙
乌孙，汉时通焉。大昆弥理赤谷城，（乌孙於西域诸戎其形最异。今之胡人，青眼赤髭鬓，状类弥猴者，本其种也。其国谓王曰昆弥，亦曰昆莫。）去长安八千九百里。户十二万。东至都护理所千七百里，西至康居蕃内地五千里。地平。多雨，寒。山多松樠。（其心似松。音武元反。）不田作种树，（树，殖也。）随畜逐水草，与匈奴同俗。国多马，富人至四五千疋。东与匈奴、西北与康居、西与大宛、南与城郭诸国接。本塞地也，大月氏西破走塞王，塞王南越悬度，大月氏居其地。后乌孙昆莫击破大月氏，大月氏徙西，臣大夏，而乌孙昆莫居之。昆莫、昆弥，皆王号也。故乌孙国有塞种、大月氏种焉。
始张骞言乌孙本与大月氏共在敦煌閒，今乌孙强大，可厚赂招，令东居故地，妻以公主，以制匈奴。武帝即位，令骞赍金币往，昆莫於是始献马，愿尚公主。元封中，遣江都王建女细君为公主，以妻焉。公主别理宫室而居，岁时一再与昆莫会，置酒饮食，昆莫年老，语言不通，公主悲愁，自作歌以述意，天子闻而怜之。昆莫死，孙岑陬立。岑陬者，官号也，名军须靡。公主死，汉复以楚王戊之孙解忧为公主，妻之。岑陬死，季父子翁归靡立，号曰肥王，复尚解忧公主。宣帝初，公主及昆弥翁归靡上书，言 匈奴连岁侵击，欲发国半精兵，自给人马五万骑，尽力击匈奴，唯天子出兵以救 。本始二年，汉发十五万骑，五将军分道并出。遣校尉常惠持节护乌孙兵，昆弥将五万骑从西方入，至匈奴右谷蠡王庭，（谷音鹿。蠡音黎。）获四万级，马、牛、羊、驴、橐驼七十馀万。
宣帝时，都护郑吉请分乌孙为大昆弥、小昆弥。后段会宗为都护时，乌孙兵围，驿骑上书，愿发城郭、敦煌兵以自救。丞相王商、大将军王凤及百僚议数日，不决。上召陈汤问。对曰： 臣以为此必无可忧。夫胡兵五而当汉兵一。何者？兵刃朴钝，弓弩不利。今闻颇得汉工，然犹三而当一。又兵法曰： 客倍而主人半然后料敌。 今乌孙人众不足以胜会宗，惟陛下勿忧。且兵轻行五十里，重行三十里，今会宗发城郭、敦煌，历时而至，所谓报雠之兵，非救急之用也。乌孙瓦合，不能久攻，不过五日，当有吉语闻。 居四日，军书至，言已解。会宗招还亡畔，安定之。
归靡死，乌孙贵人共立岑陬子泥靡，代为昆弥，号狂王，复尚解忧，生一男鸱靡，王不与主和，又暴恶失众。汉使卫司马魏和意、副候任昌送侍子，公主言狂王为乌孙所患苦，易诛也。遂谋置酒会，罢，使士拔剑，旁下，狂王伤，上马驰去。其子细沈瘦会兵围和意、昌及公主於赤谷城。数月，城中困急。都护郑吉发诸国兵救之，乃解去。初，肥王翁归靡胡妇子乌就屠，狂王伤时惊，与诸（音翕）侯俱去，居北山中，扬言母家匈奴兵来，故众归之。后遂袭杀王，自为昆弥。宣帝诏立肥王之子元贵靡为大昆弥，乌就屠为小昆弥。后元贵靡孙雌栗靡立，国乱，段会宗立其季父伊秩靡为大昆弥。哀帝元寿二年，伊秩靡与匈奴单于（乌珠留，名囊知牙斯，呼韩邪之子。）并入朝，汉以为荣。自乌孙分立两昆弥后，汉用忧劳，且无宁岁。（言或镇抚，或威制之，故多事。）其后无闻。
至后魏时，亦朝贡。其国数为蠕蠕所侵，西徙葱岭。
姑墨
姑墨，汉时通焉。王理南城，去长安八千一百里。户三千五百。东至都护理所二千里，南至于阗马行十五日，北界接乌孙。出铜、铁、雌黄。东通龟兹六百里。王莽时，其王丞杀温宿王，并其国。至后魏时，役属龟兹。
温宿
温宿，汉时通焉。王理温宿城，（今京兆府醴泉县北有山名温宿岭者，本因汉时得温宿国人令居此田牧，因名也。）去长安八千三百馀里。户二千二百。东至都护理所二千三百馀里，西至尉头三百里，北至乌孙赤谷六百馀里。土地物类所有与鄯善诸国同。东通姑墨二百馀里。至后魏时，亦役属龟兹。
乌秅
乌秅，（上一加反。下直加反。）汉时通焉。王理乌秅城，去长安万里。户五百。东北至都护理所四千九百里，北与子合、蒲黎，西与难兜接。山居，田石閒。有白草。累石为室。人接手饮。（自高山下溪涧中饮水，故接连其手，如猿饮。）出小步马，（小，细也。细步，言其能蹀足，所谓百步千迹。）有驴无牛。西有悬度，（石山也，溪谷不通，以绳索相引而渡。）去阳关五千九百里，去都护理所五千里。其国后魏又通，谓之於摩国。
难兜
难兜，汉时通焉。去长安万一百里。户五千。东北至都护理所二千八百里，西南至罽宾三百里，南与婼羌、北与休循、西与大月氏接。种五穀、蒲陶诸果。有银、铜、铁，作兵与诸国同。属罽宾。
大宛
大宛，汉时通焉。王理贵山城，去长安万二千五百里。户六万。东至都护理所四千里，北至康居卑阗城千五百里，西南至大月氏七百里。北与康居、南与大月氏接。土地风气物类人俗与大月氏、安息同。
大宛左右以蒲陶为酒，富人藏酒至万馀石，久者至数十年不败。人嗜酒，马嗜苜蓿。多善马，汗血，言其先天马子。（大宛国中有高山，其上有马，不可得，因取五色母马置其下与集，生驹，皆汗血，因号曰天马子。）始张骞为武帝言之，帝遣使者持千金及金马，以请宛善马。宛王以汉绝远，大兵不能至，遂杀汉使。於是太初元年拜李广利为贰师将军，期至贰师取善马。率数万人至其境，攻郁城不下，引还。往来二岁，至敦煌，士卒存者十不过一二。帝怒其不克，使遮玉门不许入，贰师因留屯敦煌。又遣贰师率六万人，负私从者不与焉，牛十万，马三万，驴橐驼万数，天下骚然。益发戍甲卒十八万，置居延、休屠（今武威、张掖郡界）以卫酒泉。贰师至宛，宛人斩王毋寡首献焉。汉军取其善马数十匹，中马以下牝牡三千匹，而立宛贵人昧蔡为王，约岁献马二匹，遂采蒲陶、苜蓿种而归。贰师再行，往返凡四岁。
自宛以西至安息，虽颇异言，然大同，自相晓知也。其人皆深目，多髭髯。善贾。其俗贵女子，女子所言，丈夫乃决正。其地无丝漆，不知铸铁器。及汉使亡卒降，教铸作兵器。（汉使治其国及亡卒降其国者，皆教之。）
后汉明帝时，宛又献汗血马。至后魏文成帝和平六年，孝文太和三年，并遣使献马。隋时苏对沙那国，即汉大宛也。（宋膺异物志： 大宛马有肉角数寸，或有解人语及知音、舞与鼓节相应者。 隋西域图记云： 其马，骝马、乌马多赤耳，黄马、赤马多黑耳。唯耳色别，自馀毛色与常马不异。 又云： 王姓苏色匿，字底失槃陀，积代承袭不绝。 按今王即底失槃陀之后也。）
莎车
莎车，汉时通焉。王理莎车城，去长安九千九百里。户二千三百。东北至都护理所四千七百里，西至疏勒五百里，西南至蒲犁七百里。有铁山，出青玉。
宣帝时，莎车王呼屠徵杀汉使者，约诸国叛汉。会卫候冯奉世使大宛，以便宜发诸国兵击杀之，传其首诣长安，诸国悉平，威振西域。奉世至大宛，宛闻其斩莎车王，敬之异於他使，得其名马象龙而还。（马形似龙。）帝甚说，下议封奉世。少府萧望之以奉世擅制发诸国兵，虽有功效，不可以为后法，即封奉世关内侯，后奉使者利以奉世为比，争逐发兵，要功万里之外，为国家生事於夷狄，渐不可长，不宜授封。帝善其议，以奉世为光禄大夫。
元帝时，奉世死后二年，西域都护甘延寿以诛郅（音质）支单于封为列侯。於是杜钦上疏，追讼奉世前功曰： 前莎车王杀汉使者，约诸国背叛，而奉世以便宜发兵诛莎车王，册定城郭，功施边境。议者以奉世奉使有指，春秋之义亡遂事，汉家之法有矫制，故不得侯。今匈奴郅支单于杀汉使者，亡保康居，都护延寿发城郭兵屯田吏士四万馀人以诛斩之，封为列侯。臣愚以为比罪则郅支薄，量敌则莎车众，用师则奉世寡，计胜则奉世为功於边境安，虑败则延寿为祸於国家深。其违命而擅生事同，延寿则割地封，而奉世独不录。臣闻功同赏异则劳臣疑，愿下有司议。 帝以先帝时事，不复录。（后汉荀悦论曰： 成其功，义足封，追录前事可也。春秋之义，毁泉台则恶之，舍中军则善之，各由其宜也。夫矫制之事，先王之所慎也，不得已而行之。若矫大而功小，有罚可也；矫小而功大，有赏可也；功过相敌，如斯而已可也。权其轻重而为制宜。 ）
至王莽时乱，匈奴略有西域，唯莎车不附属。
后汉光武建武五年，河西大将军窦融乃承制立其王康为汉莎车建功怀德王、西域大都尉，五十五国皆属焉。康死，弟贤代立。贤攻破拘弥、西夜国，皆杀其王，而立其兄康两子为拘弥、西夜王。於是西域始通，葱岭以东诸国皆属贤，诸国号贤为单于。贤后攻杀龟兹王，遂兼其国。妫塞王自以国远，遂杀贤使，贤击灭之，立其国贵人驷鞬为妫塞王。（鞬，检言反。塞，苏得反。）贤又自立其子则罗为龟兹王。其乌垒、大宛、于阗、姑墨、子合等国，悉被贤改易其王。莎车相且运等（且，子馀反。下同。）患贤骄暴，密谋反城降于阗。（反音幡。）于阗王广德乃将诸国兵三万人攻莎车。贤乃轻骑出，广德遂执贤，杀之。匈奴闻广德灭莎车，遣兵将贤质子不居徵立为莎车王。章帝时，长史班超发诸国兵击破之，由是遂降汉。
班固论曰： 孝武之代，图制匈奴，患其兼从西国，结党南羌，乃表河西，列四郡，开玉门，通西域，以断匈奴右臂，隔绝南羌、月氏。单于失援，自是远遁，而幕南无王庭。因文景玄默，养人五代，天下殷富，财力有馀，士马强盛，故能睹犀布、玳瑁则建珠崖七郡，感蒟（音矩）酱、竹杖则开牂牁、越巂，闻天马、蒲陶则通大宛、安息。自是之后，万里相奉，师旅之费，不可胜计。至於用度不足，乃搉酒酤，筦盐铁，铸白金，造皮币，筭至车船，租及六畜，人力屈，财货竭，（屈音其物反。）因之以凶年，群盗并起。是以末年，遂弃轮台之地，而下哀痛之诏，岂非仁圣之所悔哉！且通西域，近有龙堆，远则葱岭，身热、头痛、悬度之阨。淮南、杜钦、杨雄之论，皆以为此天地所以界别区域、绝外内也。书云 西戎即序 ，（禹贡之辞。序，次也。）禹就而序之，非上威服致其贡物也。西域诸国，各有君长，兵众分弱，无所统一，虽属匈奴，不相亲附。匈奴能得其马畜旃罽，而不能统率与之进退。与汉隔绝，道里又远，得之不为益，弃之不为损。盛德在我，无取於彼。故自建武以来，西域思汉威德，咸乐内属。唯其小邑鄯善、车师，界迫匈奴，尚为所拘。而其大国莎车、于阗之属，数遣使置质，愿请都护。圣上远览古今，因时之宜，羁縻不绝，辞而未许。虽大禹之序西戎，周公之让白雉，太宗之卻走马，义兼之矣，亦何以尚兹！
罽宾
罽宾在悬度山西，汉时通焉。王理循鲜城，去长安万二千二百里。不属都护。户口胜兵多，大国也。东北至都护理所六千八百里，东至乌秅国二千二百里，东北至难兜国九日行，西北与大月氏、西南与乌弋山离接。昔匈奴破大月氏，大月氏西君大夏，而塞王南君罽宾。塞种分散，往往为数国。自疏勒以西北，休屠、捐毒之属，皆故塞种也。（颜师古曰，即释种也。）
罽宾地平，温和，有苜蓿，杂草奇木，檀、櫰、梓、竹、漆。（櫰音怀，槐之类，叶大而黑。）种五穀、蒲陶诸果，粪理园田。地下湿，生稻，冬食生菜。其民巧，雕文刻镂，理宫室，织罽，刺文绣，好理食。有金银铜锡，以为器。市列。（市有列肆，如中国。）金银为钱，文为骑马，幕为人面。（钱文面作骑马形，漫面作人面目也。今所呼幕皮，谓其平而无文也。）出犎牛、水牛、象、大狗、沐猴、孔雀、（犎牛，项上高起。大狗，如驴，赤色。）珠玑、珊瑚、琥珀、璧琉璃。（琉璃，青色如玉。魏略 大秦国出赤、白、黑、黄、青、绿、缥、绀、红、紫十种琉璃 。孟康言青色，不博通也。此自然之物，彩泽光润，逾於众玉，其色不常。今俗所用，皆销冶石汁，以众药灌而为之，尤虚脆不贞，实非其物也。）他畜与诸国同。
自汉武帝时始通，其王自以绝远，大兵不至，虽遣使贡献，屡杀汉使。至成帝时，又遣使者奉献。汉欲遣使者报送其使，杜钦说大将军王凤曰： 凡中国所以为通厚蛮夷、｛匧心｝快其求者，为壤比而为寇也。（比，近也。为其土壤接近，能为寇也。｛匧心｝音苦颊反。）今悬度之阨，非罽宾所能越也。其乡慕，不足以安西域；虽不附，不能危城郭。（城郭，总谓西域诸国也。）今遣使皆行贾贱人，欲通货市买，以朝献为名，故烦使者送至悬度，恐失实见欺。凡遣使送客者，欲防护寇害也。起皮山南，更不属汉之国四五，（言经历不属汉者凡四五国。）斥候士百馀人，五分夜击刁斗自守，尚时为所侵盗。驴畜负粮，须诸国廪食，得以自赡。国或贫小不能食，或桀黠不肯给，拥强汉之节，馁山谷之间，离一二旬则人畜弃捐旷野而不反。又历大头痛、小头痛之山，赤土、身热之阪，令人身热无色，头痛呕吐，驴畜尽然。又有三池、盘石阪，道陿者尺六七寸，长者径三十里。临峥嵘不测之深，行者骑步相持，绳索相引，二千馀里乃到悬度。险阻危阨，不可胜言。圣王分九州，制五服，务盛内，不求外。今遣使者承至尊之命，送蛮夷之贾，劳吏士之众，涉危难之路，罢弊所恃以事无用，非久长计也。 於是凤白从钦言。罽宾实利赏赐贾市，其使数年而一至。自后无闻。
至后魏始通之，都善见城。
至隋时，谓之漕国，在葱岭之西南。（隋史曰 即汉时罽宾国 ）其王姓昭武，康国之宗族。胜兵万馀人。国法严整，杀人及贼盗皆死。其俗淫祀。葱岭山有顺天神者，仪制极华，金银鍱为屋，以银为地。祠前一鱼脊骨，其孔中通，马骑出入。国王戴金鱼头冠，坐金马座。土多稻、粟、豆、麦，饶象，马，犎牛，金，银，镔（音宾）铁，氍〈叟毛〉，（始卢反。）朱砂，青黛、安息、青木等香，石蜜，半蜜，黑盐，阿魏，没药，白附子。北去帆延七百里，东去劫国六百里，东北去瓜州六千六百里。大业中，遣使贡物。
大唐贞观十一年，其国遣使，又号罽宾，献俱物头花，丹紫相閒，其香远闻。
乌弋山离
乌弋山离，汉时通焉。去长安万二千二百里。不属都护。户口多，大国也。东北至都护理所六十日行，东与罽宾、北与扑桃、西与犁靬、条支接。（犁靬，即大秦也。犁读与骊同。靬，巨连反。）行可百馀日，乃到条支。（魏时其国名排持。）
条支
条支，汉时通焉。去阳关二万二千一百里，在葱岭之西。城在山之上，周回四十馀里。临西海，海水曲环其南及东、北，三面路绝，唯西北隅通陆道。土地暑热下湿，田宜稻。出犎牛、孔雀，有大鸟，卵如瓮。人众甚多。往往有小君长，安息役属之，以为外国。（安息以条支为外国，如言蕃国。）善眩。
其草木、畜产、五穀、果菜、食饮、宫室、市列、钱货、兵器、金珠之属皆与罽宾同，而有桃拔、狮子、犀牛。（桃拔，一名符拔，似鹿，长毛，一角者或为天鹿，两角者或为辟邪。师子似大虫，正黄有〈冉页〉耏，尾端茸毛大如斗。尔雅亦谓之狻猊。拔音步葛反。耏，亦颊旁毛也。髯音而占反。耏音而。）其钱独文为人头，幕为骑马。绝远，汉使希至。自玉门、阳关出南道，历鄯善而南行，至乌弋山离，南道极矣。转北而东，复马行六十馀日至安息。
后和帝永元中，班超遣掾甘英使大秦，抵条支，临大海欲渡，而安息西界船人谓英曰： 海水广大，往来者逢善风，三月乃得渡，若遇恶风雨，亦有三岁者。 英闻而止。
安息
安息国，汉时通焉。王理番兜城，（番音盘。）去长安万一千六百里，在葱岭之西，大宛之西可数千里，不属都护。北与康居、东与乌弋山离、西与条支接。
土地、风气、物类、人俗与乌弋、罽宾同。亦以银为钱，文独为王面，幕为夫人面，王死辄更铸钱。有大马大爵。（大爵，颈及膺身、蹄似橐驼，色苍，举头高八九尺，张翅丈馀，食大麦。）地方数千里，最大诸国。地临妫水，（今谓乌浒河。）商贾车船行旁国。书革，旁行为书记。（今西方胡书皆横行，不直下。革谓皮不柔者。）
武帝始遣使至安息，其王令骑迎於东界木鹿城，号为小安息，去王都数千里，行比至，过数十城，人户相属。（属，连也。）因发使随汉使，以大鸟卵及犁靬眩人献。至后汉章帝时，理和犊城。遣使献师子、符拔。符拔形似麟而无角。
自安息西行三千四百里至阿蛮国。从阿蛮西行三千六百里至斯宾国。从斯宾南行渡河，又西南至于罗国九百六十里，安息西界极矣。自此南乘海，乃通大秦，其土多海西珍奇异物。
至后周武帝天和二年，其王理蔚搜城，遣使贡献。
至隋大业五年，安息国遣使朝贡。（隋史云，即汉时安息国，）王姓昭武，与康国王同族。都在那密水南，城有五重，环以流水。宫殿皆为平头。王坐金驼座，高七八尺。风俗同於康国，唯妻其姊妹，及母子递相禽兽，此为异也。
大夏
大夏，汉时通焉。在大宛西南二千馀里，妫水南。其俗土著，有城屋，与大宛同俗。去汉万二千里，居汉西南。本无大君长，城邑往往置小君长。其兵弱，畏战。善贾市。及大月氏西徙，攻败之，皆臣畜，共禀汉使者。（同受节度。）大夏人多，可百馀万，有市贩贾诸物。其东南接身毒国，皆属大月氏。
大月氏
大月氏，汉时通焉。理蓝氏城，在大宛西可二三千里，居妫水北，其南则大夏，西接安息四十九日行，北则康居，去长安万一千六百里。不属都护。户十万。东去长史所居六千五百里。土地、气候、物类、风俗、钱货与安息同。出一封橐驼。（脊上高起。）
其国本行国也，随畜移徙，与匈奴同俗。控弦十馀万，故恃强轻匈奴。本居敦煌、祁连閒，（祁连在今张掖郡之西北。）至冒顿单于攻月氏，而老上单于杀月氏王，以其头为饮器，乃远去，过大宛，西击大夏而臣之，都妫水北为王庭。其馀小众不能去者保南山羌，号小月氏。於大夏分其国五部翕侯。后百馀岁，贵霜翕（古翕字）侯丘就卻攻灭四翕侯，自立为王，因号贵霜王。又灭仆达、罽宾，悉有其国。复灭天竺。月氏自此之后，最为富盛。
至后魏代，北与蠕蠕接，数为所侵，遂西徙都薄罗城，去弗敌沙二千一百里。（弗敌沙在蓝氏城东。）后其王寄多罗勇武，遂兴师越大山，南侵北天竺，自乾陀罗以北五国尽役属之。国人乘四轮车，或四牛、六牛、八牛輓之，在车大小而已。太武时，其国人商贩到京师，自云能铸石为五色琉璃，於是采矿山中，於京师铸之。既成，光泽美於西方来者。乃诏为行殿，容百馀人，光色映澈，观者惊以为神明所作。自此琉璃遂贱，人不复珍之。（玄中记： 玛瑙出大月氏。又有牛名为日及，今日取其肉，明日疮愈。 宋膺异物志云： 月氏国有羊，尾重十斤，割之供食，寻生如故。 ）
小月氏
小月氏，理富楼沙城。其王本大月氏王寄多罗子也。寄多罗为蠕蠕所逐，西徙，后令其子守此城，因号小月氏焉。在波路西南。（后魏史云，去汉万六千六百里。）先居西平、张掖之间，（并今郡。）被服颇与羌同。其俗以金银钱为货。随畜牧移徙，亦类北狄。


礼八十四开元礼纂类十九嘉礼三
皇帝於明堂读五时令
陈设
礼部尚书先读令三日，奏读月令，承以宣告。前三日，尚舍直长施大次於青龙门外道北，南向。（仲春於青阳太庙；季春於青阳右个；孟夏於朱雀门外道东，西向；仲夏於明堂太庙；季夏於明堂右个；孟秋於白虎门外道北，南向；仲秋於总章太庙；季秋於总章右个；孟冬於玄武门外道西，东向；仲冬於玄堂太庙；季冬於玄堂右个。）尚舍奉御设御座。守宫设文武官次於大次之后，文官在左，武官在右，俱南向。（夏俱西向，秋俱南向，冬俱东向。）设群官次於璧水东门之外，（夏南门之外，秋西门之外，冬北门之外。）文官在北，（夏在东，秋在南，冬在西。）武官在南，（夏在西，秋在北，冬在东。）俱西上。（夏北上，秋东上。冬南上。）
前一日，尚舍奉御设御幄座於青阳左个，（仲春於青阳太庙，季春於青阳右个，孟夏於明堂左个，仲夏於明堂太庙，季夏於明堂右个，季夏土王之日读土令於太庙太室，孟秋於总章左个，仲秋於总章太庙，季秋於总章右个，孟冬於玄堂左个，仲冬於玄堂太庙，季冬於玄堂右个。）近西，东向。（夏近北，南向；秋近东，西向；冬近南，北向。）守宫设三品以上及诸司长官座於堂上，文官於御座东北，南向，（夏东南，西向；秋西南，北向；冬西北，东向。）武官於御座东南，北向，（夏西南，东向；秋西北，南向；冬东北，西向。）俱重行西上。（夏北上，秋东上，冬南上。无长官者，次官一人升，判官不合。）设刑部郎中读令座於御座东南，北向，有案。（夏西南，东向；秋西北，南向；冬东北，西向。）设文官解剑席於丑陛之左，（仲春於寅陛之左，季春於卯陛之左，孟夏於辰陛之左，仲夏於巳陛之左，季夏於午陛之左，孟秋於未陛之左，仲秋於申陛之左，季秋於酉陛之左，孟冬於戌陛之左，仲冬於亥陛之左，季冬於子陛之左。）设武官解剑席於卯陛之右，（仲春於辰陛之右，季春於巳陛之右，孟夏於午陛之右，仲夏於未陛之右，季夏於申陛之右，孟秋於酉陛之右，仲秋於戌陛之右，季秋於亥陛之右，孟冬於子陛之右，仲冬於丑陛之右，季冬於寅陛之右。）皆内向。太乐令展宫悬於青阳左个之庭，（仲春於青阳太庙之庭，季春於青阳右个之庭，孟夏於明堂左个之庭，仲夏於明堂太庙之庭，季夏於明堂右个之庭，季夏土王之日读土令，於太庙太室之庭，孟秋於总章左个之庭，仲秋於总章太庙之庭，季秋於总章右个之庭，孟冬於玄堂左个之庭，仲冬於玄堂太庙之庭，季冬於玄堂右个之庭。）设举麾位於堂上寅陛之南，北向，（仲春於堂上卯陛之南，季春於堂上辰陛之南，俱北向。孟夏於堂上巳陛之西，仲夏於堂上午陛之西，季夏於堂上未陛之西，俱东向。孟秋於堂上申陛之北，仲秋於堂上酉陛之北，季秋於堂上戌陛之北，俱南向。孟冬於堂上亥陛之东，仲冬於堂上子陛之东，季冬於堂上丑陛之东，俱西向。）一位於乐悬东北，南向。（夏於乐悬东南，西向；秋於乐悬西南，北向；冬於乐悬西北，东向。）典仪设三品以上及应升堂者位於悬东，（夏於悬南，秋於悬西，冬於悬北。）文左武右，俱重行西向，（夏北向，秋东向，冬南向，）相对为首。设非升堂者位：文官四品五品於悬北，（夏悬东，秋悬南，冬悬西。）六品以下於其东，（夏於其南，秋於其西，冬於其北。）绝位俱南向；（夏俱西向，秋俱北向，冬俱东向。）武官四品、五品於悬南，（夏悬西，秋悬北，冬悬东。）六品以下於其东，（夏於其南，秋於其西，冬於其北。）当文官俱北向。（夏东向，秋南向，冬西向。）皆重行西上。（夏北上，秋东上，冬南上。）设典仪位於悬之西北，（夏於悬东北，秋於悬东南，冬於悬西南。）赞者二人在东，差退，俱南向。（夏俱西向，秋俱北向，冬俱东向。）奉礼设门外位各於次前，俱每等异位，重行相向，西上。（夏北上，秋东上，冬南上。）
銮驾出宫
前出宫三日，本司宣摄内外，各供其职。守宫设从驾之官五品以上次於承天门外东西朝堂如常。
前二日，太乐令设宫悬之乐於殿庭如常仪。
其日未明七刻，搥一鼓为一严。（三严时节，前一日侍中奏裁。）侍中奏开宫殿门及城门。未明五刻，搥二鼓为再严。侍中版奏： 请中严。 奉礼设从驾群官五品以上位：文官於东朝堂之前，西向，武官於西朝堂之前，东向，俱重行北上。从驾群官五品以上俱集朝堂次，各服其服。（其六品以下，并驾发之前先赴朝堂所，俱就次各服其服。）所司陈小驾卤簿。未明二刻，搥三鼓为三严。诸卫之属各督其队与鈒戟以次入陈於殿庭。谒者引从驾群官各就朝堂前位。诸侍卫之官各服其器服，侍中、中书令以下俱诣西阁奉迎。（侍中负宝如式。）乘黄令进金辂於西閤外，南向。千牛将军一人执长刀立於辂前，北向。黄门侍郎一人在侍臣之前，赞者二人又在黄门之前。
侍中版奏： 外办。 太仆卿奋衣而升，正立执辔。皇帝服通天冠，青纱袍，（夏绛纱，季夏土王之日黄纱，秋白纱，冬黑纱。）佩苍玉，（夏佩赤玉，季夏土王之日佩黄玉，秋佩白玉，冬佩玄玉。）御舆以出，曲直华盖警跸侍卫如常仪。皇帝将出，仗动，太乐令令撞黄锺之钟，右五钟皆应。协律郎跪，俯伏，举麾，鼓柷，奏太和之乐。千牛将军前执辔，皇帝升辂，太仆卿立授绥，侍中、中书令以下夹侍如常仪。黄门侍郎进，当銮驾前跪，奏称： 黄门侍郎臣某言，请銮驾发引。 俯伏，兴，退复位。（凡黄门侍郎奏请，皆进当銮驾前跪，奏称具官某言，俯伏，兴。）銮驾动，又称警跸，黄门侍郎与赞者夹引以出，千牛将军夹辂而趋。驾至太极门，偃麾，戛敔，乐止。出太极门，鼓柷，奏采茨之乐；出嘉德门，戛敔，乐止。（凡乐，皆协律郎举麾，工鼓柷而后作，偃麾戛敔而后止。）
至顺天门外（於明堂读令则至承天门。）侍臣上马所，黄门侍郎奏： 请銮驾权停，敕侍臣上马。 侍中前承诏，退称： 制曰可。 黄门侍郎皆上马。诸侍卫之官，各督其属左右翊驾，在黄麾内。符宝郎奉六宝与殿中监后部从。侍中、中书令以下夹侍於辂前，赞者在供奉官人内。侍臣上马毕，黄门侍郎奏称： 请敕车右升。 侍中前承诏，退称： 制曰可。 黄门侍郎退复位。千牛将军升讫，黄门侍郎奏称： 请銮驾发引。 退复位。銮驾动，称警跸鼓传音如常，鼓吹振作而行。其从驾之官在玄武队如常仪。
读令
其日，依时刻诸卫勒所部屯门列仗及青阳左个之庭如常。（仲春青阳太庙之庭，季春青阳右个之庭，孟夏明堂左个之庭，仲夏明堂太庙之庭，季夏明堂右个之庭，孟秋总章左个之庭，仲秋总章太庙之庭，季秋总章右个之庭，孟冬玄堂左个之庭，仲冬玄堂太庙之庭，季冬玄堂右个之庭。）先置群官俱集次，各服其服。驾将至，典谒各引先置群官俱就门外位。
驾至大次门外，回辂南向，千牛将军降立於辂右。侍中进当銮驾前跪，奏称： 侍中臣某言，请降辂。 俯伏，兴，还侍位。皇帝降辂，御舆之大次，繖扇华盖侍卫警跸如常仪。典谒引文武五品以上从驾之官皆就门外位。太乐令帅工人入就位，协律郎入就举麾位。典仪帅赞者先入就位。典谒引群官非升座者入就位。刑部郎中以月令置於案，覆以帊；令史二人俱绛公服，对举案立於武官五品以上东南，郎中立於案后，北面。（夏，令史对举案於五品武官西南，郎中立於案后，东面。秋於五品武官西北，郎中立於案后，南面。冬於武官东北，郎中立於案后，西面。）
侍中版奏： 外办。 皇帝御舆出次，曲直华盖侍卫警跸如常仪。入自青龙门，（夏入自朱雀门，秋入自白虎门，冬入自玄武门。）皇帝初入门，太乐令令撞蕤宾之钟，左五钟皆应，鼓柷，奏太和之乐，皇帝升自寅陛，（夏升自巳陛，秋升自申陛，冬升自亥陛。）入，即御座，东向坐，（夏南向坐，秋西向坐，冬北向坐。）符宝郎奉宝置於御座，侍臣夹侍如常仪，戛敔，乐止。
典仪一人升，立於左个东北，南向。（夏东南，西向。秋西南，北向。冬西北，东向。）典谒引公王以下入，就西面位。（夏北面位，秋东面位，冬南面位。）上公初入门，舒和之乐作，（凡公行，皆作舒和之乐。）公至位，乐止。群官立定，典仪曰： 再拜。 赞者承传，（凡典仪有词，赞者皆承传。）在位者皆再拜。侍中前跪，奏称 侍中臣某言，请延公王等升。 俯伏，兴。又侍中称： 制曰可。 侍中诣左个东北，南面（夏东南，西面。秋西南，北面。冬西北，东面。）称： 诏延公王等升。 堂上典仪承传，堂下赞者又承传，在位者皆再拜。典谒以次引西面位者（夏典谒引北面位者，秋引东面位者，冬引南面位者。）各诣其阶。公初行，乐作；至解剑席，乐止。公王以下俱升席，跪解剑，俯伏，兴，脱舄。通事舍人各引升，立於座后。
刑部郎中引案进，立於卯陛下。侍中跪奏： 请读月令。 俯伏，兴。又侍中称： 制曰可。 侍中退复位。刑部郎中再拜，就解剑席，跪解剑，俯伏，兴，脱舄，取令，持案者仍立於下。通事舍人引刑部郎中奉令升自卯陛，（夏升自午陛，秋升自酉陛，冬升自子陛。）诣席南，北向跪，（夏席西，东向。秋席北，南向。冬席东，西向。）置令於案，俯伏，兴，立於席后。堂上典仪唱： 就座。 公王以下及刑部郎中并就座，俯伏，坐。刑部郎中读令，每句一绝，使言声可了。
读令讫，堂上典仪唱： 可起。 公王以下皆起。通事舍人引公王以下及刑部郎中俱降。刑部郎中以令置於案，与群官俱跪佩剑，俯伏，兴，纳舄。典谒各引还本位。公初行乐作，至位乐止。立定，典仪曰： 再拜。 在位者皆再拜。典谒引西面位者出，（夏北面，秋东面，冬南面。）公初行乐作，出门乐止。
侍中跪奏称： 侍中臣某言，礼毕。 俯伏，兴，还侍位。皇帝兴，太乐令令撞黄锺之钟，右五钟皆应，太和之乐作，皇帝降座，御舆以出之便次，警跸侍卫如来仪，出门乐止。典谒引南北面位者以次出。（夏引东西面，秋引南北面，冬引东西面。）春令（其文具小戴礼篇，故不繁载。）
銮驾还宫
皇帝既还大次，侍中版奏： 请解严。 （将士不得辄离部伍。）皇帝停大次一刻顷，搥一鼓为一严，转仗卫於还涂如来仪。三刻顷，搥二鼓为再严，将士布队仗，侍中版奏： 请中严。 五刻顷，搥三鼓为三严，谒者、赞引各引群官序立於次前，文武侍臣诣大次奉迎，乘黄令进金辂於大次门外，南向，（夏北向，秋西向，冬东向。）千牛将军立於辂右。
侍中版奏： 外办。 太仆卿升执辔，皇帝御舆出次，繖扇侍卫警跸如常仪，皇帝升辂，太仆卿立授绥。黄门侍郎奏称： 请銮驾发引。 退复位。銮驾动，称警跸如来仪，黄门侍郎、赞者夹引，千牛将军夹辂而趋。至侍臣上马所，黄门侍郎奏称： 请銮驾权停，敕侍臣上马。 侍中前承诏，退称： 制曰可。 黄门侍郎退称： 侍臣上马。 赞者承传，文武侍臣皆上马毕，黄门侍郎奏称： 请敕车右升。 侍中称： 制曰可。 黄门侍郎退复位。千牛将军升讫，黄门侍郎奏称： 请銮驾发引。 退复位。鼓传音，銮驾动，鼓吹振作而还，文武群官皆从如来仪。
銮驾至承天门外侍臣下马所，銮驾权停，文武侍臣皆下马，千牛将军降立於辂右讫，銮驾动，千牛将军夹辂而趋。驾入嘉德门，大乐令令撞蕤宾之钟，左五钟皆应，鼓柷，奏采茨之乐，至太极门，戛敔，乐止。入太极门，鼓柷，奏太和之乐。驾至横街北，当东閤，回辂南向。侍中进，当銮驾前跪，奏称： 臣某言，请降辂。 俯伏，兴，还侍位。皇帝降辂，御舆以入，繖扇侍卫警跸如常仪，侍臣从至閤，戛敔，乐止。初文武群官至朝堂，通事舍人承旨，敕群官并还。皇帝既入，侍中版奏： 请解严。 叩钲，将士各还其所。
皇帝於太极殿读五时令
礼部尚书先读令三日，奏读时令，承以宣告。
前一日，尚舍奉御设御幄座於太极殿北厢，南向。尚舍直长设一品以下三品以上及诸司长官座於殿上，文东武西，重行相向，北上。（无长官者，次官一人升，判官不合。）设刑部郎中读令座於御座西南，东向，有案，去御座二丈。设解剑席於东西阶下如常。太乐令展宫悬於殿庭，设举麾位於殿上西阶之西，东向，一位於乐悬东南，西向，并如朔朝之仪。典仪设文官三品以上及应升殿者位於南横街之南，道东，设武官位於道西，俱每等异位，重行北向，相对为首。设非升殿者位於殿庭，文东武西如常。设典仪位於北横街之南，赞者二人在南，差退，俱西向。奉礼设门外位：文官於东朝堂近南，西面，武官於西朝堂近南，东面，每等异位，重行北上。
其日，依时刻诸卫勒所部屯门列仗及陈於殿庭如常。文武官依时刻集朝堂，俱就便次各服其服。侍中量时版奏： 请中严。 鈒戟近仗入陈於殿庭，太乐令帅工人入就位，协律郎入就举麾位。诸侍卫之官各服其器服，符宝郎奉宝，俱诣閤奉迎。典仪帅赞者入就位。典谒引群官各就门外位。刑部郎中以时令置於案，覆以帊，令史二人俱公服，对举案立於右延明门内道北，郎中立於案后，东面。典谒者引非升殿者入就位。
侍中版奏： 外办。 皇帝服通天冠，绛纱袍，御舆出自西房，曲直华盖警跸侍卫如常仪。皇帝将出，仗动，太乐令令撞黄锺之钟，右五钟皆应，协律郎跪俯伏，举麾，鼓柷，奏太和之乐。皇帝出自西房，即御座，南向坐，符宝郎奉宝置於御座如常仪，偃麾，戛敔，乐止。
典仪一人升就东阶上，西面立。侍臣夹侍如常仪。典谒引公王以下入就北面位，公初入门，舒和之乐作；公至位，乐止。群官立定，典仪曰： 再拜。 赞者承传，在位者皆再拜。侍中前跪，奏称： 侍中臣某言，请延公王以下等升。 俯伏，兴。又侍中称： 制曰可。 侍中诣东阶上，西面称： 诏延公王等升。 殿上典仪承传，阶下赞者又承传，在位者皆再拜。典谒以次引北面位者诣东西阶。公初行乐作，至解剑席乐止。公王以下俱升席，跪解剑，俯伏，兴，脱舄。通事舍人以次引升殿，立於座后。
刑部郎中引案进立於西阶下。侍中跪奏： 请读时令。 俯伏，兴。又侍中称： 制曰可。 侍中退复位。刑部郎中再拜，就解剑席跪解剑，俯伏，兴，脱舄，取令，持案者仍立於阶下。通事舍人引刑部郎中奉令升自西阶，诣席西，东向跪，置令於案，俯伏，兴，立於席后。殿上典仪唱： 就座。 公王以下及刑部郎中并就座，俯伏，坐。刑部郎中读令，每句一绝，使言声可了。
读令讫，殿上典仪唱： 可起。 公王以下皆起。通事舍人引公王以下及刑部郎中俱降。刑部郎中以令置於案，与群官俱跪佩剑，俯伏，兴，纳舄。典谒各引还本位。典仪曰： 再拜。 在位者皆再拜。典谒引北面位者出。持令案者自右延明门而出。
侍中跪奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，太和之乐作，皇帝降座，御舆入自东房，警跸侍卫如来仪，侍臣从至閤，乐止。典谒引东西面位者以次出。（读夏令与春令同。读秋令与冬令同。设刑部郎中读令座於御座东南，西向。令案立於左延明门内道北，郎中立於案后，西面。升降自东阶。馀与读春令同。）皇帝若御翼善冠，则群官皆葱褶服，陈解剑席。若不设乐悬，去警跸。
皇帝养老於太学
陈设
前三日，尚舍直长设大次於学堂之后，随地之宜。设三老五更次於学堂南门外之西，群老次於其后，俱东向。设群官次：文官於门外之东，重行西向，武官於群老之西，重行东向，皆北上。
前一日，尚舍奉御设御座於堂上东序，西向，莞筵纷纯，加藻席画纯，次席黼纯。设三老座於西楹之东，近北，南向；设五更座於西阶上，东向。设国老三人座於三老座西，俱不属焉，皆莞筵纷纯，加藻席画纯。设众国老座於堂下西阶之西，东面北上，皆蒲筵缁布纯，加莞席玄帛纯。（若三品以上，则莞筵纷纯，加藻席画纯。凡五品以上致仕者为国老。）设庶老座於国老之后，皆蒲筵缁布纯。（六品以下致仕者为庶老。）太乐令展宫悬於学堂之庭，设登歌於堂上及举麾位等，皆准元会之仪。典仪设文官五品以上位於悬东，六品以下在其南，俱重行，西向北上。武官五品以上位於悬西，六品以下在其南，当文官，俱重行，东向北上。蕃客分方位於文武官六品之南。（若有诸州使人，分方位於文武官九品之后。）学生分位於文武官之后。奉礼设门外位如设次之式。尚舍奉御设樽於东楹之西，北向，左玄酒，有坫以置爵。
銮驾出宫（如前读令仪）
养老
仲秋之月，择吉辰，皇帝亲养三老五更於太学。所司先奏定三师三公致仕者，用其德行及年高者一人为三老，次一人为五更。尚食先具牢馔。銮驾将至，通事舍人引先置之官皆就门外位，学生俱青衿服入就位。
銮驾至太学门，回辂南向。侍中跪奏： 请降辂。 俯伏，兴。皇帝降辂，乘舆入大次，繖扇侍卫如常。通事舍人引文武五品以上从驾之官皆就门外位。太乐令帅工人、二舞入就位如正会之礼。通事舍人引群官客使入就位。
初銮驾出宫，量时刻遣使迎三老五更於其第。三老五更俱服进贤冠，具服乘安车，前后导从如常礼。其国老庶老则有司先戒之。銮驾既至太学，三老五更及群老等俱赴集其次，群老各服其服。太常少卿赞三老五更俱出次，引立於学堂南门外之西，东面北上。奉礼赞群老出次，引立於三老五更之后。太常博士引太常卿升立於学堂北户之内，当户北向。
侍中版奏： 外办。 皇帝出户，侍卫如常，（侍中负宝陪从如式。）殿中监进大珪，皇帝执大珪，博士引太常卿，太常卿引皇帝，（每太常卿前导，皆博士先引。）协律郎跪，俯伏，举麾，太和之乐作。皇帝降，迎三老於门内之东，西面立，侍臣从立於皇帝之后，太常卿与博士退立於左。皇帝立定，乐止。
三老五更皆杖，各二人夹扶左右，太常少卿引导，敦史执笔以从。三老入门，舒和之乐作。三老五更立於门西，东面北上，奉礼引群老随入，立於其后。初三老立定，乐止。太常卿前奏： 请再拜。 退复位。皇帝再拜，三老五更去杖，摄齐以答再拜毕，皇帝揖进，三老在前，五更从，仍杖夹扶如初。至阶，皇帝揖升，俱就座后揖立，乐止。侍卫之官量人从升。皇帝西面再拜三老，三老南面答再拜；皇帝西面再拜五更，五更答再拜。
休和之乐作，三老五更俱坐，三公授几，九卿正履讫，殿中监、尚食奉御进珍羞及黍稷等，皇帝省之，遂设於三老前，乐止。太常卿引皇帝诣三老座前，执酱而馈讫，太常卿引皇帝诣酒樽所，取爵，侍中赞酌酒讫，太常卿引皇帝进，执爵而酳。尚食奉御以次进珍羞酒食於五更前。国老庶老等皆坐，又设酒食於国老庶老前，国老庶老等皆食。皇帝即座。
太乐令引工升，奏韶和之乐，三终。三老乃论五孝六顺，典训大纲，格言宣於上，惠音被於下。皇帝乃虚躬请受，敦史执笔录善言善行。事终，二舞作於悬中，讫，礼毕。三老以下降筵，太常少卿及奉礼引导皆如初。
太常卿引皇帝从以降阶，太和之乐作，皇帝逡巡立於阶前，乐止。三老五更出，舒和之乐作，太常卿引皇帝升立於阶上，三老五更出门，乐止。侍中前奏： 礼毕。 退复位。太常卿引皇帝降，还大次。三老五更升安车，导从而还。通事舍人引群官及学生等以次出。明日，三老诣阙表谢。
銮驾还宫（如前读令仪）


食货一
田制上（唐周秦汉后汉晋宋后魏）
穀者，人之司命也；地者，穀之所生也；人者，君之所治也。有其穀则国用备，辨其地则人食足，察其人则徭役均。知此三者，谓之治政。夫地载而不弃也，一著而不迁也，安固而不动，则莫不生殖。圣人因之设井邑，列比闾，使察黎民之数，赋役之制，昭然可见也。自秦孝公用商鞅计，乃隳经界，立阡陌。虽获一时之利，而兼并逾僣兴矣。降秦以后，阡陌既弊，又为隐覈，隐覈在乎权宜，权宜凭乎簿书。簿书既广，必藉众功，藉众功则政由群吏，政由群吏则人无所信矣。夫行不信之法，委政於众多之胥，欲纪人事之众寡，明地利之多少，虽申商督刑，挠首总算，亦不可得而详矣。不变斯道而求理者，未之有也。夫春秋之义，诸侯不得专封，大夫不得专地。若使豪人占田过制，富等公侯，是专封也；卖买由己，是专地也。欲无流冗，不亦难乎！
陶唐以前，法制简略，不可得而详也。及尧遭洪水，天下分绝，使禹平水土，别九州，（其分别疆理所在，具州郡篇。）冀州，厥土惟白壤，（无块曰壤。）厥田惟中中。（田第五。）兖州，厥土黑坟，（色黑而坟起。）厥田惟中下。（第六。）青州，厥土白坟，厥田惟上下。（第三。）徐州，厥土赤埴坟，（土黏曰埴。）厥田惟上中。（第二。）扬州，厥土惟涂泥，（地泉湿。）厥田惟下下。（第九。）荆州，厥土惟涂泥，厥田惟下中。（第八。）荆河豫州，厥土惟壤，下土坟垆，（高者壤，下者垆。垆，疏也。）厥田惟中上。（第四。）梁州，厥土青黎，（色青黑，沃壤也。）厥田惟下上。（第七。）雍州，厥土惟黄壤，厥田惟上上。（第一。）九州之地，定垦者九百一十万八千二十顷。虞夏殷三代凡千馀载，其间定垦，书册不存，无以详焉。
周文王在岐，（今扶风郡岐山县。）用平土之法，以为治人之道，地著为本，（地著谓安土。）故建司马法： 六尺为步，步百为亩，亩百为夫，夫三为屋，屋三为井，井十为通，通十为成，成十为终，终十为同，同方百里，同十为封，封十为畿，畿方千里。故丘有戎马一匹，牛三头，甸有戎马四匹，兵车一乘，牛十二头，甲士三人，步卒七十二人。一同百里，提封万井，戎马四百匹，车百乘，此卿大夫采地之大者，是谓百乘之家。一封三百六十六里，提封十万井，定出赋六万四千井，戎马四千匹，车千乘，此诸侯之大者，谓之千乘之国。天子之畿内，方千里，提封百万井，定出赋六十四万井，戎马四万匹，兵车万乘，戎卒七十二万人，故曰万乘之主。 小司徒之职， 乃均土地以稽其人民，而周知其数。上地家七人，可任也者家三人。中地家六人，可任也者二家五人。下地家五人，可任也者家二人。（郑玄曰： 均、平也。周犹遍也。一家男女七人以上，则授之以上地，所养者众也。男女五人以下，则授之以下地，所养者寡也。正以七人、六人、五人为率者，有夫有妇，然后为家，自二人以至于十为九等，七、六、五者为其中。可任，谓丁强任力役之事者，出老者一人，其馀男女强弱相半，其大数。 ）乃经土地，而井牧其田野。九夫为井，四井为邑，四邑为丘，四丘为甸，四甸为县，四县为都，以任地事而令贡赋，凡税敛之事。 （此谓造都鄙也。采地制井田，异於乡遂，重立国，小司徒为经之。立其五沟五涂之界，其制似井之字，因取名焉。谓隰皋之地，九夫为牧，二牧而当一井。今造都鄙，授民田，有不易，有一易，有再易，通率二而当一，是之谓井牧。昔夏少康在虞，思有田一成，有众一旅。一旅之众而田一成，则井牧之法，先古然矣。九夫为井者，方一里，九夫所治之田也。四井为邑，方二里；四邑为丘，方四里；四丘为甸，甸方八里；旁加一里，则方十里，为一成。积百井九百夫，其中六十四井五百七十六夫出田税，三十六井三百二十四夫治洫。四甸为县，方二十里，四县为都，方四十里；四都方八十里，旁加十里，乃得方百里，为一同也。积万井九万夫，其四千九十六井三万六千八百六十四夫出田税，二千三百四井二万七百三十六夫治洫，三千六百井三万二千四百夫治澮，井田之法，备於一同。今止於都者，采地食者，皆四之一。其制三等，百里之国凡四都，一都之田税入於王。五十里之国凡四县，一县之田税入於王。二十五里之国凡四甸，一甸之田税入於王。地事谓农牧衡虞也，贡谓九穀山泽之材也，赋谓出车徒给徭役也。）任土之法，以物地事，授地职，而待其政令。（任土者，任其力势所能生育，且以制贡赋也。物，物色之，以知其所宜之事而授农牧衡虞，使职之。）以廛里任国中之地，以场圃任园地，以宅田、士田、贾田任近郊之地，以官田、牛田、赏田、牧田任远郊之地，以公邑之田任甸地，以家邑之田任稍地，以小都之田任县地，以大都之田任疆地。（谓廛里者，若今云邑居里矣。廛，民居之区域也。里，居也。圃树果蓏之属，季秋於中为场。樊圃谓之园。宅田者，致仕之家所受之田也。士相见礼曰： 宅者在邦，则曰市井之臣；在野，则曰草茅之臣。 士读为仕，仕者亦受田，所谓圭田也。孟子曰： 自卿以下，必有圭田，圭田五十亩。 贾田，在市贾人其家所受田也。官田，庶人在官者其家所受田也。牛田，牧田，畜牧者之家所受田也。赏田者，赏赐之田。公邑谓六遂馀地，天子使大夫治之，自此以外皆然。家邑，大夫之采地；小都，卿之采地；大都，公之采地，王子弟所食邑也。疆五百里，王畿界也。皆言任者，地之形实不方平如图，受田邑者远近不得尽如制，其所生育职贡，取正於是耳。）民受田，上田夫百亩，中田夫二百亩，下田夫三百亩。岁耕种者为不易上田，休一岁者为一易中田，休二岁者为再易下田，三岁更耕之，自爰其处。（爰，於也。更谓三岁即改与别家佃，以均厚薄。）农民户人已受田，其家众男为馀夫，亦以口受田如比。（比，例也。必寐反。）士工商家受田，五口乃当农夫一人。（口二十亩。）此谓平土可以为法者也。若山林薮泽原陵淳卤之地，（淳，尽也，泽卤之田不生穀。）各以肥磽多少为差。（磽，磽确，谓瘠薄之田。）民年二十受田，六十归田。七十以上，上所养也；十岁以下，上所长也；十一以上，上所强也。（勉强劝之，令习事。）
孟子曰： 夫仁政必自经界始。经界不正，井地不均，穀禄不平，是故暴君污吏必慢其经界。经界既正，分田制禄可坐而定也。
秦孝公任商鞅，鞅以三晋地狭人贫，（三晋，韩赵魏三卿，今河东道之地。）秦地广人寡，故草不尽垦，地利不尽出。於是诱三晋之人，利其田宅，复三代无知兵事，而务本於内，而使秦人应敌於外。故废井田，制阡陌，任其所耕，不限多少。（孝公十二年之制。）数年之间，国富兵强，天下无敌。
汉孝文时，民近战国，皆多背本趋末。贾谊说上曰： 古之治天下，至孅至悉，故其畜积足恃。今背本而趋末，游食者甚众，是天下之大残也。（本，农桑也。末，工商也。言人已弃农而务工商矣，其食米粟者又甚众也。残谓伤害。）汉之为汉，几四十年矣，（几，近也。）公私之积，犹可哀痛。（言年载已多，而无储积。）即不幸有方二三千里之旱，国胡以相恤？卒然边境有急，数十万之众，国胡以餽之？兵旱相乘，天下大屈。今驱人而归之农，皆著於本，使天下各食其力，末伎游食之民转而缘南亩，（言皆趋农作。）则畜积足而人乐其所矣。 帝感谊言，始开籍田，躬耕以劝百姓。
诏曰： 夫度田非益寡，而计民未加益，（度谓量计。）以口量地，其於古犹有馀，而食之甚不足者，其咎安在？无乃百姓之从事於末以害农者蕃，（蕃，多也。）为酒醪以靡穀者多，（靡，散也。靡读曰縻。）六畜之食焉者众与？细大之义，吾未能得其中。（竹仲反。）其与丞相列侯吏二千石博士议之，有可以佐百姓者，率意远思，无有所隐也。
晁错复说上曰： 圣王在上而民不冻饥者，非能耕而食之，织而衣之，（食读曰嗣。）为开其资财之道也。故尧禹有九年之水，汤有七年之旱，而国亡捐瘠者，（捐，谓人饥相弃捐也。瘠，瘦病也。言无相弃捐而瘦病者。）以畜积多而备先具也。今海内为一，土地人民之众不避汤、禹，加以亡天灾数年之水旱，而畜积未及者，何也？地有遗利，民有馀力，生穀之土未尽垦，山泽之利未尽出也，游食之民未尽归农也。民贫则奸邪生，贫生於不足，不足生於不农，不农则不地著，不地著则离乡轻家。民如鸟兽，虽有高城深池，严法重刑，犹不能禁也。夫寒之於衣，不待轻暖；（苟御风霜，不求靡丽。）饥之於食，不待甘旨；（旨，美也。）饥寒至身，不顾廉耻。夫腹饥不得食，肤寒不得衣，虽慈父不能保其子，君安能以有其民哉！明主知其然也，故务民於农桑，薄赋敛，广畜积，以实仓廪，备水旱，故民可得而有也。是故明君贵五穀而贱金玉。今农夫五口之家，其服役者不下二人，（服，事也。）其能耕者不过百亩，百亩之收不过百石。春耕夏耘，秋获冬藏，伐薪樵，治官府，给徭役。春不得避风尘，夏不得避暑热，秋不得避阴雨，冬不得避寒冻，四时之间亡日休息。又私自送往迎来，吊死问疾，养孤长幼在其中。勤苦如此，尚复被水旱之灾，急政暴赋，赋敛不时，朝令而暮改。当具有者半价而卖，（本直千钱者，价得五百。）亡者取倍称之息，（取一偿二为倍称。称，举也。今俗所谓举钱。）於是有卖田宅、鬻子孙以偿责者矣。方今之务，莫若使民务农而已矣。欲民务农，在於贵粟；贵粟之道，在於使民以粟为赏罚。 帝从之。其后务敦农本，仓廪充实。
孝景元年，制曰： 閒者岁比不登，民多乏食，夭绝天年，朕甚痛之。郡国或磽陿，无所农桑系畜；或地饶广，荐草莽，（草稠曰荐，草深曰莽。）水泉利，而不得徙。其议民欲徙宽大地者，听之。 后元三年，诏曰： 农，天下之本也。黄金珠玉，饥不可食，寒不可衣，以为币用，不识其终始。閒岁或不登，意为末者众，农民寡也。其令郡国务劝农桑，益种树，可得衣食物。
孝武外事四夷，内兴功利，役费并兴，而民去本。董仲舒说上曰： 春秋它穀不书，至於麦禾不成，则书之，以此见圣人於五穀最重麦与禾也。今关中俗不好种麦，是岁失春秋之所重，而损生民之具也。愿陛下幸诏大司农，使关中民益种宿麦，令毋后时。 （宿麦，谓苗经冬。）仲舒又说上曰： 秦用商鞅之法，改帝王之制，除井田，民得卖买，富者田连阡陌，贫者无立锥之地。汉兴，循而未改。古井田法虽难卒（音猝）行，宜少近古，限民名田，以赡不足，（名田，占田也。各为立限，不使富者过制，则贫弱之家可足也。）塞并兼之路，然后可善治也。 竟不能用。
元狩三年，遣谒者劝有水灾郡种宿麦，举吏人能假贷贫人者以名闻。及末年，帝悔征伐之事，乃封丞相田千秋为富民侯。下诏曰： 方今之务，在於力农。 以赵过为搜粟都尉。过能为代田，一亩三甽，（甽，垄也，音工犬反，字或作畎。）岁代处，故曰代田，（代，易也。）古法也。后稷始甽田，以二耜为耦，（并两耜而耕。）广尺深尺曰甽，长终亩。一亩三甽，一夫三百甽，而播种於甽中。（播，布也。种谓穀子。）苗生叶以上，稍耨陇草，（耨，鉏也。）因隤其土以附苗根。（隤谓下之。音颓。）故其诗曰： 或芸或籽，黍稷儗儗。 （音拟。小雅甫田之诗。儗儗，盛貌。籽音子。）芸，除草也。籽，附根也。言苗稍壮，每耨辄附根，比（必寐反）盛暑，陇尽而根深，能风与旱，（能读曰耐。）故儗々而盛也。其耕耘下种田器，皆有便巧。率十二夫为田一井一屋，故亩五顷，（九夫为井，三夫为屋。夫百亩，於古为十二顷。古百步为亩，汉时二百四十步为亩，古千二百亩，则得今五顷也。）用耦犁，二牛三人，一岁之收常过缦田亩一斛以上，（缦田，谓不甽者。音莫幹反。）善者倍之。（善为甽者，又过缦田二斛以上。）过使教田太常、三辅，（太常主诸陵，有民，故亦课田种。）大农置工巧奴与从事，为作田器。二千石遣令长、三老、力田及里父老善田者受田器，学耕种养苗状。（为法意状。）民或苦少牛，无以趋泽，（趋读曰趣，及也。泽，雨之润泽。）故平都令光教过以人輓（音晚）犁。（輓，引也。史失光姓。）过奏光以为丞，教民相与庸輓犁。（庸，功也，言换功共作也。义与佣赁同。）率多人者田日三十亩，少者十三亩，以故田多垦辟。过试以离宫卒田其宫壖（而缘反）地，（离宫，别处之宫，非天子所常居也。壖，馀也。宫壖地，谓外垣之内，内垣之外也。诸缘河壖地，庙垣壖地，其义皆同。守离宫卒，闲而无事，因令於壖地为田。）课得穀皆多其旁田亩一斛以上。令命家田三辅公田。（令，使也。命者，教也。令离宫卒教其家田公田也。）又教边郡及居延城。（居延，张掖县也。时有甲卒也。）是后边城、河东、弘农、三辅、太常民皆便代田，用力少而得穀多。至孝昭时，流民稍还，田野垦辟，颇有畜积。
孝宣地节三年，诏曰： 郡国宫馆，勿复修治。流民还归者，假公田，贷种食。 （种，五穀种。）
孝元初元元年，以三辅、太常、郡国公田及苑可省者振业贫民，江海陂湖园池属少府者以假贫民，勿租赋。建昭五年，诏曰： 方春农桑兴，百姓戮力自尽之时也。故是月劳农劝桑，无使后时。今不良之吏，覆按小罪，徵召证按，兴不急之事，以妨百姓，使失一时之作，亡终岁之功，公卿其明察申敕之。
孝成帝之时，张禹占郑白之渠四百馀顷，他人兼并者类此，而人弥困。阳朔四年正月，诏曰： 夫洪范八政，以食为首，斯诚家给刑错之本也。先帝劭农，薄其租税，宠其强力，令与孝弟同科。閒者，民弥惰怠，乡本者少，趋末者众，将何以矫之？方东作时，其令二千石勉劝农桑，出入阡陌，致劳来之。书不云乎， 服田力啬，乃亦有秋 。其勖之哉！
孝哀即位，师丹辅政，建言： 古之圣王莫不设井田，然后治乃可平。孝文皇帝承亡周乱秦兵革之后，天下空虚，故务劝农桑，帅以节俭，民始充实，未有并兼之害，故不为民田及奴婢为限。今累世承平，豪富吏民訾数钜万，而贫弱逾困。盖君子为政，贵因循而重改作，所以有改者，将以救急也。亦未可详，宜略为限。 天子下其议。丞相孔光、大司空何武奏请： 诸侯王、列侯皆得名田国中。列侯在长安，公主名田县道，及关内侯、吏民名田皆毋过三十顷。诸侯王奴婢二百人，列侯、公主百人，关内侯、吏民三十人。期尽三年，犯者没入官。 时田宅奴婢贾为减贱，丁、傅用事，董贤隆贵，皆不便也。诏书且须后，（须，待也。）遂寝不行。孝平元始元年，置大司农部丞十三人，人部一州，劝农桑。二年，定垦田八百二十七万五百三十顷。盖纪汉盛时之数。（据元始二年户一千二百二十三万三千，每户合得田六十七亩百四十六步有奇。）
王莽篡位，下令曰： 古者设井田，则国给人富而颂声作。此唐虞之道，三代所遵行也。秦为无道，坏圣制，废井田，是以兼并起，贪鄙生，强者规田以千数，弱者曾无立锥之居。 於是 更名天下田曰 王田 ，奴婢曰 私属 ，皆不得买卖。其男口不盈八而田过一井者，分馀田与九族邻里乡党。故无田今当受田者，如制度。敢有非井田圣制、无法惑众者，投诸四裔 。於是农商失业，食货俱废，百姓涕泣於市道。坐卖买田宅奴婢，自诸侯卿大夫至於庶人，抵罪者不可胜数。经二年馀，中郎区博谏曰： 井田虽圣王法，其废已久。周道既衰，而人不从。秦顺人心，改之可以获大利，故灭庐井而置阡陌，遂王诸夏，讫今海内未厌其弊。今欲违人心，追复千载绝迹，虽尧舜复生，而无百年之渐，不能行也。 莽知人愁，乃以许卖。其后百姓日以凋弊。
后汉之初，百姓虚耗，率土遗黎，十才一二。光武建武十五年，诏下州郡检覆垦田顷亩及户口年纪。河南尹张伋及诸郡守十馀人，坐度田不实下狱死。顺帝建康元年，定垦田六百八十九万六千二百七十一顷五十六亩九十四步。（据建康元年户九百九十四万六千九百九十，每户合得田七十亩有奇。）
荀悦论曰： 昔文帝十三年六月，诏除人田租。且古者十一而税，以为天下之中正。今汉人田，或百一而税，可谓鲜矣。然豪富强人占田逾多，其赋太半，官收百一之税，而人输豪强太半之赋。官家之惠，优於三代，豪强之暴，酷於亡秦，是以惠不下通，而威福分於豪人也。今不正其本，而务除租税，適足以资富强也。孝武皇帝时董仲舒尝言，宜限人占田。至哀帝时，乃限人占田不得过三十顷，虽有其制，卒难施行。然三十顷又不平矣，且夫井田之制，不宜於人众之时，田广人寡，苟为可也。然欲废之於寡，立之於众，土地布列在豪强，卒而革之，并有怨心，则生纷乱，制度难行。由是观之，若高祖初定天下，光武中兴之后，人众稀少，立之易矣。既未悉备井田之法，宜以口数占田为之立限。人得耕种，不得卖买，以赡贫弱，以防兼并，且为制度张本，不亦宜乎！虽古今异制，损益随时，然纪纲大略，其致一也。
崔寔政论曰： 昔圣人分口耕耦地，各相副適，使人饥饱不变，劳逸齐均。富者不足僣差，贫者无所企慕。始暴秦隳坏法度，制人之财，既无纲纪，而乃尊奖并兼之人。乌氏以牧竖致财，宠比诸侯；寡妇清以攻丹殖业，礼以国宾。於是巧猾之萌，遂肆其意。上家累巨亿之赀，斥地侔封君之土，行苞苴以乱执政，养剑客以威黔首。专杀不辜，号无市死之子。生死之奉，多拟人主。故下户踦岖，无所跱足，乃父子低首，奴事富人，躬帅妻孥，为之服役。故富者席馀而日炽，贫者蹑短而岁踧，历代为虏，犹不赡於衣食，生有终身之勤，死有暴骨之忧，岁小不登，流离沟壑，嫁妻卖子。其所以伤心腐藏、失生人之乐者，盖不可胜陈。故古有移人通财，以赡蒸黎。今青、徐、兖、冀，（后汉青州，今北海、济南、淄川、东莱、东牟、高密、平原等郡地。徐州，今东海、琅邪、彭城、临淮、广陵等郡地。兖州，今陈留、灵昌、濮阳、东平、济阳、济阴、鲁等郡地。冀州，今魏郡、邺郡、钜鹿、清河、常山、赵郡、博陵、信都、景城等郡地。）人稠土狭，不足相供。而三辅左右及凉、幽州，内附近郡，（凉州，今安定、彭原之北、天水、陇西并其地。幽州，今上谷、范阳之北，东至辽东并其地。）皆土旷人稀，厥田宜稼，悉不垦发。小人之情，安土重迁，宁就饥馁，无適乐土之虑。故人之为言瞑也，谓瞑瞑无所知。犹群羊聚畜，须主者牧养处置，置之茂草，则肥泽繁息，置之磽卤，则零丁耗减。是以景帝六年，下诏郡国，令人得去磽狭，就宽肥。至武帝，遂徙关东贫人於陇西、北地、西河、上郡、会稽，（陇西，今陇西、天水、金城、会宁、安乡等郡地。北地，今安定、彭原、安化、平原、灵武、五原等郡地。西河，今银川、新秦、西河、昌化等郡地。上郡，今延安、咸宁、洛交、中部等郡地。会稽，今浙江东晋陵郡以东，直至信安、永嘉郡地。）凡七十二万五千口。后加徙猾吏於关内。今宜复遵故事，徙贫人不能自业者於宽地，此亦开草辟土，振人之术也。
仲长统昌言曰： 远州县界至数千，而诸夏有十亩共桑之迫。远州有旷野不发之田，代俗安土有死无去。君长不使，谁能自往缘边之地。亦可因罪徙人，便以守御。
晋武帝泰始八年，司徒石苞奏： 州郡农桑未有殿最之制，宜增掾属令史，有所循行。 帝从之。苞既明劝课，百姓安之。平吴之后，有司奏： 王公以国为家，京城不宜复有田宅。今未暇作诸国邸，当使城中有往来之处，近郊有刍稿之田。今可限之，国王公侯，京城得有宅一处。近郊田，大国十五顷，次国十顷，小国七顷。城内无宅城外有者，皆听留之。 男子一人占田七十亩，女子三十亩。其丁男课田五十亩，丁女二十亩，次丁男半之，女则不课。其官第一品五十顷，每品减五顷以为差，第九品十顷。而又各以品之高卑荫其亲属，多者及九族，少者三代。宗室、国宾、先贤之后士人子孙亦如之。而又得荫人以为衣食客及佃客，量其官品以为差降。（自西晋则有荫客之制，至东晋其数更加，具赋税上篇。）
宋孝武帝大明初，羊希为尚书左丞。时扬州刺史西阳王子尚上言： 山湖之禁，虽有旧科，人俗相因，替而不奉，熂（许气反）山封水，保为家利。自顷以来，颓弛日甚。富强者兼岭而占，贫弱者薪苏无讬。至渔采之地，亦又如兹。斯实害理之深弊。请损益旧条，更申恒制。 有司检壬辰诏书： 擅占山泽，强盗律论，赃一丈以上皆弃市。 希以 壬辰之制，其禁严刻，事既难遵，理与时弛。而占山封水，渐染复滋，更相因仍，便成先业，一朝顿去，易致怨嗟。今更刊革，立制五条。凡是山泽，先恒熂（朸居反。）种养竹木杂果为林仍，及陂湖江海鱼梁鮆（七由反，即移反。）场恒加工修作者，听不追夺。官品第一、第二品，听占山三顷。第三、第四品，二顷五十亩。第五、第六品，二顷。第七、第八品，一顷五十亩。第九品及百姓，一顷。皆依定格，条上赀簿。若先已占山，不得更占。先占阙少，依限占足。若非前条旧业，一不得禁。有犯者，水土一尺以上，并计赃，依常盗律论。除晋咸康二年壬辰之科 。从之。
时山阴县人多田少，孔灵符表请徙无赀之家於馀姚、鄮、（莫侯反）鄞（银音）三县界，垦起湖田。（馀姚，今会稽郡县。鄮、鄞则今馀姚郡地。）帝令公卿博议，咸曰： 夫训农修政，有国所同。土著之人，习玩日久，如京师无田，不闻徙居他县。寻山阴豪族富室，顷亩不少，贫者肆力，非为无处。又缘湖居人，鱼鸭为业，小人习始既难，劝之未易。远废之畴，方翦荆棘，率课穷乏，其事弥难，资徙粗立，徐行无晚。 帝违众议，徙人并成良业。
后魏明帝永兴中，频有水旱。神瑞二年，又不熟，於是分简尤贫者就食山东。敕有司劝课田农曰： 前志有之，人生在勤，勤则不匮。凡庶人不畜者祭无牲，不耕者祭无盛，不树者死无椁，不蚕者衣无帛，不绩者丧无縗。教行三农，生殖九穀。 自是人皆力勤，岁数丰穰，畜牧滋息。
景穆帝初为太子监国，曾令有司课畿内之人，使无牛家以人牛力相贸，垦殖锄耨。其有牛家与无牛家一人种田二十亩，偿以耘锄功七亩，如是为差。至与老小无牛家种田七亩，老小者偿以锄功二亩。皆以五口下贫家为率。各列家别口数、所种顷亩，明立簿目。所种者於地首标题姓名，以辨播殖之功。
孝文太和元年三月，诏曰： 去年牛疫，死伤太半，今东作既兴，人须肄业。有牛者加勤於常岁，无牛者倍佣於馀年。一夫制理四十亩，中男二十亩。无令人有馀力，地有遗利。 时李安世上疏曰： 臣闻量地画野，经国大式，邑地相参，致理之本。井税之兴，其来日久，田莱之数，制之以限。盖欲使土不旷功，人罔游力。雄擅之家，不独膏腴之美；单陋之夫，亦有顷亩之分。窃见州郡之人，或因年俭流移，弃卖田宅，漂居异乡，事涉数代。三长既立，始返旧墟，庐井荒凉，桑榆改植。事已历远，易生假冒，彊宗豪族，肆其侵凌，远认魏晋之家，近引亲旧之验。年载稍久，乡老所惑，群证虽多，莫可取据。各附亲知，互有长短，两证徒具，听者犹疑，争讼迁延，连纪不判。良畴委而不开，柔桑枯而不采，欲令家丰岁储，人给资用，其可得乎！愚谓今虽桑井难复，宜更均量，审其径术，令分艺有准，力业相称。细人获资生之利，豪右靡馀地之盈。无私之泽，乃播均於兆庶，如阜如山，可有积於比户矣。又所争之田，宜限年断，事久难明，悉属今主。然后虚诈之人，绝於觊觎，守分之士，免於凌夺。 帝深纳之，均田之制起於此矣。
九年，下诏均给天下人田：诸男夫十五以上，受露田四十亩，（不栽树者谓之露田。）妇人二十亩，奴婢依良。丁牛一头受田三十亩，限四牛。所授之田率倍之，三易之田再倍之，以供耕休及还受之盈缩。人年及课则受田，老免及身没则还田，奴婢、牛随有无以还受。诸桑田不在还受之限，但通入倍田分。於分虽盈，没则还田，不得以充露田之数，不足者以露田充倍。诸初受田者，男夫一人给田二十亩，课莳馀，种桑五十树，枣五株，榆三根。非桑之土，夫给一亩，依法课莳榆、枣。奴各依良。限三年种毕，不毕，夺其不毕之地。於桑榆地分杂莳馀果及多种桑榆者不禁。诸应还之田，不得种桑榆枣果，种者以违令论，地入还分。诸桑田皆为代业，身终不还，恒从见口。有盈者无受无还，不足者受种如法。盈者得卖其盈，不足者得买所不足。不得卖其分，亦不得买过所足。诸麻布之土，男夫及课，别给麻田十亩，妇人五亩，奴婢依良，皆从还受之法。诸有举户老小残疾无受田者，年十一以上及疾者，各授以半夫田。年逾七十者不还所受。寡妇守志者，虽免课亦授妇田。诸还受人田，恒以正月。若始受田而身亡及卖买奴婢、牛者，皆至明年正月乃得还受。诸土广人稀之处，随力所及，官借人种莳。后有来居者，依法封授。诸地狭之处，有进丁受田而不乐迁者，则以其家桑田为正田分，又不足不给倍田，又不足家内人别减分。无桑之乡，准此为法。乐迁者听逐空荒，不限异州他郡，唯不听避劳就逸。其地足之处，不得无故而移。诸人有新居者，三口给地一亩，以为居室，奴婢五口给一亩。男女十五以上，因其地分，口课种菜五分亩之一。诸一人之分，正从正，倍从倍，不得隔越他畔。进丁受田者，恒从所近。若同时俱受，先贫后富。再倍之田，放此为法。诸远流配谪无子孙及户绝者，墟宅、桑榆尽为公田，以供授受。授受之次，给其所亲，未给之间，亦借其所亲。诸宰人之官，各随近给公田：刺史十五顷，太守十顷，治中、别驾各八顷，县令、郡丞六顷。更代相付。卖者坐如律。（职分田起於此。）


边防九
西戎五
康居
康居国，汉时通焉。在大宛西北可二千里，与粟弋、伊列邻接。王理乐越匿地卑阗城，亦居苏薤城，去长安万二千三百里。不属都护。户十二万。东至都护理所五千五百里。与大月氏同俗。地和暖，饶桐、柳、蒲萄，多牛羊，出好马。东羁事匈奴。宣帝时，郅支单于杀汉使者，西阻康居。（依其险阻，以自保固。）其后甘延寿、陈汤诛灭郅支单于。至成帝时，康居遣子侍汉，贡献。然自以绝远，独骄慢。都护郭舜数上言： 康居骄黠，今遣子入侍，此其欲贾市为好辞之诈也。宜归其侍子，绝勿复使。（不通使於其国。）敦煌、酒泉小郡及南道八国，给使者往来人马驴橐驼食，皆苦乏。空罢耗所过，送迎骄黠绝远之国，非至计也。 汉为其新通，重致远人，（以此声名为重。）终羁縻而未绝。自后无闻，或名号变易，或迁徙吞并，非所详也。
至晋武帝泰始中，其王那鼻遣使献善马。
至后魏太武太延中，遣使朝贡，其国又称者舌。（后魏史云即汉康居国也。）
至隋时，谓之康国。大业中，遣使朝贡。其王姓温，月氏人也。（隋史云： 即汉康居之后，自汉以来，相承不绝。 ）旧居祁连山北昭武城，自被匈奴所破，西逾葱岭，遂有此国。枝庶各分王，故康国左右诸国，米国、史国、曹国、何国、安国、小安国、那色波国、乌那曷国、穆国凡九国，皆其种类，并以昭武为姓，示不忘本也。
康国都於萨宝水上阿禄迪城，王索发，冠七宝金花，衣绫、罗、锦、绣、白叠。其妻有髻，幪以帛巾。丈夫翦发，锦袍。名为强国，西域诸国多归之。人皆深目高鼻，多须髯。善於商贾，诸夷多凑其国。有大小鼓、琵琶、五弦箜篌、笛。婚姻丧制与突厥同。俗奉佛，为胡书。气候温，宜五穀，勤修园蔬，树木滋茂。出马、驼、骡、驴、犎牛、黄金、硇砂、甘松香、阿萨那香、瑟瑟、麖皮、氍毹、锦、叠。多蒲萄酒，富家或置千石，连年不败。
韦节西蕃记云： 康国人并善贾，男年五岁则令学书，少解则遣学贾，以得利多为善。其人好音声。以六月一日为岁首，至此日，王及人庶并服新衣，翦发须。在国城东林下七日马射，至欲罢日，置一金钱於帖上，射中者则得一日为王。俗事天神，崇敬甚重。云神儿七月死，失骸骨，事神之人每至其月，俱著黑叠衣，徒跣抚胸号哭，涕泪交流。丈夫妇女三五百人散在草野，求天儿骸骨，七日便止。国城外别有二百馀户，专知丧事，别筑一院，院内养狗。每有人死，即往取尸，置此院内，令狗食之，肉尽收骸骨，埋殡无棺椁。
大唐贞观二十一年，其国献黄桃，大如鹅卵，其色如金，亦呼为金桃。（杜环经行记云： 康国在米国西南三百馀里，一名萨末建。土沃，人富，国小。有神祠名拔，诸国事者，本出於此。 ）
曹国
曹国，隋时都那密水南数里，旧是康居之地。国无主，康国王令子乌建领之。胜兵千馀人。国中有得悉神，自西海以东诸国并敬事之。其神有金人，金破罗阔丈五尺，高下相称。每月以驼五头、马十疋、羊百口祭之，常有千人食之不尽。东南去康国百里。西去何国百五十里，东去瓜州六千六百里。大业中，遣使来贡。
何国
何国，隋时亦都那密水南数里，亦旧康居地也。其王姓昭武，亦康国之族类。国城楼北壁画华夏天子，西壁则画波斯、拂菻（力甚反）诸国王，东壁则画突厥、婆罗门诸国王。胜兵千人。其王坐金羊座。风俗与康国同。东去曹国百五十里，西去小安国三百里，东去瓜州六千七百五十里。大业中及大唐武德、贞观中，皆遣使来贡。
史国
史国，隋时都独莫水南十里，亦旧康居之地也。其王姓昭武，亦康国王之枝庶也。胜兵千馀人。俗同康国。北去康国二百四十里，南去吐火罗五百里，西去那色波国二百里，东北去米国二百里，东去瓜州六千里。大业中，始通中国。后渐强盛，乃创建乞史城，为数十里，郭邑二万家。大唐贞观中，遣使来贡。（自曹国、何国、史国，皆在汉之康居故地，遂便附之。）
奄蔡
奄蔡，汉时通焉。西与大秦接，东南二千里与康居接，去阳关八千馀里。控弦十馀万。与康居同俗，而属康居。土气温和，临大泽，无涯岸。多桢松、白草及貂。畜牧逐水草，盖近北海。至后汉改名阿兰聊国。后魏时曰粟特国，一名温那沙。（后魏史云： 初，匈奴杀其王而有其国，至文成帝初，遣使朝贡，其王忽倪已三代矣。 ）周武帝时，亦遣使来贡。
滑国
滑国，车师之别种也。后汉顺帝永建初，八滑从班勇击北虏有功，汉以八滑为后部亲汉侯。自魏晋以来，不通中国。至梁武帝普通初，其王厌带夷栗陀始遣使献贡黄师子、白貂裘、波斯锦等物。后魏之居桑乾也，滑犹小国，属蠕蠕。后稍强大，征其旁国波斯、渴槃陀、罽宾、焉耆、龟兹、疏勒、姑墨、于阗、句盘等国焉。
其兽有师子、两脚驼，野驴有角。人皆善骑射，著小袖长袍，用金玉为带。女人披裘，头上刻木为角，长六寸，以金银饰之。兄弟共妻。无城，毡屋为居，东向开户。其王坐金床，随太岁转。无文字，以木为契。与旁国通，则使旁国胡为胡书，羊皮为纸。无职官。事天神、火神，每日则出户祀神而后食。跪一拜而止。死以木为椁。父母死，其子截一耳，葬讫即吉。其言语待河南人译然后通。至后魏时，谓之滑〈匚屯〉。
嚈哒（挹怛同）
嚈哒国，或云高车之别种，或云大月氏之种类。其源出於塞北。自金山而南，在于阗之西，东去长安一万一百里。至后魏文帝时，已八九十年矣。衣服类胡，加以缨络，头皆翦发。其语与蠕蠕、高车及诸胡不同。部众可十万。依随水草。其国无车，有舆，多驼、马。用刑严急，盗无多少皆腰斩，盗一责十。死者，富家累石为藏，贫者掘地而埋，随身诸物，皆置冢内。又兄弟共娶一妻，无兄弟者，妻戴一角帽；若有兄弟者，依其多少之数更加帽角焉。西域康居、于阗、沙勒、安息及诸小国三十馀所，皆役属之，号为大国。每遣使朝贡。孝明帝熙平中，遣伏子统宋云使西域，所经诸国，不能知其本末及山川里数，今举其略云。
挹怛同。至隋时又谓挹怛国焉。挹怛国，都乌浒水南二百馀里，大月氏之种类也。胜兵五六千人。俗善战。先时国乱，突厥遣通设字诘强领其国。俗同吐火罗。南去漕国千五百里，东去瓜州六千五百里。大业中，遣使来贡。按刘璠梁典，滑国姓嚈哒，后裔以姓为国号，转讹又谓之挹怛焉。（其本源或云车师之种，或云高车之种，或云大月氏之种。又韦节西蕃记云： 亲问其国人，并自称挹阗。 又按汉书，陈汤征郅支，康居副王挹阗抄其后重，此或康居之种类。然传自远国，夷语讹舛，年代绵邈，莫知根实，不可得而辨也。今考其风俗物产及诸家所说而编之。）
天竺
天竺，后汉通焉，即前汉时身毒国。（初，张骞使大夏，见邛竹杖、蜀布。问曰： 安得此？ 大夏国人曰： 吾贾人往身毒国市之。 即天竺也。或云摩伽陀，或云婆罗门。在葱岭之南，去月氏东南数千里，地方三万馀里。其中分为五天竺：一曰中天竺，二曰东天竺，三曰南天竺，四曰西天竺，五曰北天竺，地各数千里，城邑数百。南天竺际大海。北天竺距雪山，四周有山为壁，南面一谷，通为国门。东天竺东际大海，与扶南、林邑邻接，但隔小海而已。西天竺与罽宾、波斯相接。中天竺据四天竺之间。国并有王。汉时又有捐毒国，去长安九千八百里。去都护理所二千八百里，南与葱岭相连，北与乌孙接。衣服类乌孙，随水草，故塞种也。颜师古云：捐毒即身毒，身毒则天竺也。塞种即释种也，盖语音有轻重也。）从月氏、高附国以西，南至西海，东至盘起，皆身毒之地。身毒有别城数百，城置长。有别国数十，国置王。虽各小异，而俱名身毒。（扶南传云： 舍卫国隶属天竺。伽尸国一名波罗柰国，亦名波罗柰斯国。竺法维佛国记云： 波罗柰国在伽维罗越国南千四百八十里。 释法盛历国传云： 其国有稍割牛，其牛黑色，角细长，可四尺馀，十日一割，不割便困病或致死。人服牛血皆老寿。国人皆寿五百岁，牛寿亦等於人。亦天竺属国。 ）都临恒河，一名迦毗梨河。灵鹫山，胡语曰耆阇崛山，山有青石，头似鹫鸟。（竺法维佛国记云： 在摩竭提国南，亦天竺属国也。 ）其时皆属月氏。月氏杀其王而置将，令统其人。俗修浮图道，不杀生、饮酒。桓帝延熹二年、四年，频从日南徼外来献。时帝好神，数祀浮图、老子，百姓稍有奉者，后遂转盛。其国人土著与月氏同，而卑湿暑热，人弱於月氏。
魏晋代，绝不复通。梁武帝天监初，其王遣长史竺罗达贡献。后魏宣武帝时，南天竺国遣使献骏马云。
其国出师子、貂、豹、犭军、（胡昆反）橐驼、犀、象。有火齐，如云母而色紫，裂之则薄如蝉翼，积之则如纱縠之重沓。有金刚，似紫石英，百炼不销，可以切玉，玳瑁、金、铜、铁、铅、锡。金缕织成金罽，白叠，〈翕毛〉。（〈翕毛〉音塔。音登。）又有旃檀、郁金等香，甘蔗诸果，石蜜、胡椒、姜、黑盐。西与大秦、安息交市海中，或至扶南、交趾贸易。多珊瑚、珠玑，琅玕。俗无簿籍。以齿贝为货。尤工幻化。丈夫致敬，极者舐足摩踵而致其辞。家有奇乐、倡伎。其王与大臣多服锦罽。王为螺髻於顶，馀发翦之使短。丈夫翦发，穿耳垂珰。俗皆徒跣，衣重白色。怯於斗战，有弓、箭、甲、槊，亦有飞梯、地道、木牛、流马之法。有文字，善天文算历之术。其人皆学悉昙章。书於贝多树叶以记事。
隋炀帝志通西域，遣裴矩应接西蕃诸国，多有至者，唯天竺不通，帝以为恨。
大唐武德中，其东西南北四天竺悉为中天竺所并。贞观十五年，其王姓乞利咥，（丑栗反）名尸罗逸多，或云姓刹利氏，遣使奉表。二十二年，右卫率府长史王玄策奉使天竺。会尸罗逸多死，国大乱，其臣那伏帝阿罗那顺自立，乃发兵拒。玄策遁抵於吐蕃之西南，以书徵邻国之兵。吐蕃发精锐千二百人，泥婆罗国发七千馀骑来赴，玄策与其副蒋师仁率二国之兵，进至荼镈（音博）和罗城，即中天竺之所居也。连战，大破之，斩首三千馀级，赴水溺死者且万人，获其王妃及王子等，虏男女万三千人，牛马三万馀疋。於是天竺响震，城邑聚落降者五百八十馀所，遂俘阿罗那顺以还。（晋、宋时浮图经云： 临倪国，其王生浮图太子也，父曰屑头耶，母曰莫耶。浮图身服色黄，发青如青丝。始莫耶梦白象始孕，及生，从母左胁出。生而有髻，堕地能行七步。此国在天竺域。天竺又有神人，名沙律。昔汉哀帝元寿元年，博士弟子景卢受大月氏王使伊存口授浮图经，曰复豆者，其人也。临蒲塞、桑门、伯闻、疏閒、白閒、比丘、晨门，皆弟子号也。浮图所载，与中国老子经相出入。盖以为老子西出关，过西域之天竺，教胡为浮图。徒属弟子号合有二十九，不能详载，故略之。诸家纪天竺国事，多录诸僧法明、道安之流传记，疑皆恢诞不经，不复悉纂也。已具序略注中。）
车离
车离，后汉时通焉。居沙奇城。一名礼惟特，一名沛隶王。在天竺东南三千馀里，大国也。其土气、物类与天竺同。别城数十，皆称王。其人怯弱。地东西南北方数千里。人皆长八尺，乘象、骆驼，往来邻国。有寇，乘象以战。
师子国
师子国，东晋时通焉，天竺旁国也。在西海之中，延袤二千馀里。多出奇宝。其地和適，无冬夏之异。五穀随人所种，不须时节。其国旧无人，止有鬼神及龙居之。诸国商贾来共市易，鬼神不见其形，但出珍宝，明其所堪价，商人依价取之。诸国人闻其土乐，因此竞至，或有停住者，遂成大国。能驯养神师子，遂以为名。风俗与婆罗门同，而尤敬佛法。安帝义熙初，遣使献玉佛像，高四尺二寸，玉色洁润，形制殊特，殆非人工，历晋、宋代，在建康瓦官寺。（先有徵士戴安道手制佛像五躯，及顾长康画维摩诘，并玉像时人谓为三绝。至齐东昏，遂毁玉像，前截臂，次取身，为嬖妾潘贵妃作钗钏，时咸叹惜之。建康即今丹阳郡江宁县。）
宋文帝元嘉五年，其王刹利摩诃南遣使贡献。
梁武帝大通元年，后王迦叶伽罗诃梨耶亦使使贡献。（杜环记云： 师子国亦曰新檀，又曰婆罗门，即南天竺也。国之北，人尽胡貌，秋夏炎旱。国之南，人尽獠面，四时霖雨。从此始有佛法寺舍，人皆儋耳，布裹腰。 ）
高附
高附，后汉时通焉。在大月氏西南，亦大国也。其俗似天竺，而弱，易服。善贾贩，内富於财。所属无常，天竺、罽宾、安息三国强即得之，弱则失之。（后汉史云： 先未尝属月氏。前汉书以为五翕侯数，误矣。后属安息。及月氏破安息，始得高附。 翕，许及反。）
大秦
大秦，一名犁靬，（靬，居言反。一云前汉时犁靬国也。）后汉时始通焉。其国在西海之西，亦云海西国。其王理安都城，宫室皆以水精为柱。从条支西度海曲万里，去长安盖四万里。其地平正，人居星布。其地东西南北各数千里，有四百馀城。小国役属者数十。西有大海。海西有迟散城。王城有官曹簿领，而文字习胡。人皆髦头，而衣文绣，亦有白盖小车、旌旗之属。及十里一亭，三十里一堠，一如中州。地多师子，遮害行旅，不百馀人持兵器，辄为所食。其王无常人，皆简立贤者，有灾异及风雨不时，辄废而更立，受放者无怨。其人长大平正，有类中国，故谓之大秦，或云本中国人也。
土有骇鸡犀，（抱朴子云： 通天犀有一白理如綖者，以盛米，置群鸡中，欲啄米，至辄惊去，故南人名为骇鸡也。 ）合会诸香，煎其汁以为苏合。土多金、银、奇宝、夜光璧、明月珠、琥珀、琉璃、神龟、白马朱髦、玳瑁、玄熊、赤螭、辟毒鼠、大贝、车渠、（广雅云： 车渠，石，似玉。 ）玛瑙。（广雅云： 玛瑙，石，似玉。 ）賨出西海，有养者，似狗，多力獷恶。（賨，藏宗反。獷，古猛反。）北附庸小邑有羊羔，自然生於土中；候其欲萌，筑墙院之，恐为兽所食也；其脐与地连，割之绝则死，击物惊之，乃惊鸣，遂绝；逐水草，无群。又有木难，出翅鸟，口中结沫，所成碧色珠也，土人珍之。（曹子建诗云： 珊瑚閒木难。 ）有幻人，能额上为炎烬，手中作江湖，举足而珠玉自堕，开口则幡毦乱出。（前汉武帝时，遣使至安息，安息献犁靬幻人二，皆蹙眉峭鼻，乱发拳鬓，长四尺五寸。幡音烦。毦，人志反。）有织成细布，言用水羊毛，名曰海西布。出细布，作氍〈毛叟〉、〈翕毛〉罽帐之属，其色又鲜於海东诸国所作也。又常利得中国缣素，解以为胡绫绀纹，数与安息诸胡交市於海中。西南涨海中可七八百里，行到珊瑚洲，水底有盘石，珊瑚生其上。大秦人常乘大舶，载铁网，令水工没，先入视之，可下网乃下。初生白，而渐渐似苗坼甲。历一岁许，出网目閒，变作黄色，支格交错，高极三四尺者，围尺馀。三年色乃赤好。后没视之，知可采，便以铁钞发其根，乃以索系网，使人於舶上绞车举出。还国理截，恣意所作。若失时不举，便蠹败。
其王常欲通使於汉，涂经大海，商客往来皆赍三岁粮，是以至者稀。桓帝延熹初，大秦王安敦遣使自日南徼外献象牙、犀角、玳瑁，始乃一通焉。其所表贡，并无珍异，疑传者隐之。至晋武帝太康中，其王遣使贡献。
或云其国西有弱水、流沙，近西王母所居处，几於日所入也。（外国图云： 从隅巨北，有国名大秦。其种长大，身丈五六尺。 杜环经行记云： 拂菻国在苫国西，隔山数千里，亦曰大秦。其人颜色红白，男子悉著素衣，妇人皆服珠锦。好饮酒，尚乾饼，多淫巧，善织络。或有俘在诸国，守死不改乡风。琉璃妙者，天下莫比。王城方八十里，四面境土各数千里。胜兵约有百万，常与大食相御。西枕西海，南枕南海，北接可萨、突厥。西海中有市，客主同和，我往则彼去，彼来则我归。卖者陈之於前，买者酬之於后，皆以其直置诸物傍，待领直然后收物，名曰 鬼市 。又闻西有女国，感水而生。 又云： 摩邻国，在〈孛夂〉萨罗国西南，渡大碛行二千里至其国。其人黑，其俗獷，少米麦，无草木，马食乾鱼，人餐鹘莽。鹘莽，即波斯枣也。瘴疠特甚。诸国陆行之所经也，胡则一种，法有数般。有大食法，有大秦法，有寻寻法。其寻寻蒸报，於诸夷狄中最甚，当食不语。其大食法者，以弟子亲戚而作判典，纵有微过，不至相累。不食猪、狗、驴、马等肉，不拜国王、父母之尊，不信鬼神，祀天而已。其俗每七日一假，不买卖，不出纳，唯饮酒谑浪终日。其大秦善医眼及痢，或未病先见，或开脑出虫。 ）
小人
小人，在大秦之南。躯才三尺，其耕稼之时，惧鹤所食，大秦每卫助之，小人竭其珍以酬报。
轩渠
轩渠，其国多九色鸟，青口，绿颈，紫翼，红膺，绀顶，丹足，碧身，缃背，玄尾。亦名九尾鸟，亦名锦凤。其青多红少谓之绣鸾，常从弱水西来，或云是西王母之禽也。其国币货同三童国也。
三童
三童，在轩渠国西南千里。人皆眼有三睛珠，或有四舌者，能为一种声，亦能俱语。常货多用蕉越犀象。作金币，率效国王之面，亦效王后之面。若丈夫交易，则用国王之面者。王死则更铸。（以上三国与大秦邻接，故附之。）
泽散
泽散，魏时闻焉。属大秦，其理在海中央，北至驴分，水行半岁，风疾时一月到。最与安息安谷城相近。西南诣大秦都，不知里数。
驴分
驴分，魏时闻焉。属大秦，其理去大秦都二千里。从驴分城西之大秦度海，飞桥长二百三十里，发海道西南，绕海道直西行至焉。
坚昆
坚昆，魏时闻焉。在康居西北，胜兵三万人。随水草畜牧。多貂，有好马也。
呼得
呼得，魏时闻焉。在葱岭北，乌孙西北，康居东北。胜兵万馀人。随畜牧。出好马，亦多貂。
丁令
丁令，魏时闻焉。在康居北，胜兵六万人。随畜牧，出名鼠皮，白昆子、青昆子皮。此上三国，坚昆中央，俱去匈奴单于庭安习水七千里，南至车师六国五千里，西南去康居界三千里，西去康居王理八千里。或以为此丁令即匈奴北丁令也，而北丁令在乌孙西，似其种别也。又匈奴北有浑窳国，有屈射国，有丁令国，有隔昆国，有新犁国，明北海之南自复有丁令，非此乌孙之西丁令也。乌孙长老言，北丁令有马胫国，其人声音似雁鹜，从膝以上身至头，人也；膝以下生毛，马胫马蹄，不骑马而走疾於马，勇健敢战。
短人
短人，魏时闻焉。在康居西北，男女皆长三尺，人众甚多，去奄蔡诸国甚远。康居长老传闻，尝有商旅行北方，迷惑失道而到斯国。中甚多真珠、夜光明月珠，见者不知名此国号，言以意商度，此国去康居可万馀里。（突厥本末记云： 突厥窟北马行一月，有短人国，长者不逾三尺，亦有二尺者。头少毛发，若羊胞之状，突厥呼为羊胞头国。其傍无他种类相侵，俗无寇盗。但有大鸟，高七八尺，常伺短人啄而食之。短人皆持弓矢，以为之备。 按此亦在西北，即魏略云短人国是也。）
波斯
波斯，后魏时通焉。在达曷水之西，都宿利城。（后周史云苏利城，隋史云苏蔺城，记录音讹，其实一也。）有河经其城中南流，即条支之故地也。大月氏之别种。其先有波斯匿王，其子孙以王父字为氏，因为国号焉。王姓波斯。户十馀万。东去中国万馀里，西去海数百里，东南去穆国四千馀里，西北去拂菻四千五百里。有楼观、屋宇、佛寺。城西十五里有土山，周回高大，其势连接甚远，中有鹫鸟啖羊，土人极以为患。
其王坐金羊座，戴金花冠，衣锦袍、织成帔，饰以真珠宝物。其俗：丈夫翦发，戴白皮帽，贯头衫，两厢近下开之，亦有巾帔，缘以织成；妇人服大衫，披大帔，仍贯五色珠，络之於膊。王即位以后，择诸子内贤者，密书其名，封之於库，诸子及大臣皆莫之知也。王死，众乃共发书视之，其封内有名者，即立以为王。馀子各出就边任，兄弟更不相见也。国人号王曰医囋，（才割反。）妃曰防步率，王之诸子曰杀野。其刑法：重罪悬诸竿，射而杀之；次则系狱，新王立乃释之。赋税，准地输银钱。事火神、天神。婚合不择尊卑，於诸夷之中最为丑秽。死者多弃尸於山，一月理服。城外有人别居，唯知丧葬之事，号为不净人，若入城市，摇铃自别。
以六月为岁首。气候暑热，家自藏冰。其地多砂碛，引水溉灌。其五穀及禽兽与中夏略同，唯无稻及黍。土出名马及驼，富室至有数千头者。出象、师子，多良犬。有大鸟，形如橐驼，有两翼，飞而不能高，食草与肉，亦能啖火。有大鸟卵，真珠，颇梨，珊瑚，琉璃，玛瑙，水精，瑟瑟，金，银，鍮石，金刚，火齐，铜，锡，镔铁，朱砂，水银，锦，叠，细布，氍毹，〈翕毛〉，护那，越诺布，金缕织成，赤麖皮，薰陆、郁金、苏合、青木等香，胡椒，荜拨，石蜜，千年枣，香附子，诃黎勒，无食子，盐绿，雌黄。又有优钵昙花，鲜华可爱。地有咸池。
孝明帝时及西魏末，并贡方物。突厥不能至其国，亦羁縻之。
隋大业中，亦遣使来贡。
大唐贞观二十一年，其国又献活褥蛇，形类鼠而色青，身长八九寸，能入穴取鼠。（杜环记云： 自被大食灭，至天宝末已百馀年矣。 ）
悦般
悦般，后魏时通焉。在乌孙西北。其先，匈奴北单于之部落也。为汉车骑将军窦宪所逐，北单于度金微山，西走康居，其羸弱不能去者，住龟兹北。地方数千里，众可二十馀万，凉州人犹谓之单于王。其风俗、言语似高车，而其人清洁於胡。俗翦发齐眉，以饣弟餬涂之，昱昱然光泽。日三澡潄，然后饮食。其国南界有火山，山傍石皆燋镕，流地数十里乃凝坚，人取以为药，即石流黄也。
太武真君九年，遣使朝献，并送幻人，称能割人喉脉令断，击人头令骨陷，皆血出淋漓，或数升，或盈斗，以草药内其口中，令嚼咽之，须臾血止，养疮一月复常，又无痕瘢。太武乃取死罪囚试之，皆验。云中国诸名山皆有此草，乃使人受其术而厚遇之。
伏卢尼
伏卢尼，后魏时通焉。理伏卢尼城，在波斯国西北。有大河南流，中有鸟，其形似人，亦有如橐驼、马者，皆有翼，常居水中，出水便死。城北有云尼山，出银、珊瑚、琥珀，多师子焉。
朱俱波
朱俱波，后魏时通焉。亦名朱居槃国，汉子合国也。今并有汉西夜，蒲犁、依耐、得若四国之地。在于阗国西千馀里，其西至渴槃陀国，南至女国三千里，北至疏勒九百里，南至葱岭二百里。其王本疏勒国人，（魏略西戎传曰：西夜并属疏勒。）宣武永平中，朱居槃国遣使朝贡。其人言语与于阗相似，其閒小异。人貌多同华夏，亦类疏勒。
大唐武德以后，亦频遣使朝贡矣。
渴槃陀
渴槃陀，后魏时通焉。亦名汉陀国，亦名渴罗陀国。理葱岭中。在朱俱波国西，西至护密国，其南至悬度山，无定界，北至疏勒国界，西北至判汗国。其王本疏勒人，累代相承，以居此国。有户二千馀。悬度山在国西南四百里。悬度者，石山也，谿谷不通，以绳索相引而度。其閒四百里中往往有栈道，因以为名。今按悬度、葱岭，迤逦相属，邮置所绝，道阻且长，故行人由之，莫能分别，然法显、宋云所经即悬度山也。又有头痛山，在国西南，向罽宾，历大头痛、小头痛之山，赤土、身热之阪。（宋膺异物志云： 大头痛、小头痛山，皆在渠搜之东，疏勒之西。经之者身热头痛。夏不可行，行则致死，唯冬可行，尚呕吐，山有毒药气之所为也。冬乃枯歇，故可行也。 ）其葱岭俗号极嶷山。今按葱岭，周环其国。衣服、人貌、语音与于阗相似，其閒多有异者。书与婆罗门同。国中咸事佛。人山居，劲健。杂人多而胡少。有音乐、兵器，有甲、槊、弓、刀。（槊音朔。）国法：杀人劫贼者死，馀徵罚。其税杂输之。服饰、婚姻同疏勒。王坐人床。死者埋殡七日为孝。太武帝太延三年朝献，於后不绝。
粟弋
粟弋，后魏通焉。在葱岭西，大国。一名粟特，一名特拘梦。出好马、牛、羊、蒲萄诸果。出美蒲萄酒，其土地水美故也。出大禾，高丈馀，子如胡豆。在安息北五千里。附庸小国四百馀城。至太武帝时，遣使来朝献。
阿钩羌
阿钩羌，后魏通焉，在莎车西南。国西有悬度山，其閒四百里中，往往有栈道，下临不测之深，人行以绳索相持而度。土有五穀、诸果。市用钱为货。居止立宫室。有兵器。
副货
副货，后魏通焉。东至阿富使且国，西至没谁国，中閒相去千里。南有连山，不知名。北至奇沙国，相去千五百里。宜五穀、蒲陶，唯有马、驼、骡。国王有黄金殿，殿下有金驼七头，各高三尺。孝文帝时，其王遣使朝。
叠伏罗
叠伏罗，后魏时通焉。去代三万一千里。国中有勿悉城，城北有盐奇水，西流。有白象。土宜五穀。宣武帝时，遣使献方物。
赊弥
赊弥，后魏时闻焉。在波知之南。山居。不信佛法，专事诸神。亦附嚈哒。东有钵卢勒国，路崄，缘铁锁而度，下不见底。后魏遣使宋云等，竟不能达。
石国
石国，隋时通焉。居於药杀水，都柘折城，方十馀里。本汉大宛北鄙之地。东与北至西突厥界，西至波腊国界，西南至康居界，南至率都沙那国界。王姓石。国城之东南立屋，置座於中，正月六日、七月十五日以王父母烧馀之骨，金瓮盛之，置於床上，巡绕而行，散以香花杂果，王率臣下设祭焉。礼终，王与夫人出就别帐，臣下以次列坐而飨宴。有粟、麦，多良马。南去（音拨）汗六百里，东南去瓜州六千里。隋大业五年、大唐贞观八年，并遣使朝贡。（杜环经行记云： 其国城一名赭支，一名大宛。天宝中，镇西节度使高仙芝擒其王及妻子归京师。国中有二水，一名真珠河，一名质河，并西北流。土地平敞，多果实，出好犬良马。 又云： 碎叶国，从安西西北千馀里有〈孛夂〉达岭，岭南是大唐北界，岭北是突骑施南界。。西南至葱岭二千馀里。其水岭南流者尽过中国，而归东海；岭北流者尽经胡境，而入北海。又北行数日，度雪海。其海在山中，春夏常雨雪，故曰雪海。中有细道，道傍往往有水孔，嵌空万仞，辄堕者莫知所在。〈孛夂〉达岭北行千馀里至碎叶川。其川东头有热海，兹地寒而不冻，故曰热海。又有碎叶城，天宝七年，北庭节度使王正见薄伐，城壁摧毁，邑居零落。昔交河公主所居止之处，建大云寺，犹存。其川西接石国，约长千馀里。川中有异姓部落，有异姓突厥，各有兵马数万。城堡閒杂，日寻干戈，凡是农人皆擐甲胄，专相虏掠以为奴婢。其川西头有城，名曰怛逻斯，石国人镇，即天宝十年高仙芝军败之地。从此至西海以来，自三月至九月，天无云雨，皆以雪水种田。宜大麦、小麦、稻禾、豌豆、毕豆。饮蒲萄酒、麋酒、醋乳。 ）
女国
女国，隋时通焉。在葱岭之南。其国代以女为国王，王姓苏毗。女王之夫号为金聚，不知政事。国内丈夫唯以征伐为务。山上为城，方五六里，人有万家。王居九层之楼，侍女数百人，五日一听朝。复有小女王，共理国政。其俗贵妇人，轻丈夫，而性不妒忌。男女皆以彩色涂面，一日之内或数度变改之。男子皆被发，妇人辫发而萦之。其王死，若无女嗣位，国人乃调敛金钱，得数百万，还於死王之族，买女而立之。其地五男三女，贵女子，贱丈夫，妇人为吏职，男子为军士。女子贵者则多有侍男，男子不得有侍女。虽贱庶之女，尽为家长，有数夫焉。生子皆从母姓。气候多寒，以射猎为业。出鍮石、朱砂、麝香、犛（里之反）牛、骏马、蜀马。尤多盐，常将盐向天竺兴贩，其利数倍。亦数与天竺及党项战争。其女王死，国中贵人剥取皮，以金屑和骨肉置於瓶内而埋之，经一年，又以其皮纳於铁器埋之。俗事阿脩罗神。开皇中，遗使来贡。
吐火罗
吐火罗，一名土壑宜，后魏时吐呼罗国也，隋时通焉。都葱岭西五百里，在乌浒河南，即妫水也。与挹怛杂居。胜兵十万人，皆习战。俗奉佛。多男，少妇人，故兄弟通室。妇人五夫，则首饰载五角，十夫载十角。男子无兄弟者，则与他人结为昆季，方始得妻，不然终身无妇矣。生子属其长兄。被服、文字与于阗略同。城北有颇黎山，南崖穴中有神马，国人每牧马於其侧，时产名驹，皆汗血焉。其北界则汉时大宛之地，南去漕国千七百里，东去瓜州六千七百里。大业中，遣使来贡。
大唐初，属西突厥。高宗永徽初，遣使献大鸟，高七尺，其色玄，足如驼，鼓翅而行，日三百里，能啖铁，夷俗谓为驼鸟。龙朔元年，吐火罗置州县，使王名远进西域图记，并请于阗以西、波斯以东十六国分置都督府及州八十、县一百、军府百二十六，仍於吐火罗国立碑，以纪圣德。帝从之。
劫国
劫国，隋时闻焉。在葱岭中，西与南俱与赊弥国界接，西北至挹怛国，去长安万二千里。有户数万。气候热，有稻、麦、粟、豆、羊、马。出洛沙、青黛。婚姻同突厥。死亡弃於山。
大唐武德二年，遣使贡宝带、金锁、颇梨、水精杯各一，颇梨四百九十枚，大者如枣，小者如酸枣。
陀罗伊罗
陀罗伊罗，隋时闻焉。在乌荼国北，大雪山坡上。缘梯登山，接七百梯，方到其国。
越底延
越底延国，隋时闻焉。理辛头河北。南至婆罗门国三千里，西北至赊弥国千馀里，东北至瓜州五千四百里。其王婆罗门种类。户数万。有弓矢、刀槊、皮甲。国法不杀人，重罪流，轻者杖。国无课税。其俗事佛，书同婆罗门。王及庶人翦发，衣锦袍，不开缝。贫者衣白叠。妇人为髻，衣裙衫，帔长巾。俗清洁。气候温，多稻。有羊、马，多牛。出鍮石、诃梨勒、石蜜、麖皮、细叠。
大食
大食，大唐永徽中，遣使朝贡云。其国在波斯之西。或云：初有波斯胡人，若有神助，得刀杀人。因招附诸胡，有胡人十一来，据次第摩首受化为王。此后众渐归附，遂灭波斯，又破拂菻及婆罗门城，所当无敌。兵众有四十二万。有国以来三十四年矣。初王已死，次传第一摩首者，今王即是第三，其王姓大食。其国男夫鼻大而长，瘦黑多须鬓，似婆罗门，女人端丽。亦有文字，与波斯不同。出驼、马、驴、骡、羖羊等。土多砂石，不堪耕种，无五穀，惟食驼、马等肉，破波斯、拂菻，始有米面。敬事天神。又云：其王常遣人乘船，将衣粮入海，经涉八年，未极西岸。於海中见一方石，石上有树，枝赤叶青，树上总生小儿，长六七寸，见人不语而皆能笑，动其手脚，头著树枝，人摘取，入手即乾黑。其使得一枝还，今在大食王处。（杜环经行记云： 一名亚俱罗。其大食王号暮门，都此处。其士女瑰伟长大，衣裳鲜洁，容止闲丽。女子出门，必拥蔽其面。无问贵贱，一日五时礼天。食肉作斋，以杀生为功德。系银带，佩银刀。断饮酒，禁音乐。人相争者，不至殴击。又有礼堂，容数万人。每七日，王出礼拜，登高座为众说法，曰： 人生甚难，天道不易。奸非劫窃，细行谩言，安己危人，欺贫虐贱，有一於此，罪莫大焉。凡有征战，为敌所戮，必得生天，杀其敌人，获福无量。 率土禀化，从之如流。法唯从宽，葬唯从俭。郛郭之内，鄽闬之中，土地所生，无物不有。四方辐凑，万货丰贱，锦绣珠贝，满於市肆。驼马驴骡，充於街巷。刻石蜜为卢舍，有似中国宝轝。每至节日，将献贵人琉璃器皿、鍮石瓶钵，盖不可算数。粳米白面，不异中华。其果有偏桃人、千年枣。其蔓菁，根大如斗而圆，味甚美。馀菜亦与诸国同。蒲陶大者如鸡子。香油贵者有二：一名耶塞漫，一名没〈囗丑〉（女甲反）师。香草贵者有二：一名查塞菶（蒲孔反），一名梨芦茇。绫绢机杼，金银匠、画匠、汉匠起作画者，京兆人樊淑、刘泚，织络者，河东人乐〈阝睘〉、吕礼。又以橐驼驾车。其马，俗云西海滨龙与马交所产也。腹肚小，脚腕长，善者日走千里。其驼小而紧，背有孤峰，良者日驰千里。又有驼鸟，高四尺以上，脚似驼蹄，颈项胜得人骑行五六里，其卵大如二升。又有荠树。实如夏枣，堪作油，食除瘴。其气候温，土地无冰雪。人多疟痢，一年之内，十中五死。今吞灭四五十国，皆为所役属，多分其兵镇守，其境尽於西海焉。 又云： 末禄国在亚梅国西南七百馀里。胡姓末者，兹土人也。其城方十五里，用铁为城门。城中有盐池，又有两所佛寺。其境东西百四十里，南北百八十里，村栅连接，树木交映，四面合匝，总是流沙。南有大河，流入其境，分渠数百，溉灌一州。其土沃饶，其人净洁。墙宇高厚，市鄽平正。木既雕刻，土亦绘画。又有细软叠布，羔羊皮裘，估其上者值银钱数百。果有红桃、白〈木奈〉、遏白、黄李。瓜大者名寻支，十馀人餐一颗辄足。越瓜长四尺以上。菜有蔓菁、萝卜、长葱、颗葱、芸台、胡芹、葛蓝、军达、茴香、茇薤、瓠芦，尤多蒲陶。又有黄牛、野马、水鸭、石鸡。其俗以五月为岁，每岁以画缸相献。有打球节、秋千节。其大食东道使镇於此。从此至西海以来，大食、波斯参杂居止。其俗礼天，不食自死肉及宿肉，以香油涂发。 又云： 苫国在大食西界，周回数千里。造屋兼瓦，垒石为壁。米穀殊贱，有大川东流入亚俱罗，商客籴此粜彼，往来相继。人多魁梧，衣裳宽大，有似儒服。其苫国有五节度，有兵马一万以上，北接可萨突厥。可萨北又有突厥。足似牛蹄，好啖人肉。 ）
魏徵论曰： 自古开远夷，通绝域，必因宏放之主，皆起好事之臣。张骞凿空於前，班超投笔於后，或结之以重宝，或慑之以利剑，投躯万死之地，以立一朝之功，皆由主尚来远之名，臣徇轻生之节。是知上之所好，下必有甚焉者也。炀帝规模宏侈，掩吞秦汉，裴矩方进西域图记以荡其心，故万乘亲出玉门关，置伊吾、且末郡，而关右暨於流沙，骚然无聊生矣。古哲王之制方五千里，务安诸夏，不事要荒。岂威不能加、德不能被？盖不以四夷劳中国，不以无用害有用也。是以秦戍五岭，汉事三边，或道殣相继，或户口减半。隋室恃其强盛，亦狼狈於青海。此皆一人失其道，故亿兆罹其毒也。


御制重刻通典序
稽古帝王治天下之大经大法，以及累朝名物制度因革损益之详，纷纶浩博，散见典籍，未有统贯。唐宰相杜佑於为淮南节度书记时，始出己意，搜讨类次，勒成一书，名曰通典，为类八，为书二百卷，自唐肃代閒，上溯唐虞，虽亦稍据刘秩政典及开元新礼诸书，要其网罗百代兼总而条贯之，斯已勤矣。厥后，郑樵广之作通志，马端临续之作通考，三书并行於世。朕以其历年久远，颇有残缺，特命重为校正刊刻，以广其传，通典实先告竣。朕惟三书各有意义，郑樵主於考订，故旁及细微；马端临意在精详，故閒出论断；此书则佑自言徵於人事，将施有政，故简而有要，核而不文。观其分门起例，由食货以讫边防，先养而后教，先礼而后刑，设官以治民，安内以驭外，本末次第，具有条理，亦恢恢乎经国之良模矣。书曰： 学於古训乃有获。 为国家者，立纲陈纪，斟酌古今，将期与治同道而不泥其迹，则是书实考镜所必资，岂以供博览而已哉！爰揭之以告读是书者。乾隆丁卯冬十二月


礼十二沿革十二吉礼十一
丧废祭议（晋宋齐梁大唐）
晋武帝咸宁五年十一月，弘训羊太后崩，宗庙废一时之祀，天地明堂去乐，且不上胙。孝武帝太元十一年九月，皇女亡，应烝祠，中书侍郎范甯奏： 按礼丧服传 有死宫中者，三月不举祭 ，不别长幼之与贵贱也。皇女虽曰婴孩，臣窃以为疑。 於是使三公行事。（贺循祭议云： 礼，在丧者不祭。祭，吉事故也。其义不但施於生人，亦祖祢之情，同其哀戚，故云於死者无服则祭也。今人者有服祭祀如故，吉凶相干，非礼意也。 ）
宋文帝元嘉七年四月，有司奏： 礼云 有死於宫中者，三月不举祭 。今礿祀既戒，而掖庭有故，下太常详正。领祠部郎谢元议，以为 遵依礼传，使有司行事，於义为安 。 从之。
齐高帝建元四年，武帝在谅闇。尚书令王俭奏曰： 权典既行，丧礼斯夺，事兴汉代，源由甚远。殷宗谅闇，非有服之称，周王即吉，唯宴乐为讥。春秋之义，嗣君逾年则会聘。左氏云 凡君即位，卿出并聘，践修旧好 ， 谋事补阙，礼之大者 。自斯而谈，朝聘烝尝之典，卒哭而备行，婚禘蒐乐之事，三载而后举，通塞兴废，各有由然。按礼称武王崩，明年六月既葬，周公冠成王而朝於祖，以见诸侯。又曾子问 孔子曰：天子崩，国君薨，则祝取群庙之主而藏诸祖庙，礼也。卒哭成事，而后主各反其庙 。左氏传 凡君卒哭而祔，祔而后特祀於主，烝尝禘於庙 。（先儒云： 特祀於主者，特以丧礼奉新亡者主於寝，不同於吉。烝尝禘於庙者，卒哭成事，群庙之主，各反其庙。则四时之祭，皆即吉也。 ）三年丧毕，吉禘於庙，跻群主以定新主也。皆著在经诰。晋宋因循，同规前典，卒哭公除，亲奉烝尝，率礼无违，因心允协。爰至宋明帝时，礼官立议，不宜亲奉，乃引 三年之制，自天子达庶人 ，曾不知本在至情，既葬释除，事以权夺，越紼之旨，事施未葬，卒哭之后，何紼可越？晋武在丧，每欲伸宁戚之怀，不全依谅闇之典，至於四时烝尝，盖以哀疚未堪，非便顿改旧式。江左通儒，守而弗革。又且即心而言，公卿大事，则负扆亲临，三元告始，则会朝万国，岂曰能安，国家故也。宗庙烝尝，孝敬所先，宁容吉事备行，斯典独废？就令必宜废祭，则应三年永阙，乃复同之他故，有司摄礼，进退二三，弥乖丧典。谓宜依礼亲奉。 从之。
梁武帝天监四年，安成国称：欲迁立所生吴太妃神主。国王既有妃丧，欲使臣下代祭。明山宾议，以为： 宜待王妃服竟，亲奉盛礼。
大唐元陵之制，未殡，遇夏至，祭皇地祇，礼官议停祭。时监察御史张朔牒礼仪使： 伏准遗诏，皇帝已听政，合告郊庙，所司祭地祇无文，合废。又按曾子问： 天子崩，未殡，五祀之祭不行，既殡而祭。 所言五祀不行，即明天地之祭不合废。又，王制： 丧三年不祭，唯祭天地、社稷，为越紼而行事。 注云： 不敢以卑废尊。 又按春秋杜氏注： 天王崩，未葬而郊者，不以王事废天事也。 今礼仪使牒引祠令， 诸飨庙官有緦麻以上丧，不得充飨官 ，此盖指私丧，不足为今日之证。请更参详。报礼仪使。 报： 来牒称，天子崩，五祀之祭不行，既殡而祭，所言五祀不行，即明天地之祭不合废者。谨按：曾子问： 天子崩，五祀之祭不行，既葬而祭。 郑玄注云 郊社亦然 ，然则五祀之与郊社之祭同也。则来牒所言 五祀不行，则明天地之祭不合废 ，与郑玄所云 郊社亦然 之义乖也。又按：曾子问上文曰： 天子尝禘郊社五祀之祭，簠簋既陈，天子崩，后之丧，如之何？ 孔子曰： 废。 下文云： 天子崩，未殡，五祀之祭不行，既殡而祭。 孔颖达云： 以初崩哀戚，未遑祭祀，虽当五祀祭时，不得行也。既殡，哀情杀而后祭也。 又云： 自启至於反哭，五祀之祭不行，已葬而祭。 此言无事时则祭，有事时则废。未殡以前，是有事；既殡已后，未启已前，为无事。故王制云 越紼而行事 。紼者，属於龙輴之辕索也。天子攒涂龙輴，谓殡时所设也。今百官成服，准祠令，诸祀斋之日，平明赴祠所。又开元礼云： 祀前七日，受誓戒，散斋四日，致斋三日。散斋之内，不得吊死问病；致斋之内，唯祀事则行，其馀悉断。 苟或违此，则非为祭，所以崇严洁也。今若敛发赴庙，则严洁之道於是乎废也。成服而行，则祀典之文可得而逾也。且哀戚之杀，大敛孰与夫自启？凶秽之甚，緦麻孰与夫斩縗？未殡之时，非谓无事；扱衽之祭，可谓不遑。况皇帝即位，未告太庙，哀戚在疚，未许听政，如何告太祖以配北郊乎？参详古今，实难议祭也。
旁亲丧不废祭议（东晋）
东晋穆帝永和六年五月九日，安平王薨。博士孙钦议： 礼，有死於宫中，阙一时之祀。又按魏高堂隆议，平原公主薨，二月春祠，不宜阙。臣闻伯叔父、同产昆弟、庶子、庶孙及次妃以下，天子诸侯则降而不服，於四时之祭无阙废，礼也。汉文帝前代盛德之君也，犹不忍以三年之丧，妨废孝享，割损年月，早葬速除，追思祖考，念在烝尝，所以重宗庙也。且宫中有死者，三月不举祭，传发於緦麻三月之章，天子诸侯周大功，皆降而不服，何緦麻之有乎！诚亦儒者之迷误也。
緦不祭议（晋宋）
晋荆州刺史殷仲堪问： 礼文如是，此指释有緦麻服而犹得祭者也？当不普言新丧之亲於所祭者耶？ 别驾庾叡、功曹滕惔、主簿刘恬答： 寻礼文，当是指明有緦服可以祭耳，不以新丧之亲於所祭者有服为疑。今世中传重者，而有从祖小功之服，服既除，恐不得以二祖服近而不祭也。
宋庾蔚之谓： 殷庾释文句甚允，但未统立言大意。记所明重其已与神交而不终，外丧尸殡不在此，可得少申其事。故大夫之祭，鼎俎既陈，笾豆既设，内丧小功緦麻，外丧齐縗以下，行。特为已与神交，故随轻重各有所行。又云 士之所以异緦不祭 者，加大夫，有小功緦麻皆废。故郑云 然则士不得成礼者十一 也。又云 所祭於死者无服则祭 者，言所异於未与神交唯有此，则外内之丧通废，士卑故也。言有始末，义统有本。寻礼者多断取义，不辩已与神交之异，故申之云。
夺宗议（晋）
晋元帝建武初，孙文上事：宣帝，支子，不应祭章郡、京兆二府君。仆射刁协云： 诸侯夺宗，圣庶夺嫡，岂况天子乎！自皇祚以来，五十馀年，宗庙已序，而文攻乎异端，宜加议罪。 按汉梅福云： 诸侯夺宗 。此谓父为士，庶子封为诸侯，则庶子夺宗嫡，主祭祀也。在诸侯尚有夺义，岂况天子乎！所言圣庶者，谓如武王庶子，有圣德，夺代伯邑考之宗嫡也。
殇及无后庙祭议（宋）
宋孝武皇帝孝建元年，有司奏： 东平冲王年幼无后，唯殇服五月。虽臣不殇君，应有主祭，而国是追赠，又无其臣。未详毁灵立庙，为当他祔？ 太学博士徐宏议： 王既无后，追赠无臣，殇服既竟，灵便合毁。记曰： 殇与无后者，从祖祔食。 又曰： 士大夫不得祔於诸侯，祔诸祖之为士大夫者。 按冲王则宜祔诸祖之为王者，应祔长沙景王庙。 诏可。大明六年，有司奏： 故晋陵孝王子云未有嗣，安庙后三日，国臣从权制除释，晦朔周忌，应还临哭与不？又祭之日，谁为主？ 太常丞庾蔚之议： 灵筵存，诸臣宜还临哭，变服，使上卿主祭。王既未有后，又无三年服者，周亲服除，而国尚存，便宜立庙，为国之始祖。服除之日，神主暂祔食祖庙。还居新庙之室。未有嗣之前，四时飨荐，常使上卿主之。 诏可。七年十一月，有司奏： 晋陵国刺：孝王庙依庐陵等国例，一岁五祭。二国以王有衡阳王服，今年内不祠。寻国未有嗣王，三卿主祭。应同无服者之例与不？ 左丞徐爰议： 嗣王未立，将来承胤未知疏近。岂宜空计服属，以亏祭敬。 诏可。八年，有司奏： 故齐敬王子羽未立后，未详便应作主立庙？为须有后之日？未立庙者，为於何处祭祀？ 爰议以为： 国无后，於制服除罢。始封之君，实存继嗣。皇子追赠，为始祖。臣不殇君，事著前准，岂容虚阙烝尝以俟有后？谓宜立庙作主，三卿主祭依旧。
祭殇（周晋）
周制，曾子问：  祭殇必厌，盖弗成也。（厌饫而已，不成其为人也，故其礼不备。）祭成丧而无尸，是殇之也。 （与不成人同也。）孔子曰： 有阴厌，有阳厌。 （言祭殇之礼，有於阴厌之者，有於阳厌之者。）曾子问曰： 殇不备祭，何谓阴厌阳厌？ （言殇乃不成人，祭之不备礼也，而云阴厌阳厌乎？失孔子旨也。祭成人始设奠於奥，迎尸之前，谓之阴厌。尸谡之后，改馔於西北隅，谓之阳厌。殇则不备也。）孔子曰： 宗子为殇而死，庶子弗为后也。（族人以其伦代之，明不序於昭穆立之庙也。其祭之，就其祖而已。代之者主其礼也。按此殇未成人，无立后之道，故取於族人之中兄弟之伦而主其祭。其祭之就所祭者之祖，服除乃止。）其吉祭特牲。（尊宗子，从成人也。凡殇则特豚。自卒哭成事之后，为吉祭也。）祭殇不举，无肵俎，无玄酒，不告利成，（此其无尸及所降也，其他如成人。举肺脊、肵俎、利成，礼之於尸也。肵音祈。）是谓阴厌。（是宗子而殇，祭之於奥之礼也。小宗为殇，其祭礼亦如之。）凡殇与无后者，祭於宗子之家，当室之白，樽於东房，是为阳厌。  （凡殇，谓庶子之嫡也，或昆弟之子，或从父昆弟。无后者，如有昆弟及诸父。此则今死者，皆宗子大功之内亲共祖祢者也。言祭於宗子之家者，为有异居之道也。无庙者为墠祭之，亲者供其牲物，宗子皆主其礼。当室之白，樽於东房，异於宗子之为殇也。当室之白，谓西北隅得户明者也。明者曰阳。凡祖庙在小宗之家，小宗祭之亦然。宗子之嫡亦为凡殇，过此以往则不祭也。）祭法： 王下祭殇五：嫡子，嫡孙，嫡曾孙，嫡玄孙，嫡来孙。诸侯下祭三，大夫下祭二，嫡士及庶人祭子而止。 （祭嫡殇者，重嫡也。祭嫡殇於庙之奥，谓之阴厌。王子公子祭其嫡殇於其党之庙。大夫以下庶子祭其嫡殇於宗子之家。皆当室之白，谓之阳厌。凡庶殇不祭也。蜀谯周云： 庶子之为殇者，祔祠於祖庙，庶子共其牲物，而宗子主其礼。士庶人之庶子，虽成子而无后，亦祔祠於祖，其主之如祭殇。殇及无后虽祔祠於祖庙，皆异日别祭於其处耳。天子诸侯之庶子无子，不得祔祠於其庙，当从其庶祖，昭穆同也。 ）
晋范甯祭殇议云： 祭法王祭嫡殇，下及五代。愍怀太子、殇太子、哀太孙、冲太孙，自是先帝嫡殇，历代弥久，而庙祀之礼，於今未废，谓非礼典之意，宜从埋主之例。
未立庙祭议（晋）
晋安昌公荀氏祠制云： 荀氏进封大国，今祭六代，暂以厅事为祭室，须立庙如制备物。
殷仲堪问庾叡： 纲纪有承重之身，身服已除，其应祭，吾尚有服，当得於厅事上祭不？ （按殷宗有五等封。）庾叡等答曰： 宜在别室。 又问云： 依礼，祭皆於宗子之家，支子每往助祭耳。又如吾家五等封，乃应有庙。今既无庙，而共家常以厅事为烝尝之所。今一朝忽移别室，意殊不安。 刘功曹答云： 昔鲁襄公尚於兄弟之庙，假钟磬以成礼，今於厅事当无嫌也。
公除祭议（东晋宋）
东晋成帝咸和七年，虞潭上表云： 今之诸侯服其亲，皆与士同，无复降杀。大宗之家，丧服累仍，若皆不祭，是先人之享尝，永为有废。（或难曰： 士独非孝子也？ 答曰： 士贱，不得伸其意也。 ）臣谓三月之后，礼情渐杀，若非父母之丧，尚通内外，服逾月，既葬，可祭宗庙。 博士通议，宜如潭所上，会有军事，未及施行。
咸康三年十月二十七日，虞潭有嗣子丧，既葬，依令文行丧三十日，至十二月十日公除，其日〈礻昔〉祭宗庙。（潭自为论曰： 余身受公除，岁终大〈礻昔〉，至敬兼兴，如当遂阙，心所不安，故谘之有识。难曰： 礼，素衣刍席，不入庙门，不以凶干神明之位。緦丧虽轻，脱服而祭，况嗣子当承祚者乎？ 答曰： 高宗三年谅闇，今则不尔，帝王既葬，缟素躬亲宗庙之献，不以丧遂阙者，盖国之大事，在祀与戎也。且吉祭廷有金石铿锵之和，今去凶制而奉烝尝，干戚戢而不振，慎终之情不远，随时之义亦通也。  ）
徐藻议云： 古无公除，吉凶之服不可相干，故緦不祭耳。今既公除，吉服而行，则可吉祭。今既吉服，无事不可，而大事反可阙耶？若以心丧为疑者，则出母子为父后，得以含悲而祭矣。又礼有死宫中，三月不举祭；齐縗之礼，三月不从政。意者虽速公除，犹宜待满三月。又问： 同宫之丧而未葬，虽公除，可以祭不？ 答曰： 公除不祭，本与於外丧耳。若同宫之丧，虽未葬，此不可也。
宋庾蔚之谓： 公除是公家除其丧服，以从公家之吉事。若公家无斋禁，则其受吊临灵，及私常著丧服，岂得辄释凶服以执吉祭乎？徐藻乃云外丧公除，虽停殡，可吉祭，恐此非祖祢之所享也。兄弟别居，便为外丧，未葬公除而可以烝尝，未之闻也。
上陵
（拜扫及诸节上食附○汉后汉魏晋东晋宋后魏大唐）
三代以前无墓祭，至秦，始起寝殿於墓侧。
汉因秦，上陵皆有园寝，故称寝殿。起居衣服象生人之具，古寝之意也。
后汉都雒阳，以关西诸陵久远，但四时特牲祀，每帝西幸，即亲谒。其雒阳陵，每正月上丁，祀郊庙毕，以次上陵。百官、四姓亲家妇女、公主、诸王大夫、（袁宏汉纪曰： 明帝永平九年，为外戚樊氏、郭氏、阴氏、马氏诸子弟立学，号曰四姓小侯。 独断曰： 凡与先后有瓜葛者。 ）外国朝者侍子、郡国计吏会陵。昼漏上水，大鸿胪设九宾，随立寝殿前。（薛综曰： 九宾谓王、侯、公、卿、二千石、六百石下及郎、吏、匈奴侍子，凡九等也。 ）钟鸣，谒者、理礼引客，群臣就位如仪。乘舆自东厢下，太常导出，西向拜，折旋升阼阶，拜神座，退。后公卿群臣谒神座，太官上食，太常乐奏食举，舞文始、五行之舞。（文始舞者，本舜韶舞也。高祖更名文始，以示不相袭也。五行舞者，本周舞也，秦始皇更名五行之舞也。）乐阕，群臣受赐食毕，郡国上计吏以次前，当神轩告其郡国穀价，人所疾苦，欲神知其动静。孝子事亲，尽敬爱之心也。（谢承汉书曰： 灵帝建宁五年正月，车驾上原陵，蔡邕为司徒掾，从公行，到陵，见其仪，忾然谓同座者曰： 闻古不墓祭。朝廷有上陵之礼，始谓可损，今见其仪，察其本意，乃知孝明至孝恻隐，不可易旧。 或曰： 本意云何？  昔在长安时，其礼不可尽得闻也。光武即世，始葬於此。明帝嗣位，逾年，群臣朝正，感先帝不复闻见此礼，乃帅公卿百僚，就园陵而创焉。尚书阶西祭设神座，天子事亡事存之意也。以帝圣孝之心，亲服三年，久在园陵，初兴此仪，仰察几筵，下顾群臣，悲切之心，必不可堪。 邕见太傅胡广曰： 国家礼有烦而不省者，昔不知先帝用心周密之至於此也。 广曰： 然。子当载之，以示学者。 邕退而记焉。 ）最后亲陵，遣计吏，赐之带佩。八月饮酎，上陵，礼亦如之。（丁孚汉仪曰： 酎金律，文帝所加，以正月朝作酒，八月成，名酎酒。因令诸侯助祭贡金。 汉律金布令： 诸侯、列侯各以人口数，率千口奉金肆两，奇不满千口至五百口亦四两，皆会酎，少府受。又九真、交趾、日南者，用犀角二，长九寸以上，若玳瑁甲一，郁林用象牙长三尺以上，若翡翠各二十，准以当金。 汉旧仪曰： 皇帝於八月酎。皇帝暮视牲，以鉴燧取水於月，以火燧取火於日，为明水火。左袒，以水沃牛右肩，手执鸾刀，以切牛尾之毛，即更衣，侍中上熟，乃祀。 ）至灵帝，皆以弦、晦、二十四气、伏、社、腊及四时祀祠庙。日上饭，太宫人随鼓漏，理被枕，盥水，陈严具。
魏文帝诏曰： 先帝躬履节俭，遗诏省约。子以述父为孝，臣以系事为忠。古不墓祭，皆设於庙。先帝高平陵上殿皆毁坏，车马还，衣服藏府，以从先帝俭德之志。 遂革上陵之礼。及齐王在位九载，始一谒高平陵。
晋宣王遗令 子弟群官皆不得谒陵 ，景、文遵旨。武帝犹再谒崇阳陵，（景帝陵。）一谒峻平陵，（文帝陵。）然遂不敢谒高原陵，（宣帝陵。）至惠帝复止也。
东晋元帝崩后，诸公始有谒陵辞陵之事，盖由眷同友执，率情而举也。成帝时，中宫亦年年拜陵，议者以为非礼，遂止。穆帝时，褚太后临朝，又拜陵，帝时幼也。孝武崩，骠骑将军会稽王道子曰： 今虽权制释服，至於朔日月半诸节，自应展情陵所，以一周为断。 於是至陵，变服单衣，烦渎无准，非礼也。及安帝元兴元年，左仆射桓谦奏： 百僚拜陵，起於中兴，非晋旧典，积习生常，遂为近法。寻武帝诏，乃不使人主诸王拜陵。 及义熙初，又复江左之旧。
宋文帝每岁正月谒初宁陵，（武帝陵。）孝武、明帝亦每岁拜初宁、长宁陵。（文帝陵。）
后魏太和十六年九月辛未，孝文帝哭於文明太后陵左，终日不绝声。素幕越（音活）席为次，侍臣侍哭。壬申，孝文又哭如昨。帝二日不御食。癸酉，朝中夕三时，哭拜於陵前。夜宿鉴玄殿，是夜彻次。甲戌，帝拜哭辞陵，还永乐宫。
大唐贞观十三年，太宗朝於献陵。先是日，宿设黄麾仗周卫陵寝，至是质明，七庙子孙及诸侯百僚、蕃夷君长，皆陪列於司马门内。太宗至小次，降舆纳履，哭於阙门，西面再拜，恸绝不能兴。礼毕，改服入於寝宫，亲执馔，阅视高祖先后服御之物，悲恸，左右侍御者莫不歔欷。礼毕，太宗出自寝宫，步过司马门，泥行二百馀步。上入寝，哭踊，绝於地。进至东阶，西面再拜，号恸久之。乃进太牢之馔，加珍羞具品。引大尉无忌、司空勣、越王贞、赵王福、曹王明及左屯卫将军程知节，并入执爵进俎。上至神座前，拜哭，奠馔，阅先帝先后衣服，拜辞讫，行哭出寝北门，乃御小辇还宫。
高宗永徽二年，有司言： 谨按献陵三年之后，每朔及月半上食，其冬夏至、伏、腊、清明、社等节日，亦上食。其昭陵请依献陵故事。 上从之。六年正月，谒於昭陵。有司先设仪卫於陵寝，质明，七庙子孙、二王后、百僚、州镇藩牧、四夷君长等并陪列於位。皇帝降辇，入次，易服出次，行哭就位，再拜，擗踊恸绝。礼毕，又改服，奉谒寝宫。其妃嫔、公主先於神座左右侍列如平生。帝入寝门即哭，瞻视幄座，踊绝於地。进至东阶，西面再拜，号哭。乃进牢馔珍羞，引三公、诸王并入执爵进俎。帝至神座前，再拜哭，自奠馔，阅先帝先后衣服，更增感绝，拜辞讫，行哭出寝北门。
景龙二年，是时每日奠祭。太常博士彭景直上疏曰： 谨按三礼正文，无诸陵日祭之事。又按礼论谯周祭志云： 天子之庙，始祖及高祖、曾祖、祖、考，皆每月朔加荐新，以象平生朔食也，谓之月祭。二祧之庙，时祭，无月祭。 此谯周所著，与古礼义合，本无日祭之文。今诸陵月祭，有朔日月半并诸节日料，则古礼殷事之义矣，诸节日犹荐新之义矣。故郑玄注礼记云： 殷事，朔日月半荐新之奠也。 又注仪礼云： 月朔月半，犹平常之朝夕也。大祥之后，即四时祭焉。 此则古者祭皆在庙。近代以来，始分月朔月半及诸节日，祭於陵寝。至后汉陵寝致祭，无明文以言。自魏三祖以下，不於陵寝致祭，并符於古礼。至於江左，亦不崇园寝。及宋齐梁陈，其祭无闻。今参详以为三礼者，不刊之书，悬诸日月。外传所记，不与经合，不可依凭。其诸陵请准礼停日祭。 帝曰： 礼因人情，事有沿革，陵寝如昨，祗荐是常。乍览此奏，但增哀慕。乾陵宜依旧朝晡进奠，昭献二陵，每日一进，以为恒式。
旧制，每年四季之月，常遣使往诸陵起居。是日太常博士唐绍上疏曰： 自安宅兆，礼不祭墓。当谓送形而往，山陵为幽静之宫；迎精而返，宗庙为享荐之室。但以春秋仲月，命使巡陵，卤簿衣冠，礼容必备。自天授以后，时有起居，因循至今，乃为常事。起者以起动为称，居者以居止为名，参候动止何如，义非陵寝之法。生事以礼，必勤於定省；死葬以礼，当閟於安厝。岂可以事居之道，行送往之时？敢辞命使劳繁，但恐不安灵域。又降诞之日，穿针之辰，皆以续命为名，时人多有进奉。今圣灵日远，仙驾难攀，进止起居，恐乖先典。请停四季及降诞并节日起居陵使，但准式二时巡陵，庶义合礼经，陵寝安谧。 不从。
开元二十年四月，制曰： 寒食上墓，礼经无文，近代相传，浸以成俗，士庶有不合庙享，何以用展孝思？宜许上墓同拜扫。礼於茔南门外，奠祭馔讫，泣辞。食馀馔任於他处。不得作乐。仍编入五礼，永为恒式。
二十三年四月，敕： 献昭乾定桥恭六陵，朔望上食，岁冬至寒食日，各设一祭，如节祭共，朔望日相逢，依节祭料。桥陵除此日外，仍每日进半口羊食。
天宝二年七月敕： 朕承丕业，肃恭祀事，至於诸节，常修荐享。且诗著授衣，令存休澣，在於臣子，犹及恩私，恭事园陵，未标令式。自今以后，每至九月一日，荐衣於陵寝。贻范千载，庶展孝思。且仲夏端午，事无典实，传之浅俗，遂乃移风，况乎以孝道人，因亲设教，变游衣於汉纪，成献服於礼文，宜宣示庶僚，令知朕意。 （初，显庆五年二月二十四日，高宗以每年二时，太常少卿分行二陵，事重人轻，又不备卤簿，威仪有阙，乃诏三公行事，太常卿少卿为副。太常造卤簿。事毕则纳於本司，仍著於令。）


边防七
西戎三
西戎总序
西域以汉孝武时始通，本三十六国，皆在匈奴之西，乌孙之南。南北有大山，中央有河，东西六千馀里，南北千馀里。东则接汉，阨以玉门、阳关，（二关并在今敦煌郡。）西则限以葱岭。诸国大率土著，有城郭田畜，与匈奴、乌孙异俗，故皆役属匈奴。匈奴西边日逐王领西域，赋税取足焉。其南山，东出金城，（今金城、会宁、安乡、西平等即汉金城郡地。）与汉南山属焉。（属，联也。）自玉门、阳关出西域，有两道。从鄯善傍南山北，陂河西行，（循河曰陂。彼义反。史记曰： 陂山通道 。）至莎车，为南道；西逾葱岭，则出大月氏、安息，（氏音支。）自车师前王庭（今交河郡。）随北山，陂河西行至疏勒，为北道。西逾葱岭，则出大宛、康居、奄蔡焉。
自张骞开西域之迹，其后霍去病击破匈奴右地，降浑邪、休屠王，（屠音除。）遂空其地，始筑令居以西，（令音铃。县名，今西平郡之西北。）初置酒泉郡，后稍发徙人充实之，分置武威张掖敦煌酒泉四郡，（地并今郡。）据两关焉。自李广利伐大宛之后，西域震惧，多遣使来贡献。於是东自敦煌，西至盐泽，（即蒲昌海，在今交河、北庭界中。）往往起亭障。
是时军旅连出，师行二三十年，海内虚耗。征和中，贰师李广利以军降匈奴。帝既悔远征伐，而搜粟都尉桑弘羊与丞相御史奏言：
故轮台以东捷枝、渠犁，皆故国，地（轮台、渠犁，地名，今在交河、北庭界中，其地相连。）广，饶水草，有溉田五千顷以上，处温和，田美，可益通沟渠，种五穀，与中国同时熟。田一岁，有积穀，募人壮健有累重敢徙者诣田所，（累重，谓妻子家属。）就畜积为本业，益垦溉田，稍筑列亭，连城而西，以威西国。 帝乃下诏，深陈既往之悔，曰： 前有司奏，欲益人赋三十助边用，（每口取三十钱。）是重困老弱孤独也。而今又请遣卒田轮台。轮台西於车师千馀里，前开陵侯击车师时，（开陵侯，匈奴介和王来降者也。）危须、尉犁、楼兰六国皆发畜食迎汉军，又自发兵，凡数万人，王各自将，共围车师，降其王。诸国兵便罢，力不能复至道上食汉军。汉军破城，食至多，壮士自载不足以竟师，（虽各自载粮，而在道已尽，至归涂，而尚苦乏食，不终师旅之事。）强者尽食畜产，羸者道死数千人。朕发酒泉驴、橐驼负食，出玉门迎军。吏卒起张掖，不甚远，然尚冢留甚众。（冢留，言食前后离冢，不相逮及。冢音斯。）曩者，朕之不明，以军候弘上书言 匈奴缚马足，置城下，驰言 秦人，我乞若马  ，（谓中国人为秦人，习故言也。乞若犹言乞汝。乞音气。）又汉使者久留不还，故遣贰师将军，欲以为使者威重也。古者卿大夫与谋，参以蓍龟，不吉不行。（谓共卿大夫谋事，尚不专决，犹杂问蓍龟。）乃者，丞相御史二千石诸大夫郎为文学者，皆言祥善，而易之卦得大过，爻在九五，（其繇曰 枯杨生华 ，象曰 枯杨生华，何可久也 ，谓匈奴破不久。）匈奴困败。公车方士、太史理星占气及太卜龟蓍，皆以为吉，匈奴必破，时不可得也。（今便利之时，后不可再得。）卦诸将，贰师最吉。（卜遣诸将，而於卦中贰师最得吉。）故朕亲发贰师。今计谋卦兆皆反缪。失一狼，走千羊。乃者贰师败，军士死略离散，（言死及被虏掠，并自离散。）悲痛常在朕心。今请远田轮台，欲起亭隧，（隧，依深险之处开行道。）是扰劳天下，非所以优人也。朕不忍闻。且匈奴得汉降者，常提掖搜索，问以所闻。（搜索者，恐其或私赍文书。）今边塞未正，阑出不禁，鄣候长吏使卒猎兽，以皮肉为利，辛苦而烽火乏，失亦上集不得，（为边塞有阑出逃亡之人，而主者不禁。又长吏利於皮肉，多使鄣候之卒猎兽，故令烽火有乏。又其人劳苦，因致奔亡。凡有此失，皆不集於所上文书。）后降者来，若捕生口虏，乃知之。（既不上文书，所以当时不知，至有降者来，及捕生口，或虏得匈奴人言之，乃知此事。）当今务在禁苛暴，止擅赋，力本农，脩马复令，（因养马以免徭赋也。复，方目反。）以补缺，无乏武备而已。郡国二千石各上进畜马方略补边状，与计对。 （与上计者同来赴对。）由是不复出军。而封丞相车千秋为富人侯，以明休息，思富养人也。
昭帝时，乃用桑弘羊前议，以给使外国者。
至宣帝，遣卫司马使护鄯善以西数国。及破姑师，未尽殄，分以为车师前后王及山北六国。时汉独护南道，未能尽并北道也。神爵三年，匈奴日逐王来降，护鄯善以西使者郑吉迎之，乃因使吉并护北道，故号曰都护。都护之起，自吉置矣。由此匈奴益弱，不得近西域。於是徙屯田，田於北胥鞬，披莎车之地，（鞬，居言反。披，分也。）屯田校尉始属都护。都护督察乌孙、康居诸外国。都护理乌垒城，去阳关二千七百四十里，与渠犁田官相近，土地肥饶，於西域为中，故理焉。
至元帝，复戊己二校尉，屯田於车师前王庭。（戊己，中央，镇覆四方，又开渠播种，以为厌胜，故称戊己焉。）哀平閒，自相分割为五十五国。
凡国，自译长、城长、君、监、吏、大禄、百长、千长、都尉、且（子馀反）渠、当户、将、相至侯、王，皆佩汉印绶，凡三百七十六人。而康居、大月氏、安息、罽宾、乌弋之属，皆以绝远，不在数中。其来贡献，则与相报，不督录总领也。
至王莽时，四边扰乱，与中国遂绝，并复役属匈奴。
前往西域有二道，自元始以后有三道。从玉门关西出，经婼羌（婼，而遮反。）转西，越葱岭，经悬度，入大月氏，为南道。从玉门关西出，发都护井，回三陇沙北头，经居卢仓，从沙西井转西北，过龙堆，到故楼兰，转西诣龟兹，至葱岭，为中道。从玉门关西北出，经横坑，辟三陇沙及龙堆，出五船北，到车师界戊己校尉所理高昌，转西与中道合龟兹，为新道。
至后汉永平中，匈奴胁服诸国，共寇河西郡县，（今武威、张掖等郡之地。）城门昼闭。明帝乃命将北征匈奴，取伊吾卢地，（今伊吾县。）置宜禾都尉以屯田，遂通西域于阗诸国。西域自绝六十五载，乃复通焉。明年，始复置都护、戊己校尉。及明帝崩，焉耆、龟兹攻没都护陈睦，匈奴、车师围戊己校尉。
章帝不欲疲弊中国以事夷狄，乃迎还戊己校尉，不复遣都护，复罢屯田，匈奴因遣兵守伊吾地。时军司马班超留于阗，绥集诸国。
和帝永元初，窦宪大破匈奴，因遣副校尉阎盘掩击伊吾，破之。三年，班超遂定西域，因以超为都护，居龟兹。复置戊己校尉。於是五十馀国悉纳质内属。其条支、安息诸国至於海滨四万里外，皆重译贡献。九年，班超遣掾甘英穷临西海而还，皆前代所不至，莫不备其风土，传其珍怪焉。及超被徵，以任尚为都护，尚谓超曰： 猥承君后，宜以诲之。 超曰： 塞外吏士，本非孝子顺孙，皆罪过徙补边屯。而蛮夷怀鸟兽之心，难养易败。今君性严急，水清无大鱼，察政不得下和，宜荡佚简易，宽小过，总大纲而已。 超去后，尚私谓所亲曰： 我以班君当有奇策，今所言平平耳。 尚至数年，安帝初，西域背叛，如超所诫。频攻围都护任尚、段禧等，朝廷以其险远，难相应赴，诏罢都护，由此遂弃西域。北匈奴即复收属诸国，共为边寇十馀岁。敦煌太守曹宗请出兵击匈奴，复欲进取西域。邓太后不许，但令置护西域副校尉，居敦煌，羁縻而已。
其后匈奴连与车师入寇河西，汉不能禁，议者因欲闭玉门、阳关，以绝其患。尚书陈忠上疏曰： 臣闻八蛮之寇，莫甚北虏。高祖窘平城之围，文帝屈供奉之耻。故孝武愤怒，深惟久长之计，命遣武臣，浮河绝漠，穷破虏庭。遂开河西四郡，以隔绝南羌，收三十六国，断匈奴右臂。是以单于孤特，窜迹远藏。由此观之，戎狄可以威服，难以化狎。西域内附日久，区区东向扣关者数矣，此其不乐匈奴、慕汉之效也。今北虏已破车师，势必南攻鄯善，弃而不救，则诸国从矣。若然，则虏财贿益增，胆势益殖，威临南羌，与之交连。如此，河西四郡危矣。河西既危，不得不救，则百倍之役兴，不訾之费发矣。议者但念西国绝远，恤之烦费，不见先代苦心勤劳之意也。臣以为敦煌宜置校尉，按旧增四郡屯兵，以西抚诸国。庶足折冲万里，震怖匈奴。 太后又召班超之子勇问之。勇议曰： 昔者孝武皇帝患匈奴强盛，开通西域，诸论者以为夺匈奴府藏，断其右臂。遭王莽篡盗，徵求无厌，胡夷忿毒，遂以背叛。光武中兴，未遑外事，故匈奴负强，驱率诸国。及至永平，再攻敦煌、河西郡，城门昼闭。明帝命武臣出征西域，故匈奴远遁，边境得安。及至永元，莫不内属。会閒者羌乱，西域复绝，北虏遂遣责诸国，备其逋租，高其价直，严以期会。鄯善、车师皆怀忿怒，思乐事汉，其路无从。前所以时有叛者，皆由牧养失宜，还为其害。旧敦煌郡有营兵三百人，宜复之，复置护西域副校尉，居於敦煌，如永元故事。又宜遣西域长史将五百人屯楼兰，西当焉耆、龟兹径路，南强鄯善、于阗心胆，北扞匈奴，东近敦煌。如此诚便。 长乐卫尉谭显等难曰： 朝廷前所以弃西域者，以其无益於中国而费难供也。今车师已属匈奴，鄯善不可保信，一朝反覆，班将军能保北虏不为边害乎？ 勇对曰： 今中国置州牧者，以禁郡县奸猾盗贼也。若州牧能保盗贼不起者，臣亦愿以腰斩保匈奴之不为边害也。今通西域则虏势必弱，虏势弱则为患微矣。孰与归其府藏，续其右臂哉！为置校尉以扞北抚西，设长史以招怀诸国，若弃而不立，则西域屈就北虏，缘边之郡将受困苦，恐河西城门复有昼闭之儆矣。今不廓开朝廷之德，而拘屯戍之费，若北虏遂炽，岂安边久长之策哉！ 大尉属毛轸难曰： 今若置校尉，则西域络绎遣使，求索无厌，与之则费难供，不与则失其心。一朝为匈奴所迫，当复求救，则为役大矣。 勇对曰： 今设以西域归匈奴，而使其因西域租入之饶，兵马之众，以扰动缘边，是为富仇雠之财，增暴夷之势也。置校尉者，宣威布德，以系诸国内向之心，以疑匈奴觊觎之情，而无费财耗国之虑也。且西域之人无他求索，其来入者，不过廪食而已。今若拒绝，势必北属，夷虏并力以寇并、凉，则中国之费不止十亿。 於是从忠、勇议。乃以勇为西域长史，将五百人西屯柳中。（今交河郡县。）勇遂破平车师。自建武至於延光，西域三绝复通。
顺帝永建二年，勇复击降焉耆。於是龟兹、疏勒、于阗、莎车等十七国皆来服从，而乌孙、葱岭以西遂绝。六年，帝以伊吾旧膏腴之地，傍近西域，匈奴资之以为抄暴，复令开设屯田如永元时事，置伊吾司马一人。自阳嘉以后，朝威稍损，诸国骄放，转相陵伐矣。
自魏及晋，中原多故，西域朝贡不过三数国焉。
至后魏太武帝，使董琬使西域，还，具言其地为三域：自葱岭以东，流沙以西为一域；姑墨以南，月氏以北为一域；两海之间，水泽以南为一域。三域之内，诸小渠长盖以百数。其出西域，更为四道：自玉门度流沙，西行二千里至鄯善，为一道；自玉门度流沙，北行二千二百里至车师，为一道；从莎车西行一百里至葱岭，西千三百里至伽部，为一道；自莎车西南五百里至葱岭，西南千三百里至波路，为一道焉。於是贡献者十有六国。
孝文延兴中，尚书奏以敦煌一镇，介远西北，寇贼路冲，虑或不固，欲移就凉州。群官会议。给事中韩秀曰： 此蹙国之事，非辟土之宜。愚谓敦煌之立，其来久矣。虽土邻强寇，而兵人素习，纵有奸窃，不能为害，循常置戍，足以自全，进断北狄之觇途，退塞西夷之闚路。若徙就姑臧，虑人怀异意，或贪留重迁，情不愿徙，脱引寇内侵，深为国患。且敦煌去凉卅及千馀里，拾远就近，防制有阙。一朝废置，是启戎心，则夷狄交构，互相来往。恐丑徒协契，侵窃凉土，边役繁兴，艰难方甚。 乃从秀议。
隋炀帝时，遣侍御史韦节、司隶从事杜行满使於西蕃诸国。至罽宾，得玛瑙杯；王舍城，得佛经；史国，得十舞女、师子皮、火鼠毛而还。帝复令裴矩於武威、张掖閒往来以引致之，皆啗以厚利，令转相讽谕。大业中，相率而来朝者四十馀国，帝因置西戎校尉以应接之。自敦煌西出玉门、阳关，涉鄯善，北通伊吾千里。自伊吾北通车师前部高昌壁千二百里。自高昌壁北通车师后部金蒲城（今北庭府县。）五百里。此其西域之门户内地，故汉戊己校尉更互屯焉。伊吾地宜五穀、桑、麻、蒲萄，其北及柳中皆膏腴之地。故汉帝与匈奴争车师、伊吾，以制西域。至隋，有商胡杂居，胜兵千馀人，附於铁勒，人甚骄悍，厥田良沃。隋末内属，置伊吾郡。属天下乱，又臣突厥。
大唐贞观四年，以颉利破灭，遂举其属七城来降，因列其地为西伊州，同於编户。至武太后如意初，武威军总管王孝杰大破吐番，复龟兹、于阗、疏勒、碎叶四镇，自是诸国朝贡，侔於前代矣。神龙以后，黑衣大食强盛，渐并诸国，至於西海，分兵镇守焉。（族子环随镇西节度使高仙芝西征，天宝十载至西海，宝应初，因贾商船舶自广州而回，著经行记。）今之所纂，其小国无异闻者，则不暇录焉。（诸家纂西域事，皆多引诸僧游历传记，如法明游天竺记、支僧载外国事、法盛历诸国传、道安西域志。惟佛国记、昙勇外国传、智猛外国传、支昙谛乌山铭、翻经法师外国传之类，皆盛论释氏诡异奇迹，参以他书，则皆纰谬，故多略焉。）
楼兰
楼兰，在婼羌西北，汉时通焉。王理扜泥城，去阳关千六百里，东去长安六千一百里。户千五百。西北去都护理所千八百里，至山国千三百馀里，（此国山居，故名山国。）西北至车师千九百里。地沙卤，寄田仰穀旁国。国多出葭苇、檉柳、胡桐、白草。（白草，牛马所嗜也。胡桐似桐，虫食其树而沫下流出者，俗名为胡桐泪，言似眼泪也。可以汗金银。）人随畜牧逐水草，有驴马，多橐驼。能作兵器，与婼羌同。
初，汉武帝因张骞之言，甘心欲通大宛诸国，使者一岁中多至十馀辈。楼兰、姑师当道，苦之，（每供给使者，受其劳费，故厌苦也。）攻劫汉使王恢等。汉将赵破奴率属国骑（谓诸外国属汉者。）及郡兵击之，虏楼兰王，遂破姑师，於是列亭障至玉门矣。楼兰既降服贡献，匈奴闻，发兵击之。於是楼兰遣一子质匈奴，一子质汉。后贰师将军击大宛，便道引兵捕楼兰王。将诣阙，簿责王，对曰： 小国在大国閒，不两属无以自安，愿徙国入於汉地。 上直其言，遣归国。楼兰王死，后王立。楼兰国最在东垂，近汉，当白龙堆，乏水草，常主发道，负水担粮，送迎汉使，又数为吏卒所寇，惩艾不便与汉通。（艾读曰乂。）后复为匈奴反閒，数遮汉使。昭帝遣平乐监傅介子往刺其王，悬首北阙下。乃立其弟尉屠耆为王，更名其国为鄯善。王自请天子曰： 身在汉久，今归，单弱，而前王有子在，恐为所拒。国中有伊循城，其地肥美，愿汉遣一将屯田积穀，令臣得依其威重。 於是汉遣司马一人，吏士四十人，田伊循以镇抚之。其后置都尉，伊循官置始此矣。鄯善当汉道冲，西通且末（且，此余反。）七百二十里。自且末以往皆种五穀，土地、草木、产畜、作兵，略与汉同。自后无闻。
至后魏太武时，其国为沮渠安周所攻，其王西奔且末，而且末役属之。西魏大统八年，其王兄鄯来率众内附。
且末
且末国，汉时通焉。王治且末城，去长安六千八百里。户二百三十。西北至都护理所二千二百里，北接尉犁、丁零，东接白提，西接波斯、精绝，南至小宛可三日行。地有蒲萄诸果。人皆翦发，著毡帽，小袖衣，为衫则开颈而缝前。多牛羊骡驴。其王安末深盘，梁武帝普通五年，遣使贡献，谓之末国。（梁史云即且末。）其国西北有流沙数百里，夏月有热风，为行旅之患。风之欲至，老驼先知，即鸣而聚立，埋口鼻於沙中，人每以为候，即将毡拥蔽鼻口。其风迅驶，斯须过尽，若不防者，必至危毙。
杅弥
杅弥，汉时通焉。王理杅弥城，去长安九千三百里。户三千三百。东北至都护理所三千五百里，南与渠勒、东北与龟兹、西北与姑墨接，西通于阗四百里。后汉改其国曰拘弥，居宁弥城，亦曰宁弥城国。顺帝永建中，为于阗王放前破杀其王兴。阳嘉初，敦煌太守徐由遣疏勒发兵击破于阗，遂更立拘弥王。灵帝熹平中，又为于阗所破，杀掠殆尽，众才千口。
车师（高昌附）
车师前王、后王，并汉时通焉。前王国一曰前部，理交河城。（今交河郡。）水分流绕城下，故为号。去长安八千一百里。户千五百。西南至都护理所千八百里。西域长史及戊己校尉并理於此。去敦煌十三日行。其地东西三百里，南北五百里，四面多大山。后王国理务涂谷，（即今蒲城，今北庭府蒲类县也。）去长安八千九百里。户六百。西南至都护理所一千二百三十馀里，北与匈奴接。
初汉武帝征和四年中，遣重合侯马通将诸国之兵，共围车师，车师王降服。后其王乌贵与匈奴结亲，遂教之遮汉道通乌孙者。宣帝地节二年，遣侍郎郑吉、校尉司马憙（音许吏反。）将免刑罪人田渠犁，积穀，欲以攻车师。至秋收穀，吉、憙发城郭诸国兵共击车师，攻交河城，破之。王尚在北石城中，未得，会吉食尽，归渠犁田。秋收后，更往攻石城。王乃轻骑奔乌孙焉。吉还田渠犁及车师，益积穀以安西国，侵匈奴。匈奴大臣皆曰： 车师地肥美，近匈奴，使汉得之，多田积穀，必害我国，不可不争也。 遣骑来击吉，吉将田士卒保车师城。匈奴围城数日乃解。吉上书： 车师去渠犁千馀里，閒以山河，北近匈奴，汉兵在渠犁者势不能相救，愿益田卒。 於是召故车师太子军宿在焉耆者，立以为王，尽徙车师国人令居渠犁，遂以车师故地与匈奴。车师王得近汉田官，与匈奴绝，亦安乐亲汉。其后置戊己校尉，屯田车师故地。（即今交河郡。汉取之，以置校尉。）
平帝元始中，车师后王国有新道，出五船北，通玉门关，往来差近，戊己校尉徐普欲开以省道里，避白龙堆之阨。车师后王姑句（音钩）以道通当为拄置，心不便也。（拄，支拄也。言有所置立，而支拄於己，故心不便也。拄音竹禹反。）地又颇与匈奴南将军地接，其后举国降匈奴。（尽举一国之众。）是时，王莽易匈奴单于玺，单于怒，大击北边，而西域亦瓦解。焉耆国近匈奴，先叛，杀都护但钦，莽不能讨，西域因绝。
至后汉和帝永元二年，大将军窦宪破北匈奴，车师震慴，（之涉反。）前后王各遣子入侍。其后屡叛。至安帝延光四年，长史班勇击其后王军就，大破，斩之。桓帝永兴初，后部王阿罗多攻围汉屯田且固城，杀伤吏士。后部候炭遮领馀人叛阿罗多，诣汉降。阿罗多从百馀骑亡走北匈奴中。汉立后部故王军就质子卑君为后部王。阿罗多复从匈奴中来降，於是更立阿罗多为王，将卑君还敦煌，以后部人三百帐别属役之。（食其税。帐者，犹中国户之数。）
至魏时，赐其王壹多离守魏侍中，号大都尉。晋以交河城为高昌郡。（盖因其地高敞、人庶昌盛立名。或云昔汉武帝遣兵西讨，师旅顿弊者因住焉，有汉时高昌垒故也。）张轨、吕光、沮渠蒙逊在河西，皆置太守以统之。
后魏太武时，其前部王为沮渠无讳所攻，遣使上表云： 不能自全，遂舍国东奔，三分免一，在焉耆东界，幸垂赈救。 魏使抚慰，开焉耆仓给之。文成帝末，其地又为蠕蠕所并，立阚伯周为王。（高昌称王自此始。阚，苦滥反。）孝文太和五年，高车王阿伏至罗杀阚王，以敦煌人张孟明为高昌王。太和二年，孟明为国人所杀，立马儒为王，以巩顾礼、麹嘉为左右长史。儒又通使后魏，请内属。人皆恋土，不愿东迁，相与杀儒，立嘉为王。麹嘉字灵凤，金城郡榆中人。（今郡地。）既立为王，会焉耆为嚈哒所破，众不能自立，请主於嘉。嘉遣其第二子为焉耆王，由是始大，益为国人所服。
其都城周回千八百四十步，於坐室画鲁哀公问政於孔子之像。国内有城十八，置四十六镇。官有令尹，有交河公，田地公，皆其王子也。馀官多同中国。大事决之於王，小事则太子及二公随状断。平章录纪，事讫即除，籍书之外，无久掌文案。官人虽有列位，并无曹府，唯每朝集於衙门，评议众事。诸城各有户曹、水曹、田曹。每城遣司马、侍郎相监检校，名为城令。服饰，丈夫从胡法，妇人略同华夏。兵器有弓、箭、刀、楯、甲、槊。文字亦同华夏，兼用胡书。有毛诗、论语、孝经、历代子史，集学官弟子，以相教授。虽习读之，而皆为胡语。赋税则计田输银，无者输麻布。其刑法、风俗、婚姻、丧葬与华夏大同。其人面貌类高丽，辫发施之於背，女子头发辫而垂。其地高燥，多石碛，气候温暖，与益州相似。穀麦再熟，宜蚕，多五果。有草名为羊刺，其上生蜜，而味甚佳。赤盐如朱，白盐如玉。多蒲萄酒。俗事天神，兼信佛法。国中羊马牧於隐僻，以避外寇，非贵人不知其所。又有草实如茧，中丝如细纑，名为白叠子，国人取织以为布，交市用焉。其国北有赤石山，山北七十里有贪汗山，夏有积雪。此山之北，铁勒界也。从武威西北有捷路，度沙碛一千馀里，四面茫然，无有蹊径。欲往者，不可准记，唯以人畜骸骨及驼粪为验。路中或闻歌哭之声，行人寻之，多致亡失，盖魑魅魍魉也。故商旅往来，多取伊吾路。
孝明帝正光中，嘉遣使求借五经、诸史，并请国子助教刘燮以为博士。
隋文帝开皇中，突厥破其四城，有二千人来归中国。嘉孙伯雅立，其大母本突厥可汗女，其父死，突厥令依其俗，伯雅不从者久之。突厥逼之，不得已而从。炀帝大业五年，伯雅来朝，因从击高丽。还，尚宗女华容公主。八年，归蕃。
至大唐武德中，遣使献狗，雌雄各一，高六寸，长尺馀，性甚惠，能牵马衔烛，云本生拂菻国。其后不供职贡。贞观四年，其王文泰来朝。（伯雅子。）后与西突厥连结，诸国朝贡者，皆路出高昌，文泰稍拥绝之。至十三年，太宗谓其使曰： 高昌数年来朝贡脱略。我使人至彼，文泰云： 鹰飞於天，雉窜於蒿，猫游於堂，鼠安於穴，各得其所，岂不快耶！ 明年当发兵，以击汝国。 十四年八月，交河道行军大总管侯君集平高昌国，下其郡三、县五、城三十二，户八千四十六，口万七千七百三十，马四千三百疋。太宗以其地为西州，以交河城为交河县，始昌城为天山县，田地城为柳中县，东镇城为蒲昌县，高昌城为高昌县。初，西突厥遣其叶护屯兵於可汗浮图城，与高昌为影响，至是惧而来降，以其地为庭州，并置蒲类县，每岁调内地更发千人镇遏焉。
黄门侍郎褚遂良上疏曰： 臣闻古者哲后，必先华夏而后戎狄，务广德化，不事遐荒。是以周宣薄伐，至境而止；始皇远塞，中国分离。汉武负文景之聚财，玩士马之馀力，始通西域，将三十年。复得天马於宛城，采蒲萄於安息。而海内空竭，生人物故，所以租至六畜，算至舟车，因之年凶，盗贼并起。搜粟都尉桑弘羊复希主意，请遣士卒远田轮台，筑城以威西域。武帝翻然追悔，弃轮台之野，下哀痛之诏，人神感悦，海内乂康。向使不然，生灵尽矣。是以光武中兴，不逾葱岭；孝章即位，都护来归。今诛灭高昌，威加西域，收其鲸鲵，以为州县。然则王师初发之岁，河西供役之年，飞刍輓粟，十室九空，数郡萧然，五年不复。陛下岁遣千馀人远事屯戍，终年离别，万里思归。去者资装，自须营办，既卖菽粟，倾其机杼。经途死亡，复在言外。兼遣罪人，增其防遏。彼罪人者，生於贩肆，终朝惰业，犯禁违公，必能扰於边城，无益於行阵。所遣之内，复有逃亡，官司捕捉，为国生事。设令张掖尘飞，酒泉烽举，岂能得高昌一人斗粟而及事乎？终须起发陇右诸州，星驰电击。由斯而言，此河西者方己腹心，彼高昌者他人手足，岂得麋费中华，以事无用。书曰 不作无益害有益 ，此之谓也。陛下平颉利以沙塞，灭吐浑於西海，突厥馀众，为立可汗，吐浑遗萌，更树君长。复立高昌，非无前例，此所谓有罪而诛之，既伏而立之。四海百蛮，谁不闻见，蠕动怀生，畏威慕德。宜择高昌可立者而立之，徵给首领，兼还本国，负戴汉恩，长为藩翰。中国不扰，既富且宁，传之子孙，以贻永代矣。 不从。
龟兹
龟兹，（一曰丘兹，又曰屈茨。）汉时通焉。王理延城，（今名伊逻卢城。）都白山之南二百里，（隋西域图记云： 白山一名阿羯山，常有火及烟，即是出硇砂之处。 ）东去长安七千五百里。户七千。南与精绝、东南与且末、西南与杅弥、北与乌孙、西与姑墨接。能铸冶。俗有城郭。东至都护理所乌垒城四百里。乌垒户百十。与都护同理。其南三百里至渠犁。渠犁，城都尉一人，户百三十。东北与尉犁、东南与且末、南与精绝接。昭帝田轮台，与渠犁地皆相连也。宣帝时，乌孙公主遣女。东有大河东流，号计戍水，据汉书则黄河也。（其真黄河也，见雍州西平郡篇。）
大唐贞观二十三年，将军阿史那社尔伐龟兹，虏其王而归，立嗣子素稽为王。今安西都府所理，则龟兹城也。今王则震之后也。今并有汉时姑墨、温宿、尉头三国之地。